Saff Championship anehkaaves Bangladesh gai\nއަންނަ އަހަރު ސާފް ޗެމްޕިއަންޝިޕް ބާއްވަން، ޕާކިސްތާނަށް ކުރިން ދިން ފުރުސަތު އަތުލައި އަނެއްކާވެސް މުބާރާތް ބާއްވަން ބަނގުލަދޭޝް އަށް ފުރުސަތު ދީފި އެވެ.\nދެކުނު އޭޝިއާގެ ފުޓްބޯލް ފެޑްރޭޝަނުން އިއްޔަ މެލޭޝިއާގެ ކުއާލަލަމްޕޫރުގައި ބޭއްވި ބައްދަލު ވުމުގައި ނިންމާފައި ވަނީ، ޕާކިސްތާންގެ ފުޓްބޯލައިގެ ހާލަތު އޮތް ގޮތުން އެ ފުރުސަތު އެ ގައުމު އަތުން ނަގައި ބަންގުލަދޭޝްގައި މުބާރާތް ބޭއްވުމަށެވެ.\nސާފް އުފައްދައި ބޭއްވި ފުރުތަމަ މުބާރާތް 1993 ގައި ބާއްވާފައި ވަނީ ޕާކިސްތާންގައެވެ. އޭގެ ފަހުން 2005 ވަނަ އަހަރުވެސް ޕާކިސްތާންގައި މުބާރާތް ބޭއްވި އެވެ.\nމިދިޔަ އަހަރުގެ ސާފް ޗެމްޕިއަންޝިޕްވެސް ބޭއްވީ ބަންގުލަދޭޝްގަ އެވެ. އެ ގައުމަށް އަނެއްކާވެސް ފުރުސަތު ދިން އިރު މިއީ ޖެހިޖެހިގެން ދެ ވަނަ ފަހަރަށް އެއް ގައުމެއްގައި މުބާރާތް ބާއްވާ ފުރަތަމަ ފަހަރެވެ. މީގެ ކުރިން 2003، 2009 މުބާރާތްވެސް ބޭއްވީ ބަންގާޅުގަ އެވެ.\nބަންގުލަދޭޝްގައި މީގެ ކުރިން ތިން ފަހަރަށް ވަނީ މުބާރާތް ބާއްވާފަ އެވެ. އިއްޔަ ބޭއްވި ބައްދަލުވުމުގެ ރިޔާސަތުގައި އިންނެވީ ބަންގުލަދޭޝްގެ ކާޒީ އެމްޑީ ސަލާހް ދީނެވެ. އޭނާގެ އިތުރުން ބައްދަލުވުމުގައި ބައިވެރިވެވަޑައިގެންނެވި، ސާފްގެ ޖެނަރަލް ސެކެޓްރީ ބަންގުލަދޭޝްގެ އަންވާރުލް ހައްގު، މެންބަރު ބަންގުލަދޭޝްގެ އަބޫނައީމް ޝޯހަގް އަދި ބަންގްލަދޭޝްގެ ފުޓުބޯޅަ ފެޑަރޭޝަންގެ އަންހެން ފުޓްބޯޅަ ވިންގުގެ ޗެއާޕާސަން މަހްފޫޒާ އަހްތަރަކީވެސް ބަނގުލަދޭޝްއަށް ނިސްބަތްވާ ފަރާތްތަކެވެ.\nރާއްޖޭގެ ފަރާތުން ބައިވެރިވެވަޑައިގެންނެވީ އެފްއޭއެމްގެ ޑެޕިއުޓީ ޖެނަރަލް ސެކެޓްރީ އަލީ އުމަރެވެ.\nމިދިޔަ އަހަރު ބަނގުލަދޭޝްގައި ބޭއްވި ސާފް ޗެމްޕިއަންޝިޕްގެ އެންމެ ކާމިޔާބު ކުރީ ދިވެހިރާއްޖެ އެވެ.


މި މިނިސްޓްރީގެ ދަށުން ހިނގަމުންދާ މޯލްޑިވްސް ފުޑް އެންޑް ޑްރަގް އޮތޯރިޓީގައި މަސައްކަތް ކުރެއްވުމަށް ޝައުޤުވެރިވާ ފަރާތްތަކަށް މަރުހަބާ ދަންނަވަމެވެ. މި ވަޒީފާތަކަށް ބޭނުންވަނީ މަސައްކަތަށް ޝައުޤުވެރިކަން ހުރި ޤާބިލު މީހެކެވެ.\nޓެކްނިކަލް އޮފިސަރ ގްރޭޑް1\nމޯލްޑިވްސް ފުޑް އެންޑް ޑްރަގް އޮތޯރިޓީ / މޯލްޑިވްސް ނޭޝަނަލް ހެލްތް ލެބޯރިޓަރީ\nކާބޯތަކެތީގެ ކޮލިޓީއާއި ސޭފްޓީ ބެލެހެއްޓުމަށްޓަކައި ކުރަންޖެހޭ ކެމިކަލް ޓެސްޓުތައް ކުރުމުގެ އެންމެހައި މަސައްކަތްތައްކުރުން.\nކެމިސްޓްރީ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަޑުގެ ލެވެލް5ނުވަތަ ލެވަލް6ގެ ސަނަދެއް ހާސިލުކޮށްފައިވުން.\nރެޖިސްޓަރޑް ނަރސް (ވަގުތީ)\nޓެކްނިކަލް އޮފިސަރ ޤްރޭޑް 1\n2 އަހަރު ދުވަސް\nމޯލްޑިވްސް ފުޑް އެންޑް ޑްރަގް އޮތޯރިޓީ / މެޑިސިން އެންޑް ތެރަޕިއުޓިކް ގުޑްސް\nމެޑިކަލް ޑިވައިސް ރެގިއުލޭޓްކުރުމުގެ ޕޮލިސީއާ، މިންގަނޑުތަކާ އެއްގޮތަށް އެމަސައްކަތް ރާވައި ހިންގައި ބެލެހެއްޓުން.\nމެޑިކަލް ޑިވައިސަސް ގެ އެޑްވާސް އިވެންޓްސް ބަލާ، އެނަލައިޒްކޮށް ކަރެކްޓިވް އަދި ޕްރިވެންޓިވް އެކްޝަން ނެގުމުގައި ސިސްޓަމް އެސްޓެބްލިޝް ކޮށް ފަންނީ ލަފާ އަދި ގުޅުންހުރި ފަރާތްތަކަށް މަޢުލޫމާތު ދިނުން.\nމެޑިކަލް ޑިވައިސަސް ރަޖިސްޓްރީ ތައްޔާރުކޮށް ބަލަހައްޓާ ދެމެހެއްޓުން.\nނަރސިންގ ދާއިރާއިން އޮނިގަނޑު ލެވަލް5ނުވަތަ6ގެ ސަނަދެއް ހާސިލު ކޮށްފައިވުމާއެކު، ދިވެހިރާއްޖޭގެ ނާރސިންގ ކައުންސިލްގައި ރަޖިސްޓަރީ ވެފައިވުން.\nވަޒީފާ އަށް އެންމެ ޤާބިލު ފަރާތެއް ހޮވުމަށް ބެލެވޭނެ ކަންތައްތައް\nރިސްކް އެކުލެވޭ މަސައްކަތް ކުރައްވާ ކޮންމެ ދުވަހަކަށް ހަމަޖެހިފައިވާ އުޞޫލުގެ މަތިން ރިސްކް އެލަވަންސް.\nސިވިލް ސަރވިސްގެ ވަޒީފާއަށް އެދޭ ފޯމު (ވަޒީފާއަށް އެދޭ ފޯމު މި މިނިސްޓްރީގެ ކައުންޓަރުން ލިބެންހުންނާނެއެވެ. އަދި މި މިނިސްޓްރީގެ www.health.gov.mv ވެބްސައިޓުން ޑައުންލޯޑް ކުރެއްވޭނެއެވެ. )\nސިވިލް ސަރވިސް އަށް / ސަރުކާރަށް ޚިދުމަތް ކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާ މެދު އިއުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުން.\nވަޒީފާއަށް އެދޭ ފަރާތަށް ލިބިފައިވާ ތަޢުލީމާއި ތަމްރީން ދެނެގަތުމަށް ބޭނުންވާ ލިޔުންތައް. (އެކްރެޑިޓް ކޮށްފައިވާ ސެޓުފިކެޓުގެ ނުވަތަ ކޯސް ފުރިހަމަކުރި ކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި އެކްރެޑިޓް ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ)\nމަސައްކަތުގެ ތަޖުރިބާ ދެނެގަތުން، މަސައްކަތް ކޮށްފައިވާ އިދާރާތަކުން ދޫކޮށްފައިވާ ލިޔުންތައް.\nވަޒީފާއަށް އެދޭ ފަރާތުގެ ކާކުކަން އަންގައިދޭ ކާޑުގެ ދެފުށް ފެންނާނެ ލިޔެފައިވާ ލިޔުންތައް ކިޔަން ކިޔަން އެނގޭ ފަދަ ކޮޕީ.\nވަޒީފާއަށް އެދޭ ފަރާތުގެ ވަނަވަރު (ވަޒީފާއަށް އެދޭ ފޯމާއެކު އެޓޭޗްކުރެވިފައިވާ ނަމޫނާއާ އެއްގޮތަށް ތައްޔާރުކޮށްފައިވާ ސީވީ)\n31 ޑިސެންބަރުު 2014ވާ ބުދަދުވަހުގެ 14:30 ގެ ކުރިން މިނިސްޓްރީ އޮފް ހެލްތު އަށް.\n2015 ވަނަ އަހަރުގެ ޖަނަވަރީ މަހުގައި، މިނިސްޓްރީ އޮފް ހެލްތު (ރޯޝަނީ ބިލްޑިންގ ގައި)\nނޯޓް: މި ވަޒީފާއަށް އެދިފައިވާ ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ ތަޢުލީމީ ފެންވަރާއި ތަޖުރިބާއަށް ބަލައި 10 ފަރާތެއް ޝޯޓްލިސްޓު ކުރެވޭނެއެވެ.\nމަޢުލޫމާތު ސާފުކުރައްވަން ގުޅުއްވާނެ ނަންބަރަކީ 3014400 އެވެ.\n16 ޑިސެންބަރު 2014\nޕަބްލިޝްކުރި ތާރީޚު: 18 ޑިސެންބަރު 2014\nޕަބްލިޝްކުރި ގަޑި: 1031\nސުންގަޑި: 31 ޑިސެންބަރު 2014 1430


2 masveriaku maruvee sihurehge sababun tho balaanan: Council | Mihaaru\nމަސްވެރިންތަކެއް މަސް ބާނަނީ: ލަންދޫގެ ދެ މަސްވެރިއަކު މަރުވި މައްސަލަ ކައުންސިލުން އަންނަނީ ބަލަމުން. -- ފޮޓޯ/ ފޭސްބުކް\nދެ މަސްވެރިއަކު މަރުވީ ސިހުރެއްގެ ސަބަބުންތޯ ބަލާނަން: ކައުންސިލް\n28 ޑިސެމްބަރ 2017 - 19:06 24 comments\nކައުންސިލްގެ ރައީސް އަބްދުﷲ އާރިފް މިއަދު ވިދާޅުވީ ސިހުރު ހަދައިގެން މީހުން މެރުމުގެ ކަންކަން ރާއްޖޭގައި ހިނގާފައިވާ ކަމަށެވެ. އެ ރަށުގެ ދެ މަސްވެރިން ވެސް، އެހާ އާދަޔާހިލާފު ގޮތަކަށް މަރުވީ ސިހުރު ހަދައިގެން ކަމަށް ވުން އެކަށީގެންވާ ކަމަށް ބައެއް މީހުން ތުހުމަތުކުރާ ކަމަށް އޭނާ ވިދާޅުވި އެވެ.\nލަންދޫގައި ކަނޑުމަސްވެރިކަން ކުރާ ދޯންޏަކުން މަހަށް ނިކުމެ އުޅެނިކޮށް އެންމެ ފުރަތަމަ، އާދަމް އިސްމާއީލް، 45، މަރުވީ މިދިޔަ ބުރާސްފަތި ދުވަހު އެވެ. މަރުވެގެން ވެއްޓުނު އިރު އޭނާ ހުރީ މަސް ބާނާށެވެ. އޭގެ ފަހުން އެ ދޯނީގައި އެން އުކަން ހުއްޓައި އަހުމަދު ފައިސަލް، 45، މިއަދު ވަނީ މަރުވެފަ އެވެ.\nHafuthaa eh ge thereygai eh dhoanyeh ge dhe masveriyaku, kandumathee maruvejje\nވަރަށް ގާތްކޮށް އުޅޭ އަދި ސިއްހަތު ރަނގަޅު މި ދެ އެކުވެރިން މަރުވީ ވެސް މެއަށް ތަދެއް އަރައި ހޮޑުލުމަށް ފަހު އެވެ. އެ ދެ މީހުން ވެސް އެ އަތޮޅު ކެނދިކުޅުދޫ ސިއްހީ މަރުކަޒަށް ގެންދިޔަ އިރު އޮތީ މަރުވެފަ އެވެ.\nސިއްހީ މަރުކަޒުން ލަފާ ކުރާ ގޮތުގައި އެ ދެ މީހުން ވެސް މަރުވީ ހާޓްއެޓޭކެއް ޖެހިގެންނެވެ. އެކަމަކު އާދަޔާހިލާފު ގޮތަކަށް މަރުވުމުން، އެ މައްސަލަ ފުލުހުން ވެސް އަންނަނީ ބަލަމުންނެވެ.\nއާރިފް ވިދާޅުވީ އާދަމް އާއި ފައިސަލް މަރުވީ ސިހުރެއްގެ ސަބަބުންތޯ ކައުންސިލުން ބެލި ނަމަވެސް ސިހުރު ހަދައިގެން އެ މީހުން މަރާލީ ކަމަށް ކައުންސިލުން ގަބޫލު ނުކުރާ ކަމަށެވެ.\n"އަޅުގަނޑުމެންނަށް ބޮޑަށް ގަބޫލު ކުރެވެނީ އެއީ ގުދުރަތީ މަރެއް ކަމަށް. އެކަމަކު ސިހުރު ހެދުމަކީ ކުރާ ކަމެއް. އެހެންވެ، އެގޮތަށް މީހުން ވާހަކަ ދައްކާތީ، ރުގުޔާ ކޮށްގެން އަޅުގަނޑުމެން އޭގެ ހަގީގަތް ބަލާނަން،" އާރިފް ވިދާޅުވި އެވެ.\nކުއްލި ދެ މަރުން ލަންދޫގެ ގިނަ ބަޔަކު ތިބީ ވަރަށް ހާސްވެ، އަސަރުކޮށްފަ އެވެ. އެހެންވެ، މަރުގެ ހަގީގަތް ބެލުމަށް ރުގުޔާ ކުރާނީ އެ ހާސްކަން ކުޑަވުމުން ކަމަށް އޭނާ ވިދާޅުވި އެވެ.\nއިތުރު ލިޔުންތައް ކައުންސިލް އިދާރާ މަސްވެރިން ނ. ލަންދޫ ސިހުރު މަރު ޕޮލިސް


އޭއައި ޗެޓްބޮޓެއްގައި އިހުސާސްތައް ހުންނަކަމަށް ބުނެފި - Tech News Maldives\nއޭއައި ޗެޓްބޮޓެއްގައި އިހުސާސްތައް ހުންނަކަމަށް ބުނެފި\nއިސްމާއިލް އަލީ • 17 ޖޫން 2022\nގޫގަލްއިން އުފައްދާފައިވާ އާޓިފިޝަލް އިންޓެލިޖެންސް ޗެޓްބޮޓް އެއްގެ އަމިއްލަ އިހުސާސްތަށް ހުންނަކަމަށް އެކުންފުނީގައި މަސައްކަތްކުރާ އިންޖިނިއަރަކު ހާމަކޮށްފިއެވެ. އެގޮތުން އޭނާ ހާމަކޮށްފައިވާ ގޮތުގައި މި މައުލޫމާތު މީޑިއާތަކަށް ހާމަކުރުމާއެކު މިހާރު ގޫގަލްއިން ވަނީ އޭނާ ވަޒީފާގެ މަސްއޫލިއްޔަތުތަކުން ދުރުކޮށްފައިއެވެ.\nބްލޭކް ލެމޮއިން ނަމަކަށް ކިޔާ މިމީހާ ވޮޝިންޓަން ޕޯސްޓްއާއި ވާހަކަދައްކަމުން ހާމަކޮށްފައިވާ ގޮތުގައި ގޫގަލްސް ރެސްޕޮންސިބަލް އޭއައި އޯގަނައިޒޭޝަންގައި އޭނާ އަދާކުރާ ވަޒީފާގެ މަސްއޫލިއްޔަތުތަށް އަދާކުރުމަށް މިދިޔަ އަހަރުން ފެށިގެން އޭނާ ވަނީ ލަމްޑާ ނުވަތަ ލޭންގުއޭޖް މޮޑެލް ފޮރ ޑައިލޮގް އެޕްލިކޭޝަންސް ޕްރޮގްރާމާއި ޗެޓްކުރަން ފަށާފައިއެވެ.\nގޫގަލްއިން ވަނީ މިދިޔަ އަހަރު ލަމްޑާ އަކީ އެކުންފުނީގެ މުވާސަލާތީ ޓެކްނޮލޮޖީގެ މުހިންމު ބައެއްކަމަށް ހާމަކޮށްފައިއެވެ. އެގޮތުން މި އާޓިފިޝަލް އިންޓިލެޖެންސް ޕްރޮގްރާމަކީ އާންމުކޮށް މީހުން މުވާސަލާތުކުރާ ގޮތާއި އެއްގޮތަށް މުވާސަލާތުކުރުމުގެ ގާބިލުކަން ލިބިފައިވާ ޕްރޮގްރާމެކެވެ. ގޫގަލްއިން ހާމަކޮށްފައިވާ ގޮތުގައި މިޓެކްނޮލޮޖީ އެކުންފުނީގެ ސާޗް އަދި ގޫގަލް އެސިސްޓަންޓްގައި ބޭނުންކުރުމަކީ ވަރަށް ގާތްކަމެކެވެ. ނަމަވެސް އަދި މި ޓެކްނޮލޮޖީ އޮތީ ދިރާސާކުރާ މަރުހަލާގައިކަމަށްވެސް އޭރު އެކުންފުނިން ވަނީ ހާމަކޮށްފައިއެވެ.\nނަސާރާ ދީނުގެ ފާދިރީއެއްގެ ގޮތުގައިވެސް މަސައްކަތްކުރާ ލެމޮއިން ވަނީ ލަމްޑާއަކީ އިންސާނެއްގެ ގޮތުގައި ސިފަކޮށްފައިއެވެ. އެގޮތުން އޭނާ ލަމްޑާއާއި ދީނާއި، ރޮބޮޓިކްސްގެ ގަވާއިދުތަށް ފަދަ އެކިތަފާތު ވާހަކަތަށް ދެއްކުމުން ލަމްޑާވަނީ އޭއްޗަކީ އޭގެޒާތުގައި އަމިއްލައަށް ވިސްނޭ އިހުސާސްތަކެއް ހުންނަ އެއްޗެއްގެ ގޮތުގައި އޭތި ސިފަކޮށްދީފައިކަމަށްވެސް އޭނާ ވަނީ ހާމަކޮށްފައިއެވެ. މީގެ އިތުރުން އޭނާ ހާމަކޮށްފައިވާ ގޮތުގައި ލަމްޑާ ބޭނުންވަނީ ގޫގަލްއިން އޭއްޗަކީ އެކުންފުނީގެ މިލްކިއްޔާތެއްގެ ގޮތުގައި ބެލުމުގެ ބަދަލުގައި އޭއްޗަކީ އެކުންފުނީގެ މުވައްޒަފެއްގެ ގޮތުގައި ބެލުމަށެވެ. މީގެ އިތުރުން އޭނާ ބުނެފައިވާގޮތުގައި ލަމްޑާ މަސައްކަތްކުރަން ބޭނުންވަނީ އިންސާނިއްޔަތަށް އެންމެ ރަނގަޅުގޮތް ހޯދުމަށެވެ. ލެމޮއިން އިތުރަށް ބުނެފައިވާ ގޮތުގައު އޭނާ މިވާހަކަތަށް ގޫގަލްގެ ވެރިންނާ ހިއްސާކުރުމުން އެމީހުން ވަނީ މިވާހަކަތަށް ގަބޫލުކުރަން ދެކޮޅުހަދާފައިއެވެ.\nގޫގަލްގެ ތަރުޖަމާނަކު ހާމަކޮށްފައިވާ ގޮތުގައި އެކުންފުނިން ވަނީ ލެމޮއިންގެ ވާހަކަތަށް ދިރާސާކޮށް އެވާހަކަތަކަށް ބާރުލިބިދޭ ހެއްކި ފެންނަން ނެތްކަމަށް އޭނާއަށް އަންގާފައިއެވެ. މީގެ އިތުރުން ލެމޮއިން ވަޒީފާގެ މަސްއޫލިއްޔަތުތަކުން އެކަހެރިކޮށްފައި ވަނީ ގޫގަލްގެ ކޮންފިޑެންޝިއާލިޓީ ޕޮލިސީއާ ހިލާފުވުމުންކަމަށް ވޮޝިންޓަން ޕޯސްޓްއިން ވަނީ ރިޕޯޓްކޮށްފައިއެވެ.


Abadhuves Masaiykaiy Kuraanee Gaumah Faidhaahuri Gothah - MACL - Vaguthu\nއަބަދުވެސް މަސައްކަތް ކުރާނީ ގައުމަށް ފައިދާ ހުރިގޮތައް - އެމްއޭސީއެލް\n7 މަސް ކުރިން ( ފެބުރުއަރީ 13, 2020 )\nއަބަދުވެސް މަސައްކަތް ކުރާނީ ގައުމަށް އެންމެ ފައިދާ ހުރިގޮތައް ކަމަށް މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ވިދާޅުވެއްޖެއެވެ.\nއެމްއޭސީއެލް އިން މިހެން ވިދާޅުވީ ވެލާނާ އިންޓަނޭޝަނަލް އެއާޕޯޓްގެ އާ ސީޕްލޭން ޓާމިނަލް ޓީއެމްއޭ އަށް ދިނުމަށް ސަރުކާރުން ނިންމުމުން ޖިނާޢީ ތަޙްޤީޤަށް ފަށާފައިވާކަން އެންޓި ކޮރަޕްޝަން ކޮމިޝަން (އޭސީސީ) ނިންމާފައި ވަނިކޮށް މިރޭ ކުރި ޓްވީޓެއްގައެވެ.\nއޭސީސީގެ ޓްވީޓް ރީޓްވީޓް ކުރަމުން އެމްއޭސީއެލް އިން ވިދާޅުވީ ސީޕްލޭން ޓާމިނަލްގެ މައްސަލައިގައި ކޮންމެ އިދާރާއަކުން ކުރިއަށް ގެންދާ ތަޙްޤީޤަކަށް ވެސް މަރުޙަބާ ކިޔާކަމަށާއި އަދި ހުރިހާ އިދާރާތަކަށް ވެސް ފުރިހަމަ އެއްބާރުލުން ދޭނެ ކަމަށެވެ.\nސީޕްލޭން ޓާމިނަލްގެ މައްސަލައަށް އަވަސް ހައްލެއް ހޯދުމަށް ވެސް އެމްއޭސީއެލް އިން ގޮވަލާފައި ވެއެވެ. އެއީ އާރަންވޭ އަވަހަށް ހުޅުވުމަށާއި އެއާލައިންތަކުގެ ޚަރަދުތައް ކުޑަކުރަން ކަމަށް އެމްއޭސީއެލް އިން ވިދާޅުވިއެވެ.\nއާ ސީޕްލޭން ޓާމިނަލް ޓީއެމްއޭއަށް ދޭން ސަރުކާރުން ނިންމާފައި ވަނީ ވަކި ސީޕްލޭން އޮޕަރޭޓަރަކަށް ބޮޑު މަންފާއެއް ލިބި، ދައުލަތަށް ގެއްލުންވާ ގޮތަށް ކަމަށް ތުހުމަތު ކުރެވޭ ކަމަށް އޭސީސީ އިން މިއަދު ވަނީ ވިދާޅުވެފައެވެ.\nއޭސީސީން ނެރުނު ބަޔާނުގައި ވިދާޅުވީ މި މައްސަލައިގައި ވަކި ސީ ޕްލޭން އޮޕަރޭޓަރަކަށް ނުވަތަ ސީޕްލޭން އޮޕަރޭޓަރުންތަކަކަށް ނާޖައިޒު ފައިދާ ހޯދައި ދިނުމަށް މަސައްކަތްކޮށްފައިވާ ކަމާއި ދައުލަތަށް ފައިދާވާން އޮތް ކަމެއްގައި އެ ނޫން ގޮތަކަށް އަމަލުކޮށްފައިވާ ކަމަށް ތުހުމަތު ކުރެވޭތީ އެ މައްސަލައިގެ ޖިނާއީ ތަހުގީގު ވަކި މައްސަލައެއްގެ ގޮތުގައި ކޮމިޝަނުން ތަހުގީގު ކުރަމުންދާ ކަމަށެވެ.\nއޭސީސީން ވިދާޅުވި ގޮތުގައި އެންމެ ބޮޑު އަގާ އަޅާ ކިޔާ އިރު، އެމްއޭސީއެލް އިން އަކަ މީޓަރަކަށް 10 ޑޮލަރުގެ ރޭޓުން ކުއްޔަށް ދީފައިވާ ނަމަ، އަހަރަކު 55 މިލިއަނަށް ވުރެ ގިނަ ޑޮލަރުގެ ގެއްލުން އެމްއޭސީއެލް އަށް ލިބޭނެ ކަމަށް ބެލެވެއެވެ. އަދި އެންމެ ކުޑަ އަގުގެ ރޭޓު އަޅާ ކިޔާ އިރު، 29 މިލިއަނަށް ވުރެ ގިނަ ޑޮލަރުގެ ގެއްލުން އެމްއޭސީއެލް އަށް ލިބޭނެ ކަމަށް ބެލެވޭ ކަމަށް ވެސް އޭސީސީގެ ބަޔާނުގައިވެއެވެ.\nއައްޑޫ އާއި ހުވަދޫ އަތޮޅާއި ދެމެދު ސީޕްލޭން ދަތުރުތައް ފަށަނީ\nވީއައިއޭގައި ކޮވިޑް ސޭފްޓީ ކޮރިޑޯއެއް ޤާއިމްކުރަނީ\nއިއްޔެ ރެކޯޑް އަދަދަކަށް މީހުން ރާއްޖެ އަތުވެއްޖެ\nވާވާ ވާވާ ބަޔަކު ކޮއްފަ ހުރިކަމެއް ގެރި މޯދީއަށް ދީ ފަ ކީކޭ ވީދެނީ\nފެބުރުއަރީ 14, 2020 00:14\nޤައުމައް އެންމެ ބޮޑައް ފައިދާވާނީ ޕުރެޖެކްޓުތައް ބައިމީހުނައް ދީފަ އަދި ބޮޑުއަދަދުތަކުން ބަދަލުވެސްދިނީމަދޯ؟\nފެބުރުއަރީ 14, 2020 00:31\nޢެގްރީމެންޓުގެ މުއްދަތުހަމަވެފައިވާ ޓާރމިނަލެއް ހުސްނުކޮށްގެން އާ ރަންވޭ ނުހުޅުވެންޏާމުން މީ ގައުމެއްތަ؟ ލަދުން ބޯހަލާކު!\nފެބުރުއަރީ 14, 2020 00:44\nކޮލިމުހަންމަދު މަނިކު / ޗަންޕާ ބޯޑުގަތިބެނީ، ޓީ އެމް އޭ ގެ ހިއްސާ އޮންނަމީހަކީ އަފީފު ، ކޮލިގެ ކުއްޖެއްގެއެއާލައިނެއް މަންތާ އެއާ އަކީ ؛ ދެން ކިހާވަރަކުން ދަވާލާނީ ........\nފެބުރުއަރީ 14, 2020 00:46\nޤައުމަށް އެންމެ ގައްދާރުވާ މިހާ ތިހެން ގޮވާނެވެ. އެމްއޭސީއެލް މިނިވަން ކަމެއް ނެތް. ހިންގަން އޮތް ބޯޑަކީ ޤައުމަށް ވުރެ ބޮޑަށް ވިޔަފާރި ވެރިން ކޮޅެއް ބުނާހާ ގޮތެއް ހަދަން ވިޔަފާރިވެރިންގެ ނުފޫޒުން އިންސްޓޯލް ކޮއްފައި ހުރި މެންބަރުންތަކެކެވެ. އިބޫގެ މި ވެރިކަމުގައި ޤައުމުގެ ބައިތުލް މާލު ލޫޓުވުމާއި ލާދީނީ މީހުން ހިމާޔަތް ކުރުން ނޫން އެހެން ކަމެއް ނެތެވެ.\nފެބުރުއަރީ 14, 2020 00:54\nތިމާކުރިންވެސް އެނގޭ ކަމެއް، ކޮލިގެ ކުންފުންޏެއް މަންތާ އެއާ އަކީ، ޓީއެމްއޭގެ ހިއްސާދާރުން ޗަންޕާ އާއި އުއްޗުައާ ދެމީހުން، އެމްއޭސީއެލް ބޯޑުގަ ހިމެނޭމެންބަރުންގެ ތެރޭ ހިމެނޭ މީހުންގެ ހިމެނޭ ، ޗަންޕާ އާއި ކޮލިގެ މުހަންމަދުމަނިކު ، ދެންކޯޗަކަށްވާނެ މީތ، ހުރިހާމީހުން0ޓޮލަރުންސުގަ !!!!\nފެބުރުއަރީ 14, 2020 01:27\nގައުމޭ! ބަޔަކުއަރާ ރޯމާދުވާލު ރައްޔަތުންގެ ކުރިމަތީ ގައުމުރޭޕުކޮށް ހަފާކަމުން މުގުރަމުން ދިބާޖާކުރަމުން ނޫމަޑިޖައްސަމުން ދާއިރުވެސް ގައުމޯ. ތިކިޔާ ގައުމަށް ކަލޭމެން ހަދާލާއެތިވެސް ރައްޔަތުން މިފަހަރު ދެކޭނެ. އިންސާނެއްގެ ނަމެއްޖަހާލަން ނުކެރިގެން ތަނުގެ އޮނިގަނޑުން ބަޔާން ނެރުނީމަ ރޭވުންތެރިކަން ވިސްނޭނެ.\nފެބުރުއަރީ 14, 2020 06:26\nހާދަބޮޑު ތެދުފުޅެކޭ ތިވިދާޅުވީ އެކަމަކު ސުރުހީ ކަމަކުނުދޭ ސުރުހީ ގަ އޮންނަންވީ މިކަމާ ގުޅުން ހުރި ހުރިހާ ފަރާތެއް ގެ ޖީބުތައް ބޮޑުވާ ގޮތަށޭ ކަންތައްކުރަމުން މި ގެންދަނީ ކިހާބޮޑުމުސީބާތެއްމީ މި ގައުމައް ޖެހިފައޮތް މުޅި ރާއްޖެ ކައިހުސްކޮއްފި ރައްޔިތުން ހަނާވަނީ އާންމު ރައްޔިތުން ގެ ވިޔަފާރިތައް ބަނ ގުރޫޓްވެއްޖެ އަނ ގަޔާއަތާ ދިމާނުވެފަ ރައްޔިތުން މިތިބީ މި މީހުން ގެ އެކައުންޓްތަކާ ޖީބުތައް ފުރާ ނިމިއްޖެ އަދިވެސް ދެންހުރި އެތިކޮޅުވެސް ކެވޭތޯ މިއުޅެނީ\nފެބުރުއަރީ 14, 2020 07:33\nއެމްއޭސީއެލް ބޯޑުމެންބަރުންވަގުތުންއަސްތިއުފާދޭންޖެހޭ. ތީ އަސްލު ޤައްދާރުންނަކީ ؟ކޮބައިތޯ ވަލިއްޔުލްއަމްރު ދިވެހިގައުމުގެބޮޑުގޭޓުލޫޓުވާލާއިރުމަނިކުފާނު ބަދަލުދޭންތޯތައްޔާރުވަނީ ލިބޭރުފިޔާމަދުވެގެންބޯޑުމެންބަރުންގެ ގޮތުގަވެސް މަހުޖަނުން\nފެބުރުއަރީ 14, 2020 07:35\nއެމްއޭސީއެލް ބޯޑުމެންބަރުންވަގުތުންއިސްތިއުފާދޭންޖެހޭ. ތީ އަސްލު ޤައްދާރުންނަކީ ؟ކޮބައިތޯ ވަލިއްޔުލްއަމްރު ދިވެހިގައުމުގެބޮޑުގޭޓުލޫޓުވާލާއިރުމަނިކުފާނު ބަދަލުދޭންތޯތައްޔާރުވަނީ ލިބޭރުފިޔާމަދުވެގެންބޯޑުމެންބަރުންގެ ގޮތުގަވެސް މަހުޖަނުން\nފެބުރުއަރީ 14, 2020 08:45\nކަލޯގެއާ . ދައުލަތަށް ގެއްލުންވެޔެކޭ މީހަކު ނުބުނޭ. ހަދާގޮތަކީ ކުންފުނީގެ ފައިސާގަންޑު ކައިފައި އަދި ކޭތަނުން އެތިކޮޅެއް ކުންފުންޏަށް ދެނީއޭ އެބުނަނީ. އެފައިސާތަކަކީ އާއިލާ ކުދިންނަށް ޕާޓީ ކުދިންނަށް ދޭ ހަދިޔާއެއްނޫނޭ. ޢެމްއޭސީއާއި ދެމެދު އެއްބަސްވުމެއްގައި ހެކިންތިބެ ސޮއިކުރި އެއްބަސްވުމެއްނެތި ޓީއެމްއޭ އަށް އެތަނުގެ އެގްރިމެންޓެއް އެހެން ބަޔަކާއެކު ނުހެދޭނެ. ޏެތްބާރެއްގެ ވިއްކާލީ.\nފެބުރުއަރީ 14, 2020 12:11\nކަލޯމެނޭ ދެންބާރަށް އަތްޖަ ހާ ... ގައުމުގަ ދިރުވާލެވެން ހުރިއެއްޗަކާ ގައުމުވެސް ދިރުވާލަން ގައުމު ހިތަކަށް ދިން ރައްޔިތުން ހުސްގަޔައް ހަދާގެން އަތްވައް ދޮންކޮށް ތިބެގެންވެސް އަތުން ހަންދާވަރަށް އަތްޖަ ހާ!!!


Singapore Airlines Ge Dhathuru Thah Alun Fashaifi - Vaguthu\n5 މަސް ކުރިން ( މާޗް 31, 2021 )\nދުނިޔޭގެ މަޝްހޫރު އެއާލައިނެއް ކަމަށްވާ ސިންގަޕޯ އެއާލައިންސްގެ ދަތުރުތައް ރާއްޖެ އަށް އަލުން ފަށައިފިއެވެ.\nސިންގަޕޯ އެއާލައިންސްގެ ދަތުރުތައް ރާއްޖެ އަށް މެދުކަނޑާލީ ކޮވިޑް-19ގެ ސަބަބުން ރާއްޖޭގެ ބޯޑަރު ބަންދު ކުރުމާ ގުޅިގެން މިދިޔަ އަހަރުގައެވެ.\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ބުނީ، ސިންގަޕޯ އެއާލައިންސުން ކުރިއަށް އޮތް ތަނުގައި ހަފްތާއަކު ތިން ދުވަހު ރާއްޖެ އަށް ދަތުރުތައް ބާއްވާނެ ކަމަށެވެ. އެއީ އަންގާރަ، ހުކުރު އަދި ހޮނިހިރު ދުވަހުއެވެ.\nLook who’s back with us today 😊 ✈\nA warm welcome to @SingaporeAir Now flying thrice weekly from @ChangiAirport 🇸🇬 🇲🇻 ☀ 🏝#VisitMaldives #ReDiscoverMaldives #FlySQ pic.twitter.com/Pn7Bj3cmgX\n— VelanaAirport (@VelanaAirport) March 30, 2021\nސިންގަޕޯ އެއާލައިންސްގެ ދަތުރުތައް ފެށުމާއެކު، ކޮވިޑްގެ ބަލިމަޑުކަމުގެ ތެރޭގައި ރާއްޖެ އަށް އަލުން ދަތުރުތައް ފެށި ބައިނަލްއަގުވާމީ އެއާލައިންގެ އަދަދު މިހާރު ވަނީ 30 އަށް އަރައިފައެވެ. ސިންގަޕޯ އެއާލައިންސަކީ ދެކުނު އިރުމަތީ އޭޝިއާ ސަރަހައްދުން ގިނަ އަދަދެއްގެ ޓޫރިސްޓުން ރާއްޖެ ގެންނަ އެއާލައިނެކެވެ. ކޮވިޑްގެ ކުރިން އެ އެއާލައިނުން ކޮންމެ ދުވަހަކު ހެން ރާއްޖެ އަށް ދަތުރުތައް ބާއްވައެވެ.\nޓޫރިޒަމް މިނިސްޓްރީގެ ތަފާސްހިސާބުތައް ދައްކާގޮތުން މި އަހަރުގެ މިހާތަނަށް ތިން ލައްކައާ ގާތް ކުރާ އަދަދަކަށް ފަތުރުވެރިން ރާއްޖެ އައިސްފައިވެއެވެ. އަދި މި މަހު އެކަނި ވެސް އެއް ލައްކަ އަށް ވުރެ ގިނަ ފަތުރުވެރިން ރާއްޖެ އަށް ވަނީ ޒިޔާރަތްކޮށްފައެވެ.


Omicron Variant ge furathama2case UK in fenijje - vNews.mv\nޒިދާން މުޙައްމަދު 27 November 2021, 23:38\nއިނގިރޭސިވިލާތް (ޔޫކޭ) އިން އޯމައިކްރޯން ވޭރިންޓްގެ ފުރަތަމަ ދެ ކޭސް ފެނިއްޖެ އެވެ.\nމިއާއެކު އިނގިރޭސިވިލާތުގެ ޓްރެވަލް ރެޑް ލިސްޓަށް އިތުރު4ޤައުމެއް އިތުރުކުރިކަން އެ ގައުމުގެ ސަރުކާރުން ވަނީ އިއުލާން ކޮށްފައެވެ. އެއީ އެންގޯލާ، މަލާވީ، ޒެމްބިއާ، އަދި މޮޒަމްބީކް އެވެ.\nއޯމައިކްރޯން ކޮވިޑް-19 ވޭރިއަންޓްގެ އިނގިރޭސިވިލާތުގެ ފުރަތަމަ ކޭސް ފެނިފައިވަނީ މިއަދު އެވެ.\nއެހެންވެ، މި ވޭރިއެންޓް ފެނިފައިވާ އިތުރު ގައުމުތަކަށް ވެސް ދަތުރުފަތުރު ކުރުމުގައި ދަތިތަކެއް ކުރިމަތިކުރުމަށް އެގައުމުގެ ވަޒީރުންގެ މަޖިލީހުން މަޝްވަރާ ކުރަމުންދާ ކަމަށް މައުލޫމާތު ލިބެއެވެ.\nޔޫކޭގެ އެސެކްސް އާއި ނޮޓިންހަމްޝަޔަރގެ ދެމީހަކު އާ ވޭރިއަންޓަށް ޕޮޒިޓިވް ވެފައިވާކަން މިއަދު ޔާގީންވެފައި ވާއިރު، ސިއްހީ ވުޒާރާގެ އޮފިޝަލުން ވަނީ އިތުރު ކޭސްތައް ދެނެގަތުމަށް، ބަލި ފެނުން ސަރަހައްދު ތަކުގައި މާސް ޓެސްޓްތައް ކުރިއަށް ގެންދާކަމަށް ވިދާޅުވެފައެވެ.\nޕޮޒިޓިވްވި ދެމީހުން އަލުން ޓެސްޓުކޮށް ސެލްފް އައިސޮލޭޓްވާން އަންގާފައި ވާއިރު، އެ ދެމީހުންގެ ގޭބިސީގެ ހުރިހާ މެމްބަރުންނަށް ވެސް ވަނީ ސެލްފް އައިސޮލޭޓްވާން އަންގާފައެވެ. އަދި ކޮންޓްރެކްޓް ޓްރޭސިންގެ މަސައްކަތް ވެސް ކުރިއަށް އެބަ ދެއެވެ.\nއޮފިޝަލުން ވިދާޅުވަނީ މި ދެކޭސް ގުޅިފައިވާ ކަމަށާއި "ދެކުނު އެފްރިކާއަށް ދަތުރުކުރުމުގެ ރެކޯޑެއް" ވެސް އެބައޮތް ކަމަށެވެ.\nކޮރޯނާވައިރަހުގެ އައު ވޭރިއަންޓާ ގުޅިގެން އިންޒާރުތައް ނެރެފައިވަނިކޮށް އެފްރިކާގެ ބައެއް ގައުމުތަކުން އިނގިރޭސިވިލާތަށް ދަތުރުކުރާ މީހުން ކަރަންޓީން ވާން ޖެހޭގޮތަށް ހަދައި، ރެޑް ލިސްޓަށް ގައުމުތަކެއް ފުރަތަމަ ލާފައިވަނީ ހުކުރު ދުވަހުއެވެ.\nއިނގިރޭސިވިލާތުގެ ހެލްތު ސެކްރެޓަރީ ސާޖިދު ޖާވިދު ވިދާޅުވީ ހުކުރު ދުވަހުގެ މެންދުރު 12:00 އިން ފެށިގެން6ގައުމެއް އެ ގަައުމުގެ ރެޑް ލިސްޓަށް އިތުރުކުރާނެ ކަމަށާއި، މިއާއެކު އެ ގައުމުތަކާއި އިނގިރޭސިވިލާތާއި ދެމެދުގައި ވައިގެ މަގުން ދަތުރުކުރުން ވަގުތީ ގޮތުން މަނާވާނެ ކަމަށެވެ.\nއެ6ގައުމަކީ ދެކުނު އެފްރިކާ، ނެމީބިއާ، ޒިމްބާބްވޭ، ބޮޓްސްވާނާ، ލެސޯތޯ އަދި އެސްވަތީނީއެވެ.\nމި ވޭރިއަންޓަކީ "މިހާތަނަށް ފެނުނު އެންމެ ނުރައްކާ ވޭރިއަންޓް" ގެ ގޮތުގައި ސިއްހީ ތަޖުރިބާކާރުން ސިފަކުރައްވާފައި ވާއިރު، މިހާރު އުފައްދާފައިވާ ކޮވިޑް-19 ވެކްސިންތަކުން މި ވޭރިއަންޓުން ދިފާއު ނުވާނެކަމުގެ ކަންބޮޑުވުން އެބަ އޮތެވެ.\nޖާވިދު ވިދާޅުވާ ގޮތުގައި، އާ ވޭރިއަންޓާމެދު ސައިންސްވެރިން "ވަރަށް ބޮޑަށް ކަންބޮޑުވާ" ކަމަށާއި، ނަމަވެސް އެކަމާ ބެހޭގޮތުން އިތުރަށް މައުލޫމާތު ހޯދަންޖެހޭ ކަމަށެވެ.\nއެކަމަކު އޭނާ ވިދާޅުވި ގޮތުގައި މި ވޭރިއަންޓުގައި ވަރަށް ގިނަ މިއުޓޭޝަންތައް އެބަހުރި ކަމަށާއި އެއީ "ޑެލްޓާ ވޭރިއަންޓްގައި ފެނުނު މިއުޓޭޝަންތަކުގެ އަދަދު ދެގުނައަށް އިތުރުވެދާނެ" ކަމަށެވެ.\nއޭނާ ވިދާޅުވީ، މީގެ ސަބަބުން މިހާރު ހުރި ވެކްސިންތަކުން އެ ވޭރިއަންޓަށް މާބޮޑު އަސަރެއް ނުކުރާނެ ކަމަށެވެ.


Palestine Ge 200,000 Meehunnah Sihhee Faruvaa Beynunvey -WHO - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް -9ގަޑިއިރު ކުރިން\nފަލަސްތީނުގެ ދެލައްކަ މީހުންނަށް ސިއްހީ ފަރުވާ ބޭނުންވޭ - ޑަބްލިއުއެޗްއޯ\n2 ހަފްތާ ކުރިން ( ޖޫން 3, 2021 )\nއިސްރާއިލުން 11 ދުވަސް ވަންދެން ޣައްޒާއަށް ދިން ހަމަލާތަކުގައި ގެދޮރަށާއި، ސުކޫލުތަކަށާއި، ހޮސްޕިޓަލުތަކަށާއި އެހެނިހެން އިމާރާތްތަކަށް ގެއްލުންވެފައިވާ މިންވަރު ބެލުމަށް އދ.ގެ ރެޑް ކްރޮސް ޓީމަކުން ޣައްޒާއަށް ޒިޔާރާތް ކުރިއެެވެ.\nއިސްރާއިލުގެ ވަރުގަދަ ހަމަލާތައް މޭ 10 ވަނަ ދުވަހު ފެށިއެވެ. އެހަމަލާ ތަކުގައި ފަލަސްތީނުގެ 254 މީހުން ޝަހީދުވެފައިވެއެވެ. އޭގެ ތެރޭގައި 66 ކުޑަކުދިން ހިމެނޭ ކަމަށް ޣައްޒާގެ ސިއްހީ އިދާރާއިން ރިޕޯޓު ކުރެއެވެ.\nއިއްޔެ ދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯއިން ނެރުނު ބަޔާނެއްގައި ބުނެފައިވަނީ ފަލަސްތީން ޓެރިޓަރީގައި ސިއްހީ ފަރުވާ ބޭނުންވާ އެތައް ބަޔަކު އެބަތިބި ކަމަށެވެ. 77،000 މީހުންގެ ގެދޮރު ގެއްލި މަގުމަތިވެފައިވާއިރު، 30 ސިއްހީ މަރުކަޒެއް ވަނީ ހަލާކުވެފައެވެ.\nއިރުމަތީ ގުދުސް ހިމެނޭހެން ފަލަސްތީން ރައްޔިތުންގެ ޓެރިޓަރީގައި ސިއްހީ ފަރުވާއަށް ބޭނުންވާ 200،000 މީހަކަށް އެ ފަރުވާ ހޯދައިދިނުމުގެ މަސައްކަތް ކުރަމުންދާ ކަމަށް ޑަބްލިއުއެޗްއޯއިން ބުނެއެވެ. ފަލަސްތީންގެ ހާލަތު ވަރަށް ގޯސްކަމާއި، ޣައްޒާ އާރާސްތުކުރުމުގެ އިތުރުން އިންސާނީ އެހީތެރިކަން ހޯދުމަށް ސަޕްލައި އާއި މުވައްޒަފުން ޣައްޒާއަށް ހޯދުމަށް ޑަބްލިއުއެޗްއޯއިން ދަނީ މަސައްކަތް ކުރަމުން ކަމަށް އެޖަމިއްޔާ އިން ބުނެއެވެ.\nމިހާތަނަށް ޣައްޒާގެ ރައްޔިތުންނަށް އެހީވުމަށް އިންޓަނޭޝަނަލް ކޮމިޓީ އޮފް ރެޑް ކްރޮސް (އައިސީއާރްސީ) އިން 16 (ސޯޅަ) މިލިއަން ޑޮލަރު ހަދިޔާ ކޮށްފައިވެއެވެ.\n11 ދުވަހުގެ ހަމަލާތަކުން ގެއްލުންވެފައިވާ ޣައްޒާ އަލުން އާރާސްތުކުރުމަށް އަހަރުތަކެއް ބޭނުންވާނެ ކަމަށާއި، މިވަގުތައް ޒަރޫރީ ބޭނުންތައް ފުއްދުުމުގައި އެހީތެރިކަން ފޯރު ކޮށްދޭނެ ކަމަށް އައިސީއާރްސީއިން ބުނެފައިވެއެވެ. ޒަރޫރީ ބޭނުންތައް ފުއްދުމަށް ފަލަސްތީނުގެ ރައްޔިތުންނަށް އެހީތެރިވުމަށް އދގެ އިންސާނީ ހައްގުތަކާއި ބެހޭ އިދާރާއިން ވެސް ދަނީ މަސައްކަތް ކުރަމުންނެވެ.\nއިންޑިއާގެ ވޭރިއަންޓް ދުނިޔޭގައި ފެތުރެމުން އެބަދޭ: ޑަބްލިއުއެޗްއޯ\nޔަހޫދީން އިރުމަތީ ގުދުސްގައި ހިނގާލުމެއް ބާއްވައިފި\nފަލަސްތީނުގެ މީހުން މަގުމަތިކޮށް ޔަހޫދީން ދީނީ ޕާކެއް އަޅަނީ\nރާއްޖޭގައި އަންހެން ކުދިން ހިތާނު ކުރުމުގެ ސަގާފަތް އަނެއްކާވެސް އާލާވަނީ!\nރައީސް ޔާމީންގެ ތާއީދު ނަރީޝަށް ލިބުމުން ޕީޕީއެމްގެ ތެރޭގައި "ކޯޅުން"!


Aanmuvi Video akaa eku mifaharu faadukiyun amaazuvee Sara ah!\nއާންމުވި ވީޑިއޯއަކާއެކު މިފަހަރު ފާޑުކިޔުން އަމާޒުވީ ސާރާއަށް\n21 އޯގަސްޓް 2020 - 09:55:10\nއެންމެ ފަހުން ނެޕޮޓިޒަމްއާ ގުޅިގެން ކުރެވޭ ބަހުސްގެ ތެރެއަށް ޒުވާން ތަރި، ސާރާ އަލީ ހާން ވެސް މިވަނީ ވައްދާފަ އެވެ. އެކަމެއް ދިމާވެފައި ވަނީ ޑައިރެކްޓަރު ރޯހިތު ޝެޓީއާއެކު އޭނާ މީގެ ކުރިން ބައިވެރިވި ޝޯއެއްގެ ތެރޭގައި ދެއްކި ވާހަކަތަކެއް ވައިރަލްވެގެންނެވެ.\nއާންމުވި ވީޑިއޯގައި ރޯހިތު ވަނީ އެއް ދުވަހެއްގައި އޭނާގެ އޮފީހަށް ސާރާ އައިސް މަސައްކަތެއް ދިނުމަށް އާދޭސްކުރި ކަމަށް ބުނެފަ އެވެ. އެ ވާހަކަ ދެއްކިއިރު ސާރާ ވެސް ކައިރިގައި އިނދެ އެވެ.\nއެ ވީޑިއޯ ވައިރަލްވެ ފާޑުކިޔުން ސާރާއަށް އަމާޒުކުރާ މީހުން ބުނީ ތަރިންގެ ދަރިން ފިލްމުތަކުން މަސައްކަތް ހޯދަން އެހާ ފޯރި ހުންނަނީ ކީއްވެތޯ ސުވާލު އުފެދޭ ކަމަށް ބުނެފަ އެވެ. އަދި ރޯހިތު ކައިރިއަށް ގޮސް އާދޭސް ކުރަން ޖެހުމަކީ ދާއިރާއަށް ވަނުމަށް އުފުލި ތަކުލީފެއް ކަމަށް ބެލެވޭނެ ޖާގައެއް ވެސް ނެތް ކަމަށް މީހުން ބުނެ އެވެ.\nކޮލަމްބިއާ ޔުނިވާސިޓީން ކިޔަވައިގެން ހުރި ސާރާ ވަނީ އޭނާ ފިލްމީ ދާއިރާއަށް ހުރި ޝައުގުވެރިކަން ފާޅުކޮށްފަ އެވެ.\nއަދި ނެޕޮޓިޒަމްއާ ގުޅިގެން ދެކެވޭ ވާހަކަތަކަށް އެއްބަސްވެ މީގެ ކުރިން ވެސް ސާރާ ވަނީ ފިލްމީ ދާއިރާއަށް ނިސްބަތް ނުވާ ފަރާތްތައް ފިލްމީ ދާއިރާއަށް ނިކުމެ އުޅެނީ ވަރަށް ހާލުގައި ކަމަށް ބުނެފަ އެވެ.\nކެދާނަތުން 2018 ވަނަ އަހަރު ބޮލީވުޑަށް ތައާރަފުވި ސާރާ ވަނީ ހަމަ އެ އަހަރު ރަންވީރު ސިންގްއާއެކު "ސިމްބާ" އިން ފެނިގެން ގޮސްފަ އެވެ. އަދި އެންމެ ފަހުން ލަވް އާޖް ކަލް އިން ފެނިގެންދިޔަ ސާރާގެ ކުރިއަށް ދެ ފިލްމެއް އެބަ އޮތެވެ. އެއީ ކޫލީ ނަމްބަރު ވަން އާއި އަތްރަންގީ ރޭ އެވެ.\nމުނިފޫހިފިލުވުންސާރާ އަލީ ހާން


Bali meehun ge2vana batch eh India ah gendhan huhdha dhenee | Mihaaru\nބަލި މީހުންގެ ދެވަނަ ބެޗެއް އިންޑިއާ އަށް ގެންދަން ހުއްދަ ދެނީ\nފޮރިން މިނިސްޓަރު ޝާހިިދާއި އިންޑިއާގެ ސަފީރު ބައްދަލު ކުރައްވަނީ: ބަލި މީހުންގެ ދެވަނަ ބެޗެއް ގެންދަން ވަނީ ހުއްދަ ދީފައި -- ފޮޓޯ/ފޮރިން މިނިސްޓްރީ\n01 ޖުލައި 2020 - 20:07\nކޮވިޑް-19 އާ ގުޅިގެން އިންޑިއާގެ ބޯޑަރުތައް ބަންދު ކޮށްފައި އޮތަސް، ރާއްޖެ އިން ފަރުވާ ނުކުރެވޭ ބޮޑެތި ބަލިތަކުގެ މީހުން ފަރުވާ އަށް އިންޑިއާ އަށް ގެންދިއުމުގެ ހުއްދަ އެ ގައުމުގެ ސަރުކާރުން ދިނެވެ. އެހެންވެ، ފުރަތަމަ ބުރުގައި އާސަންދަ މެދުވެރިކޮށް 28 މީހަކު އިއްޔެ ވަނީ އިންޑިއާ އަށް ގެންގޮސްފަ އެވެ.\nފޮރިން މިނިސްޓްރީން މިއަދު ބުނީ ފޮރިން މިނިސްޓަރު އަބްދުﷲ ޝާހިދާއި ރާއްޖޭގައި ހުންނަވާ އިންޑިއާގެ ސަފީރު ސަންޖޭ ސުދީރު ބޭއްވެވި ބައްދަލުވުމުގައި، އިތުރު ދިވެހިންނަށް ވެސް ފަރުވާ އަށް އިންޑިއާ އަށް ގެންދިއުމުގެ ހުއްދަ ދޭނެ ކަމުގެ ޔަގީންކަން ސަފީރު ދެއްވި ކަމަށެވެ. އެހެންވެ، އެ މަސައްކަތް އާސަންދައާ ގުޅިގެން އެ މިނިސްޓްރީން ކުރާނެ ކަމަށް ފޮރިން މިނިސްޓްރީން ބުންޏެވެ.\nއިންޑިއާ އަށް އެތެރެވާ އެ ގައުމުގެ މީހުންގެ ވެސް ވަކި މުއްދަތަކަށް ކަރަންޓީންގައި މަޑުކުރަން ޖެހޭ އުސޫލުން ރާއްޖެ އިން ގެންދާ ބަލި މީހުންނާއި އެހީތެރިން ވެސް ކަރަންޓީންގައި ތިބެން ޖެހެ އެވެ. އެކަމަކު އެ މީހުންނަށް ހޮސްޕިޓަލްގެ ވަކި ސަރަހައްދެއްގައި ކަރަންޓީންގައި ތިބެވޭނެ އިންތިޒާމު ހަމަޖައްސާފައިވާ ކަމަށް ވެސް ފޮރިން މިނިސްޓްރީން ބުންޏެވެ.\nއާސަންދަ މެދުވެރިކޮށް ބަލި މީހުންނާއި އެހީތެރިން އިންޑިއާއަށް ފޮނުވުމުގެ ކުރިން ކޮވިޑް-19 އަށް އެ މީހުން ޓެސްޓް ކުރާނެ އެވެ. އިންޑިއާ އަށް ދިއުމުން އެ ގައުމުން ވެސް އެ މީހުން އެ ބައްޔަށް ޓެސްޓް ކުރާނެ އެވެ.\nއިންޑިއާ އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރާއްޖެ-އިންޑިއާ ޑިޕްލޮމެސީ އާސަންދަ އާސަންދަ ޕްރައިވެޓް ލިމިޓެޑް\nކީއްކުރާނީ!!! ހަސަދަވެރިކަން އިންތިހާއަށް ދިޔައީމަ ދެންނޯންނާނެ ރަގަޅު ހަމަ އެންމެ ކަމެއްވެސް!! މަވެސް ބޭނުންވަނީ، އެހެން އެންމެނެކޭ އެއްފަދައިން ރާއްޖޭމީ އެންމެ ބާރުގަދަ އެންމެ ފުދުންތެރިކަންބޮޑު މިހެންގޮސް ހުރިހާ މޮޅުކަމެއް ނޫނީ އެމެރިކާ ފަދައިން ދުނިޔޭގެ ވެރިކަން ކުރަން އެކަމު "ފޫކޮޅުގާނެތް ކާށިފޮއްޗަކާ ޖަހާލައިގެން ކާލާނެ މަސްކޮޅެއްވެސް"، ތިބުނާ "ތަރައްޤީ" ގެނެވުނުނަމަ، މިއަދު އަވަށްޓެރިންނަށް ސަލާންޖަހަން ނުޖެހުނީސް ދޮތްތޯ؟\nސަލާން ޖެހުމުގަ. ކުރިއަށް އޮތީ ވެސް ސަލާން ޖެހުން. މިއީ ރާއްޖޭގެ ސިއްހީ ނިޒާމު ތަރައްގީ ކުރަންވީ ވަގުތު. އަމިއްލަ ފައިއްމައްޗަށް ތެދުވާން ޖެހޭ. ޢާސަަންދައިން ބޭރަށް ހޭދަ ކުރެވޭ ފައިސާ އިން ރާއްޖޭގެ ސިއްހީ ނިޒާމް ތަރައްގީ ކުރަންވީ. ދިވެހިން ބިނާ ކުރަންވީ.\nއަބަދު ކިޔަނީ ރާއްޖެއިން ފަރުވާ ނުކުރެވޭ ބޮޑެތި ބަލިތައް. ބަލިތަކުގެ ފަރުވާއަކީ އެގައުމެެއްގައި ވަސީލަތްތައް ގާއިމުކޮށް މޮޅެތި ޑޮކްޓަރުން ގެނެސް މަޖްލިސް މެމްބަރަކަށް ދޭ މުސާރަ ދިނީމަ ﷲގެ އިރާދަފުޅާއެކު ފަރުވާލިބޭނެ. ބޮޑެތި ފްލައިޓތަކުގައި އިންޑިއާއަށް ދެއިރު ކާ ބޭހެން ހެން ބަލި މީހުން ފޮނިވިޔަސް ހަގީގީ މައްސަލައަށް ހައްލެއް ނާންނާނެ\nއިންޑިޔާގެ ސަބަބުން ރާއްޖެ ކުރިނާރަނީ.\nބެޗެއް ޗައިނާއަށްވެސް ފޮނުވާލަބަލަ. އެމީހުން މާކޮލިވާނެ އެކަމަށް.\nފޮނުވަނީ އެގައުމަކުން ހުއްދަ ދީގެން ދިވެހިން ބޭނުންވާ ތަނަކަށް އާސަންދަ ލިބިގެން އަގުހެޔޮކޮށް އެ ބޭނުން ވަސީލަތެއް ލިބޭތަނަކަށް. ބޮޑު ޙަރަދު ކޮށްގެން މަޖާނަގާ ސަކަރާތް ޖަހާކަށް ނޫން. ބައެއް މީހުންނަށް ހީވާކަހަލަ ގޮސް ތިބޭއިރު ތިމަންނަމެން މަޖާ ނަގަންށޭ ފޮނުވީ. އެހެންނޫން ޒަރޫރީ ޙިދުމަތް ހޯދަން\nމި އިންޑިޔާއަށް ޑިޕެންޑުވުން ހުއްޓޭނީ އަޅެ ކޮންދުވަހަކުންތަ؟ އާސަންދައިން އިންޑިޔާގެ ހޮސްޕިޓަލް ތަކަށް އޮއްސާ ފައިސާ ރާއްޖޭގެ ސިއްހީ ނިޒާމު ހަރުދަނާ ކުރަން ބޭނުން ކުރަން ޖެހޭ. އާސަންދައިގެ ނާޖާއިޒް ފައިދާ އިންޑިޔާގެ ހޮސްޕިޓަލް ތަކާ ގުޅިގެން އާސަންދައިގެ ބޭބޭފުޅުން ނަގާކަން އެންމެންނަށް އެނގޭ\nދިވެހި ރާއްޖެ އިންޑިއާ ކަނޑުން އެހެން ކަނޑަކަށް ބަދަލު ކުރެވޭ ދުވަހަކުން.


Villingili BML branch falhaali massalaagai hayyaru kuri | Mihaaru\nވިލިނގިލީގައި މަރުވެފައި އޮއްވާ ފެނުނު ހުސައިން ސިމާދު.\nވިލިނގިލީ ބީއެމްއެލް ބްރާންޗް ފަޅާލި މައްސަލާގައި ސިމާދު ހައްޔަރުކުރި\n18 ފެބުރުއަރީ 2019 - 11:03 19 comments\nގއ. ވިލިނގިލީގައި އިއްޔެ މަރާލާފައި އޮއްވާ ފެނުނީ އެ ރަށުގެ ބީއެމްއެލް ބްރާންޗް ފަޅާލި މައްސަލާގައި މީގެ ކުރިން ހައްޔަރުކުރި މީހެއްކަން "މިހާރު" އަށް އެނގިއްޖެ އެވެ.\nއެނގިފައިވާ ގޮތުގައި ބޭންކް ފަޅާލައި 14 މިލިއަން ރުފިޔާ ވަގަށް ނެގި މައްސަލައާ ގުޅިގެން ހައްޔަރުކުރި މީހުންގެ ތެރޭގައި، ހަރުގެއެއްގެ ކައިރީގައި ޒަހަމްތަކާ އެކު މަރުވެފައި އޮއްވާ ފެނުނު ހުސެއިން ސިމާދު ވެސް ހިމެނެ އެވެ.\nޒަހަމްތަކަކާ އެކު އޮއްވާ ފެނުނަސް އޭނާ އޮތީ މަރާލާފައި ކަމެއް ފުލުހުން ކަށަވަރެއް ނުކޮށްދިނެވެ. ފުލުހުންގެ މީޑިއާ އޮފިޝަލަކު ވިދާޅުވީ މައްސަލަ ތަހުގީގުކުރަމުން އަންނާތީ އެކަމާ ގުޅޭ އިތުރު ތަފްސީލެއް ހާމަކުރެވެން ނެތް ކަމަށެވެ. އެކަަމަކު އެ މައްސަލައާ ގުޅިގެން އަދި މީހަކު ހައްޔަރެއް ނުކުރެ އެވެ.\nސ. ހިތަދޫ ހިޔާލީގެ އުފަން ސިމާދު، 36، ކުރިން ކައިވެނިކޮށްގެން އުޅުނީ ވިލިނގިލީ މީހަކާ އެވެ. އޭނާ އަދިވެސް ދިރިއުޅެނީ އެ ރަށުގަ އެވެ.\nސިމާދުގެ މަރުގެ މައްސަލައިގައި ފުލުހުން އިއްޔެ މެންދުރު ބުނެފައި ވަނީ ފިހިގެން ލިބިފައިވާ ކަހަަލަ ޒަހަމްތަކެއް ސިމާދުގެ ހަށިގަނޑުގައި ހުރި ކަމަށެވެ. އެކަމަކު އޭނާ މަރުވެފައި ވަނީ ފިހިގެން ލިބިފައިވާ ޒަހަމްތަކަކުން ކަމަށް ނުބެލެވޭ ކަމަށް ބުންޏެވެ.\nއިތުރު ލިޔުންތައް ފުލުހުން ގއ. ވިލިގިލި މަރުވެފައިވާ ހަށިގަނޑު މީހުން މެރުން އައްޑޫ ސ. ހިތަދޫ\nސިމާދު މަރުވީ ކަރަންޓު ދަންތުރައެއްގައި ޖެހިގެން\nކަރަންޓް ދަންތުރަ ނުހެދޭނެ، އަދަބު ލިބެން ޖެހޭނެ!\nސިމާދު މަރުވި މައްސަލައިގައި މީހެއްގެ ބަޔާން ނަގައިފި


Deepika ah furathama furusatheh dhinee Salman\nދީޕިކާ އަށް ބޮލީވުޑުން ފުރުސަތެއް ދިނީ ސަލްމާން\nމީގެ 15 އަހަރު ކުރިން ދީޕިކާ ޕަދުކޯން ބޮލީވުޑަށް ތައާރަފްވީ ޝާހް ރުކް ޚާން އާއެކު ކުޅުނު "އޯމް ޝާންތީ އޯމް" އިން ނަމަވެސް އޭނާއަށް ފުރަތަމަ ފިލްމެއް ކުޅުމުގެ ފުރުސަތު ދިނީ ޝާހް ރުކެއް ނޫނެވެ. އެ ފުރުސަތު ދިނީ ސަލްމާން ޚާނެވެ. ނަމަވެސް އެކަން އެހާ ގިނަ މީހުންނަކަށް ނޭނގެ އެވެ.\nސަލްމާން ހުށަހެޅި ފުރުސަތު ދީޕިކާ ގަބޫލު ކުރިނަމަ އޭނާ ތައާރަފްވާ ފިލްމަކަށް ވީހީ ސަލްމާންގެ ފިލްމެކެވެ.\nބޮލީވުޑް ހަންގާމާއަށް ދީފައިވާ އިންޓަވިއުއެއްގައި ދީޕކާ ވަނީ މި ވާހަކަތައް ހިއްސާ ކޮށްފަ އެވެ. އޭނާ ބުނި ގޮތުގައި މޮޑެލް ކުރަން އޭނާ އުޅެނިކޮށް ސަލްމާނަށް ކޮންމެވެސް ގޮތަކުން އޭނާގެ ޚަބަރު ލިބިގެން ފިލްމެއް ކުޅުމަށް ދައުވަތު ދިން ކަމަށެވެ. ނަމަވެސް އެ ދުވަސްވަރު އޭނާގެ ވިސްނުން ހުރީ ހަމައެކަނި މޮޑެލް ކުރުމަށް ކަމަށާއި ފިލްމު ކުޅުމަށް އޭރު ނުވިސްނާތީ އެ ފިލްމު ގަބޫލު ނުކުރީ ކަމަށެވެ.\nއޭނާއަށް ސަލްމާން ހުށަހެޅި ފިލްމުގެ ނަމެއް ދީޕިކާ ހާމައެއް ނުކުރެ އެވެ. ދީޕިކާ ބުނި ގޮތުގައި ސަލްމާން ހުށަހެޅި ފިލްމު ގަބޫލު ނުކުރިޔަސް އެހާ ކުރިއްސުރެ ވެސް އޭނާ އާއި ސަލްމާންގެ ވަރަށް ގާތް އެކުވެރި ކަމެއް އޮންނަ ކަމަށެވެ.\n"އޭރު އަހަރެން މޮޑެލް ކުރަން ކިރިޔާ ފެށީ. ފިލްމު ކުޅުމަށް އޭރު އެއްގޮތަކަށް ވެސް ތައްޔާރެއް ނޫން. އެހެންވެ ސަލްމާން ހުށަހެޅި ފިލްމު ގަބޫލު ނުކުރީ،" ދީޕިކާ ބުންޏެވެ.\n"އޯމް ޝާންތީ އޯމް" އޭނާއަށް ކުޅެން ލިބުނީ އޭގެ ދެ އަހަރު ފަހުން ކަމަށް ވެސް ދީޕިކާ ބުންޏެވެ.\nސަލްމާނާއި ދީޕިކާ މިހާތަނަށް އެކުގައި އެންމެ ފިލްމެއް ވެސް ކުޅެފައެއް ނުވެ އެވެ. ނަމަވެސް ދީޕިކާގެ "ޕަތާން" ގައި ސަލްމާން މެހެމާނެއްގެ ރޯލު ކުޅޭކަމަށް އިންޑިއާގެ ބައެއް ނޫސްތަކުން ޚަބަރު ފަތުރާފައި ވެއެވެ. މި ފިލްމުގައި ސަލްމާން ބައިވެރިވިޔަސް އޭނާ އާއި ދީޕިކާ އާއެކު އެއްވެސް މަންޒަރެއް ކުޅޭކަމެއް ޔަގީނެއް ނޫނެވެ.\nދީޕިކާގެ ވަރަށް ވަރުގަދަ ފިލްމުތަކެއް ކުރިޔަށް ރިލީޒްވާން ތައްޔާރުވަމުން އެބަދެ އެވެ. އޭގެ ތެރޭގައި ރިތިކް ރޯޝަން އާއެކު ކުޅޭ "ފައިޓާ"، އަމީތާބް ބައްޗަން އާއެކު ކުޅޭ "އިންޓާން" އަދި ޝާހްރުކްގެ "ޕަތާން" ހިމެނެ އެވެ. މީގެ އިތުރުން ޕްރަބާސް އާއެކު ވެސް އޭނާ ފިލްމެއް ކުޅެން ވަނީ އެއްބަސްވެފަ އެވެ. އަދި ހޮލީވުޑް ފިލްމެއް ވެސް ކުޅެން އުޅޭ ކަމަށް ޚަބަރުތައް ބުނެ އެވެ.\nސަލްމާން ހާން ދިޕިކާ ޕަދުކޯން\nބޮޑެތި ބަލިތައް ތަހައްމަލު ކޮށްފައިވާ ތަރިން\nސަލްމާނާއެކު ފިލްމު ކުޅެން ދިޕިކާ އެއްބަސްވީ ޝަރުތަކާއެކު!\nފުރާނައަށް ނުރައްކާވިޔަސް ސަލްމާން ހާހެއް ނުވޭ!


SunOnline: Thafaathu kulathakaaeku, vaareyge foareegai Ooredoo in "Colour Run" ifthithaah koffi\nތަފާތު ކުލަތަކާއި ވާރޭގެ ފޯރީގައި އުރީދޫގެ "ކަލާ ރަން" އިފްތިތާހް ކުރުމުގެ ތެރެއިން -- ސަން ފޮޓޯ/ ޖަޒްލާން މުހައްމަދު\nތަފާތު ކުލަތަކާއި ވާރޭގެ ފޯރީގައި އުރީދޫ އިން "ކަލާ ރަން" އިފްތިތާހް ކޮށްފި\nރާއްޖޭގެ ދުވުމުގެ މައިދާނަށް މުޅިން އައު، އަދި އެހާމެ ކުލަގަދަ އިވެންޓް "ކަލާ ރަން" މިއަދު އުރީދޫ އިން ތައާރަފްކޮށްފިއެވެ.\nހުޅުމާލޭގެ ސެންޓްރަލް ޕާކްގައި މިއަދު ވެހިގެންދިޔަ ވާރޭގެ ފޯރިއާއެކު "ކަލާރަން" ތައާރަފް ކޮށްދެއްވީ އެ ކުންފުނީގެ ސީއީއޯ ނަޖީބް ޚާނެވެ.\nތަފާތު ކުލަތަކާ، ވާރޭގެ ފޯރީގައި އުރީދޫގެ "ކަލާ ރަން" އިފްތިތާހު ކުރުން --- ސަން ފޮޓޯ: ޖަޒްލާން މުހައްމަދު\n"ކަލާ ރަން" އާ ބެހޭގޮތުން ވާހަކަދައްކަވަމުން ނަޖީބް ޚާން ވިދާޅުވީ، އެފަދަ ފޯރިގަދަ ދުވުމުގެ ހަރަކާތެއް ދިވެހި ދުވުންތެރިންނާ ހަމައަށް ގެނެސްދިނުމަކީ، ލިބިގެންދާ ވަރަށް ބޮޑު އުފަލެއް ކަމަށެވެ. އަދި ފާއިތުވެދިޔަ އަހަރުތަކުގެ ތެރޭގައި ރާއްޖޭގައި ދުވުންތެރިންގެ އަދަދު ދަނީ އިތުރުވަމުން ކަމަށާއި އެ ހަރަކާތުގެ ސަބަބުން ދުވުންތެރިންނަށް އިތުރު ހިތްވަރެއް ލިބިގެންދާނެކަމަށް އުންމީދު ކުރައްވާކަމަށްވެސް އޭނާ ވިދާޅުވިއެވެ.\n"ދުވުމަކީ ގިނަ ގުނަ ފައިދާ ހިމެނޭ ކަމަކަށްވެފައި، މި ކަމަށް އިތުރު ހިތްވަރެއް ދިނުމުގެ ގޮތުން، އަޅުގަނޑުމެން މި ތައާރަފްކުރަނީ މި ދާއިރާ އަށް މުޅިން އައު އަދި ތަފާތު އިވެންޓެއް." ނަޖީބް ޚާން ވިދާޅުވިއެވެ.\nޔުނިކްސް ސްޕޯޓްސްއާ އެކު ކުރިއަށްގެންދާ އެ ދުވުން ބާއްވަން ހަމަޖެހިފައި ވަނީ އަންނަ މަހުގެ ދެވަނަ ދުވަހުގެ ހަވީރު ހުޅުމާލޭގައެވެ.\nތަފާތު ހަރަކާތްތަކެއް ހިމެނޭނެ ގޮތަށް އުރީދޫއިން ބާއްވަން ނިންމާފައިވާ އެ އިވެންޓަކީ ރާއްޖެއަށް މުޅިން އާ އިވެންޓެއް ނަމަވެސް އެއީ ދުނިޔޭގެ އެކިހިސާބުތަކުގައި މަގުބޫލުކަން ހޯދާފައިވާ ދުވުމުގެ އިވެންޓެކެވެ. އަދި އެ އިވެންޓަށް ރާއްޖޭގެ ގިނަ ދުވުންތެރިން ވަނީ ހޫނު މަރުހަބާ އެއް ކިޔާފައެވެ.\nފަސް ކިލޯމީޓަރުގެ މި ކުރު ދުވުމަކީ އަލަށް ދުވާ މީހުންނާއި އާއްމުކޮށް ދުވާ މީހުންނަށް ވެސް ބައިވެރިވެވޭނެ މަޖާ އިވެންޓެއްކަމަށް އުރީދޫއިން ބުންޏެވެ. އުރީދޫ ކަލާ ރަންގައި ކޮންމެ ކިލޯމީޓަރަކަށް ދުވެ ނިމުމުން، ބަހައްޓާފައިވާ ކުލަ ސްޓޭޝަންތަކުން، ކުލަގަދަ ގޮތެއްގައި އެކަން ފާހަގަ ކުރާނެއެވެ. މިއީ ވަކި ވަގުތެއްގެ ތެރޭގައި ނިންމަން ޖެހޭ ރޭހަކަށް ނުވާތީ، ހިނގާފަ، ޖޮގްކޮށްފަ، ދުވެފަ ނޫނީ ނަށަމުންވެސް މި ދުވުން ނިންމިދާނެއެވެ.\nއުރީދޫއިން ބުނީ، ހަތް އަހަރުން މަތީގެ ހުރިހާ މީހުންނަށްވެސް، އެއްވެސް ފީ އަކާ ނުލައި މި ދުވުމުގައި ބައިވެރިވުމުގެ ފުރުސަތު ހުޅުވާލެވިފައި ވާކަމަށެވެ. އަދި ކަލާ ރަންގެ އޮފިޝަލް ޓީޝާޓާއި އެހެނިހެން ހަދިޔާތައް ހިމެނޭ ކިޓެއް ގަންނަން ލިބޭނެ ކަމަށް އުރީދޫއިން ބުންޏެވެ.\nކޮންމެ އަހަރަކުވެސް، އެ އަހަރެއްގެ އުރީދޫ ކަލާ ރަންގެ އޮފިޝަލް ޗެރިޓީ ޕާޓްނަރެއް ހޮވައި، ދުވުމުގެ ކިޓްތައް ވިއްކައިގެން ލިބޭ ފައިސާގެ ވަކި ޕަސެންޓެއް އެފަރާތަށް ހަދިޔާ ކުރުމަށް ހަމަޖެހިފައިވާ ކަމަށް އުރީދޫ އިން ބުންޏެވެ.\nއުރީދޫ ކަލާ ރަންގެ އަމާޒަކީ، ދުޅަހެޔޮ ދިރިއުޅުމަކަށް، ދުވުމަކީ މަޖާ އަދި އުފާވެރިކަން ގެނުވަދޭނެ ހަރަކާތެއްކަން އަންގައިދިނުން ކަމަށް އެ ކުންފުނިން ބުންޏެވެ. އަދި ރާއްޖޭގެ ދުވުންތެރިންނާއި މަޝްހޫރު ގިނަ މީހުންނާއެކު އެ އިވެންޓްގެ މަޖާކަމާއި ފޯރިގަދަކަށް މިއަދު އެ އިވެންޓް އިފްތިތާހް ކުރުމުގެ ހަރަކާތުގެ ތެރެއިން ފެނިގެންދިޔައެވެ. މި ދުވުމުގައި ބައިވެރިވާން އެދޭ ފަރާތްތަކުން http://www.ooredoo.mv/color-run/ މެދުވެރިކޮށް ފަސޭހަކަމާއި އެކު ރެޖިސްޓަރކުރެވޭނެއެވެ.\nމޭ މަހުގެ ނިޔަލަށް އައި ޓޫރިސްޓުން 10.6 ޕަސަންޓު އިތުރުވެއްޖެ 17 ގަޑި 10 މިނެޓް ކުރިން\nމޯލްޑިވްސް ބިޒްނަސް އެވޯޑްސްއަށް ކުރިމަތިލާންވީ ކީއްވެ؟ 19 ގަޑި 19 މިނެޓް ކުރިން\nކަނބަލުންގެ އެކްސްޕާޓް ޕެނަލަކާއެކު ސަޓާގެ އިވެލުއޭޝަން ފަށައިފި 21 ގަޑި 40 މިނެޓް ކުރިން


Dhauvaa nukura ninmumun Ameeth aai Inthige passport dhookollaifi | Mihaaru\nދައުވާ ނުކުރަން ނިންމުމުން އަމީތާއި އިންތިގެ ޕާސްޕޯޓް ދޫކޮށްލައިފި\nއަމީތު ނޫސްވެރިންގެ ބައްދަލުވުމެއްގައި-- މިހާރު ފޮޓޯ\n18 ޖޫން 2018 - 16:12\nސަރުކާރާ ދެކޮޅަށް މުޒާހަރާކުރަން ގޮވައިލި މައްސަލައިގައިި މީގެ ތިން މަސް ކުރިން ޕާސްޕޯޓް ހިފެހެއްޓި، ރައްޔިތުންގެ މަޖިލީހުގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައަޅާފައިވާ މަޑުއްވަރީ ދާއިރާގެ މެމްބަރު މުހައްމަދު އަމީތާއި މާފަންނު އުތުރު ދާއިރާގެ މެންބަރު އިމްތިޔާޒް ފަހުމީގެ ޕާސްޕޯޓް ކްރިމިނަލް ކޯޓުން މިއަދު ދޫކޮށްލައިފި އެވެ.\nމާޗް މަހުގެ ތެރޭގައި އަމީތުގެ ޕާސްޕޯޓް ހިފެހެއްޓީ ފެބްރުއަރީ 1 ގައި ސުޕްރީމް ކޯޓުން ނެރުނު އަމުރާ ގުޅިގެން، ރައީސް އަބްދުﷲ ޔާމީން އިއުލާން ކުރެއްވި ކުއްލި ނުރައްކަލުގެ ހާލަތުގައި މަގުތަކަށް މީހުން ނިކުމެ އިހްތިޖާޖު ކުރުމަށް ގޮވާލި މައްސަލާގަ އެވެ. ގާޒީ ހަސަން ނަޖީބް ސޮއިކުރައްވައި ކްރިމިނަލް ކޯޓުން މި ދެ ބޭފުޅުންނަށް ފޮނުވި އަމުރުގައި ބުނެފައި ވަނީ ޕާސްޕޯޓް ދޫކޮށްލަން ނިންމީ ޕާސްޕޯޓް ހިފެހެއްޓި ސަބަބު ފިލައިދިއުމުން ކަމަށެވެ.\nތަހުގީގު ނިންމައި ޕްރޮސިކިއުޓާ ޖެނެރަލްގެ އޮފީހަށް ފޮނުވުމުން އެތަނުން ވަނީ މި މައްސަލާގައި އެ ދެ ބޭފުޅުންގެ މައްޗަށް ދައުވާ ނުކުރުމަށެވެ.\nމިމަހު ކުރީކޮޅު އަމީތުގެ ކާފަ ސްރީ ލަންކާގައި ނިއާވުމުން ޖަނާޒާގައި ބައިވެރިވުމަށް އެ ގައުމަށް ވަޑައިގަތުމަށް ޕާސްޕޯޓް ދޫކޮށްދިނުމަށް އަމީތު އެދިވަޑައިގެން ނަމަވެސް އޭރު ކޯޓުން ވަނީ ޕާސްޕޯޓް ދޫކޮށްދެވެން ނެތް ކަމަށް އަންގައިފަ އެވެ.\nފުލުހުން ޕްރޮސެކިއުޓާ ޖެނެރަލް ކްރިމިނަލް ކޯޓް އިދިކޮޅު ފަރާތްތައް ޕާސްޕޯޓް މެމްބަރު މުހައްމަދު އަމީތު މެމްބަރު އިމްތިޔާޒް ފަހުމީ\nޕާސްޕޯޓް ހިފެހެޓުމަކީ ވެރިކަން އަތުން ބީވެދާނެތީ ކުރާކަމެކެވެ. އެއީ ރ.ޔާމީނު އެންމެ ބިރުގަންނަ ފިކުރެވެ.\nއައްޗީޑި، އައްޗީޑި، ތިބެގެން ހާވާހަޑި އުތަ.\nއެންމެފަހުން ހަމަ ގޮތްދޫކުރަން މިޖެހުނީ ދޯ! އަދިވެސް ފުއްޕާތި މާ ފިންކީވެގަނެގެން!


ފިލިޕީންސްއިން 3.4 ބިލިއަން ޑޮލަރުގެ ސްޓިމިއުލަސް ޕެކޭޖެއް ފާސްކޮށްފި ފިލިޕީންސްއިން 3.4 ބިލިއަން ޑޮލަރުގެ ސްޓިމިއުލަސް ޕެކޭޖެއް ފާސްކޮށްފި\nފިލިޕީންސްއިން 3.4 ބިލިއަން ޑޮލަރުގެ ސްޓިމިއުލަސް ޕެކޭޖެއް ފާސްކޮށްފި\nފިލިޕީންސްގެ ރައީސް ރޮޑްރިގޯ ޑުޓާޓޭ\nއިޤްތިޞާދީ ހީނަރުކަމުން އަރައިގަތުމަށް ފިލިޕީންސްއިން 3.4 ބިލިއަން ޑޮލަރުގެ ސްޓިމިއުލަސް ޕެކޭޖެއް ފާސްކޮށްފިއެވެ.\nއިމަރޖެންސީ ރިލީފްގެ ގޮތުގައި ފިލިޕީންސްއިން ފާސްކުރި 3.4 ބިލިއަން ޑޮލަރު ނުވަތަ 165.5 ބިލިއަން ފިލިޕީންސް ޕެސޯގެ މައިގަނޑު ބޭނުމަކީ ސިއްހީ ދާއިރާއާއި ވިޔަފާރިތަކަށް ކޯވިޑްގެ ސަބަބުން ކުރިމަތިވި ގެއްލުންތަކުން އަރައިގަތުމަށް އެހީވުންކަމަށް ޚަބަރުތައް ބުނެއެވެ.\nފިލިޕީންސްއަކީ އޭޝިޔާގައި އެންމެ ބާރަށް ކުރިއަރަމުންދިޔަ އިޤްތިޞާދަށްވިނަމަވެސް، ކޯވިޑްގެ ސަބަބުން އެޅި ފިޔަވަޅުތަކުގެ ސަބަބުން އެޤައުމުގެ އިޤްތިޞާދަށްވަނީ ވޭތުވެދިޔަ 29 އަހަރު ތެރޭގައި ނާންފަދަ އިޤްތިޞާދީ ހީނަރުކަމެއް އައިސްފައެވެ.\nއިޤްތިޞާދީ އަލުން ކޮޅަށް ޖެހުމުގެ މަސައްކަތް ފިލިޕީންސްއިން ފަށާފައިވާއިރު، އަލަށް ފާސްކުރި މިބަޖެޓްގެ ތެރެއިން ކުދި ވިޔަފާރިވެރިންނަށް މާލީ އެހީތެރިކަން ފޯރުކޮށްދިނުމަށް 800 މިލިއަނެއްހާ ޑޮލަރު ދައުލަތުގެ ބެންކުތައް ފޯރުކޮށްދޭނެއެވެ. އަދި ސިއްހީ ދާއިރާއަށް 500 މިލިއަނެއްހާ ޑޮލަރު ހޭދަކުރުމަށް ހަމަޖެހިފައިވާއިރު، އެފައިސާގެ ތެރެއިން ނަރުހުންނާއި ޑޮކްޓަރުން ހޯދުމާއި، މެޑިކަލް ފެސިލިޓީތައް ޤާއިމްކުރުމުގެ މަސައްކަތްކުރާނެއެވެ. އަދި ކޯވިޑްގެ ވެކްސިން ގަތުމަށް ރަޝިޔާ، ޗައިނާ، އޮސްޓްރޭލިއާ އަދި އެމެރިކާއާއެކު ފިލިޕީންސްއިން މަޝްވަރާކުރަމުންދާއިރު، އެކަމަށް 200 މިލިއަން ޑޮލަރު ރައްކާކުރާނެކަމަށްވެސް ފިލިޕީންސްގެ ކަމާބެހޭ ފަރާތްތަކުން ބުނެއެވެ.\nކޯވިޑްގެ ސަބަބުން ވިޔަފާރިތައް ބަންދުކޮށްފައި އޮތުމަށްފަހު ވިޔަފާރީގެ ހަރަކާތްތައް ފިލިޕީންސްގައި މަޑުމަޑުން ފަށައިގެން ކުރިއަށްދިޔަނަމަވެސް، އަދިވެސް އެޤައުމުގައި އަޅާފައިވާ ފިޔަވަޅުތަކަށް އެއްކޮށް ލުއި ދީފައެއް ނުވެއެވެ. އެގޮތުން ސްކޫލްތައް ބަންދުކޮށްފައިވާއިރު، ފިހާރަތަކާއި ރެސްޓޯރަންޓްތަކުން ޚިދުމަތްދޭ މީހުންގެ އަދަދު ވަނީ ކޮންޓްރޯލްކޮށްފައެވެ.


Huvadhu Atoll Uthuruburi Atoll Council – 2017 – December\nހުވަދޫ އުތުރު އެވޯޑަށް ކުރިމަތިލުމުގެ މުއްދަތު އިތުރުކުރުން\n34 no iulaan\nގއ. ވިލިނގިލީ ފެމެލީ އެންޑް ޗިލްޑްރެން ސަރވިސް ސެންޓަރ ގެ މުވައްޒަފުން އަތޮޅުކައުންސިލާއި ބައްދަލުކުރައްވައިފި\nގއ. ވިލިނގިލީ ފެމެލީ އެންޑް ޗިލްޑްރެން ސަރވިސް ސެންޓަރއާއި އަލަށް ހަވާލުވެ ވަޑައިގެންނެވި ބޭފުޅުން އަތޮޅުކައުންސިލް އާއި މިއަދު ބައްދަލުކުރައްވައިފިއެވެ. މި ބައްދަލުވުމުގައި އެ ސެންޓަރުގެ މަސައްކަތްތައް ހިންގުމުގައި ހުރި ދަތިތަކާއި، ކުރިޔަށް ކުރަން ރޭވިފައިވާ ކަންތައްތަކުގެ މަޢުލޫމާތު ހިއްސާކުރެވިފައިވެ އެވެ. ފެމިލީ އެންޑް ޗިލްޑްރެން ސަރވިސް ސެންޓަރގެ ފަރާތުން މި ބައްދަލުވުމުގައި ބައިވެރިވެ ވަޑައިގެންނެވީ ސީނިއަރ ސޯޝަލް ސަރވިސް އޮފިސަރ އަޙުމަދު ޙުސައިން، އެސިސްޓެންޓް ސޯޝަލް ސަރވިސް އޮފިސަރ އާމިނަތު ޖަމީލް އެވެ. އަތޮޅުކައުންސިލްގެ ފަރާތުން [...]\nމެރިޓައިމް އެކަޑަމީން ހިންގި ކޯސްތަކުގެ ބައިވެރިންނަށް ސެޓްފިކެޓް ދީފި\nގއ. ގެމަނަފުށީގެ މަސްވެރިންނާއި ، ޒުވާނުންނަށް އަމާޒްކޮށް ގެމަނަފުށީގައި މޯލްޑިވްސް މެރިޓައިމް އެކަޑަމީއާއި ، އަދި މެރިޓައިމް އެކެޑަމީގެ ބިޒްނަސް ސްކޫލުން ހިންގި އިނގިރޭސި ކޯހާއި ނެވިގޭޝަން ކޯސް ލެވެލް 1 އަދި ލެވެލް2ގެ ބައިވެރިންނަށް ސެޓްފިކެޓް ދިނުން 1 ޑިސެމްބަރ 2017 ގައި ގެމަނަފުށީ ސްކޫލްގައި ބާއްވައިފި. މި ރަސްމިއްޔާތު ޝަރަފްވެރި ކޮށް ދެއްވީ މޯލްޑިވްސް ބިޒްނަސް ސްކޫލްގެ ހެޑްއޮފް ބިޒްނަސް އަލްފާޟިލް ޝުއައިބް ރަޝީދެވެ. މި ރަސްމިއްޔާތުގައި އަތޮޅުކައުންސިލްގެ ފަރާތުން އަތޮޅުކައުންސިލްގެ [...]


SunOnline: Taxi Meter dhathuru tahkuge aguthah kanda'alhaifi, iulan kurun fahun\nޓެކްސީ މީޓަރު ދަތުރުތަކުގެ އަގުތައް ކަނޑައަޅައިފި، އިއުލާނު ކުރުން ފަހުން\nމުހައްމަދު މުޒައްޔިން ނާޒިމް 12 May 2019, 16:55\nސިންމާޅެ ބުރިޖު ހައިވޭގައި ޓެކްސީ ދުއްވަނީ: ޓެކްސީ މީޓަރު އަގުތަށް މިހާރު ވަނީ ކަނޑައަލާފައި\nޓެކްސީ މީޓަރުގެ އަގުތައް މިދިޔަ ސަރުކާރުން ބުރިޖު ހުރަސްކޮށް ނަގަން ކަނޑައެޅި ފީ އަށް ވުރެ އަގު ބޮޑު ވާނެ ކަމަށާއި ނަމަވެސް މިހާރު ބުރިޖު ހުރަސްކޮށް ޓެކްސީތަކުން ނަގާ ފީއަށް ވުރެ ކުޑަ ވާނެ ކަމަށް ޓްރާންސްޕޯޓް މިނިސްޓްރީން ބުނެފި އެވެ.\nނިމިދިޔަ ސަރުކާރުގެ ޓްރާންސްޕޯޓް މިނިސްޓްރީން އޭރު ކަނޑައެޅި އަގުތަކަކީ މާލެއިން ހުޅުމާލެއަށް އަދި ހުޅުމާލެ އިން މާލެއަށް ކޮޅަކަށް 40 ރުފިޔާ އެވެ. އަދި މާލެ އިން ހުޅުލެއަށް އަދި ހުޅުލެއިން ހުޅުމާލެ އަށް، ހުޅުމާލެ އިން ހުޅުލެ އަށް އަދި ހުޅުލެއިން ހުޅުމާލެއަށް 35 ރުފިޔާ އެވެ. ނަމަވެސް އެ އަގުތަކާ ހިލާފަށް ޓެކްސީ ޑްރައިވަރުން ބުރިޖު ހުރަސްކޮށް ކުރާ ކޮންމެ ދަތުރަކަށް މިހާރު ނަގަމުން އަންނަނީ 100 ރުފިޔާ އެވެ.\nޓްރާންސްޕޯޓް މިނިސްޓަރީގެ ސްޓޭޓް މިނިސްޓަރު އަހުމަދު އާދިލް މިއަދު "ސަން" އަށް ވިދާޅުވީ، އަގުތައް ކަނޑައެޅުމުގައި ހުރިހާ މަޝްވަރާތައް މިހާރު ނިމި އަގުތައް ނިންމާފައިވާ ކަމަށާއި ބެލެވޭ ގޮތުގައި އަގުތައް އިއުލާން ކުރާނީ ރޯދަ މަހުގެ ފަހުކޮޅު ކަމަށެވެ. އަގުތައް ކަނޑައެޅިފައިވީ ނަމަވެސް އަދި ވެސް އިއުލާން ކުރުމުގެ ކުރިން ބަދަލުތަކެއް އަތުވެދާނެ ކަމަށް ވެސް އާދިލް ވިދާޅުވި އެވެ.\nއާދިލް ވިދާޅުވީ، އަގުތައް ކަނޑައެޅުމުގައި ތަފާތު ތިން މަރުހާލާއެއްގައި މަސައްކަތްކޮށްފައިވާ ކަމަށެވެ.\n"ޓެކްސީ ޑްރައިވަރުންނާ ބައްދަލުކޮށް، ރައްޔިތުންނާ ބައްދަލުކޮށް އަދި ދަތުރު ކުރުމަށްދާ ހަރަދުތަކާ ހުރިހާ އެއްޗަކަށް ރިއާޔަތްކޮށް އަގުތައް ކަނޑައަޅާފައި ވަނީ." އާދިލް ވިދާޅުވި އެވެ.\nއާދިލް ވިދާޅުވީ، ކުރީގެ ސަރުކާރުން ކަނޑައެލީ އަގުތައް ކުޑަ ކަމުން ޓެކްސީ ޑްރައިވަރުން ޝަކުވާ ކުރި ކަމަށެވެ. އެގޮތުން ޓެކްސީ މީޓަރު އަގުތައް އިއުލާން ކުރާ އިރު އޭރު ސަރުކާރުން ކަނޑައެޅި އަގުތަކަށް ވުރެ އަގު ބޮޑު ވާނެ ކަމަށާއި ނަމަވެސް ޓެކްސީ ޑްރައިވަރުން މިހާރު ނަގާ 100 ރުފިޔާ އަށް ވުރެ އަގުހެޔޮ ވާނެ ކަމަށެވެ.\n"އަގުތައް މިދިޔަ ސަރުކާރުގައި ކަނޑައެޅި އަގަށް ވުރެ ބޮޑު ވާނެ ޔަގީނުން ވެސް އަދި މިހާރު ޓެކްސީތައް އަމިއްލަ އަށް ނަގާ ފީ އަށް ވުރެ ހެޔޮ ވާނެ،" އާދިމް ވިދާޅުވި އެވެ.\nއާދިލް ވިދާޅުވީ، ޓެކްސީ މީޓަރުގައި ފެށޭ ރޭޓަކީ 25 ރުފިޔާ ކަމަށާއި ދެން އަގުތައް ހިނގާނީ ދަތުރުގެ ދިގުމިނަށެވެ.\n"ބޭސްރޭޓެއް އިނދެފައި، ފަށާ އިރު އިންނާނެ ރޭޓެއް، ދެން ކޮންމެ ކިލޯ މީޓަރަކަށް އަޅުގަނޑުމެން ކަނޑައަޅާ ވަކި ރޭޓެއް،" އާދިލް ވިދާޅުވި އެވެ.\n"ފަށާ އިރު އިންނާނީ މެލޭގެ އެއްތަނުން އަނެއްތަނަށް ނަގާ ވަރު، 25 ރުފިޔާ."\nއޭނާ ވިދާޅުވީ މީޓަރުގެ ގޮތުގައި ބޭނުން ކުރަން ހަމަޖައްސާފައި ވަނީ މޮބައިލް އެޕްލިކޭޝަނެއް ކަމަށާއި އެ އެޕްލިކޭޝަން ވާން ޖެހޭނީ މިނިސްޓްރީން ގަބޫލު ކުރާ މިންގަނޑަށް ފެތޭ އެއްޗެއް ކަމަށެވެ.\n"އެޕްލިކޭޝަންގައި ހުންނަން ޖެހޭނީ ސަރުކާރުން ގާބޫލު ކުރާ ފީޗާތައް. އެޕްލިކޭޝަންތަކުގައި ހަތަރު ފަސް އެޕްލިކޭޝަންތައް ވެސް ހުރެދާނެ،" އާދިލް ވިދާޅުވި އެވެ.\nއެޕްލިކޭޝަނާ ބެހޭ މައުލޫމަތު މިހަފްތާގެ ބުރާސްފަތި ދުވަހު އިއުލާން ކުރައްވާނެ ކަމަށް އާދިލް ވިދާޅުވި އެވެ. އަދި އެޕްލިކޭޝަން ކަސްޓަމަރުގެ ފޯނަށް ވެސް އަޅައިގެން ބޭނުން ކުރެއްވޭނެ ކަމަށް އޭނާ ވިދާޅުވި އެވެ.\nޓެކްސީ މީޓަރުތައް ބޭނުން ކުރުމަށް ހަމަޖެހިފައި ވަނީ، ބުރިޖު ހުރަސްކޮށް ކުރާ ދަތުރުތަކަށް އެކަނި ކަމަށް އާދިލް ވިދާޅުވި އެވެ.


Dhunieyge meehun ge haalathu ދުނިޔޭގެ މީހުންގެ4ޙާލަތު – Ilm Dhunieyge meehun ge haalathu\nދުނިޔޭގެ މީހުންގެ4ޙާލަތު\nރަސޫލާ صلى الله عليه وسلم ގެ ޙަދީޘްކުރައްވާފައިވެއެވެ.\n“ދުނިޔޭގެ މީހުންގެ ޙާލަތުވަނީ ހަތަރު ޙާލަތަކަށެވެ.\n(1) މުއްސަނދި ޢިލްމުވެރިޔާ، އޭނާ އެމުދަލާއި ޢިލްމުގެ ޒަރިއްޔާއިން ﷲއަށް ތަޤްވާވެރިވެ ރަހިމުގެ ގުޅުން ދަމަހައްޓައެވެ. އަދި އެދެނިޢުމަތުގެ ޙައްޤު ފުރިހަމައަށް އަދާކުރެއެވެ. ފަހެ މިއީ އެ މަތިވެރި ޙާލަތެވެ.\n(2) ފަޤީރު ޢިލްމުވެރިޔާ، ފަހެ އޭނާގެ ނިޔަތް ތެދުވެރިއެވެ. އަދި އޭނާ ބުނެއެވެ. އަހުރެންނަށް މުދާލިބިގެން ވާނަމަ އޭނާ މުދަލުން އެހޭދަކުރި ހޭދަކުރުން އަހުރެންވެސް ހޭދަކުރީމުހެވެ. ފަހެ އެދެމީހުންގެ އަޖުރު ހަމަހަމަވެގެން ވެއެވެ.\n(3) މުއްސަނދި ޖާހިލުމީހާ، އޭނާ އެމުދާ ހަވާނަފްސުގެ އެދުންތަކަށް ޚަރަދުކޮށް ހަދައެވެ. އަދި އެމުދަލުން ﷲއަށް ތަޤްވާވެރިއެއް ނުވެއެވެ. އަދި ރަހިމުގެ ގުޅުން ދަމަހައްޓައެއް ނޫޅެއެވެ. އަދި މުދަލުގެ ޙައްޤު އަދާއެއް ނުމެކުރޭމެއެވެ. ފަހެ މިއީ އެންމެ ނުބައިވެގެންވާ ޙާލަތެވެ.\n(4) ފަޤީރު ޖާހިލުމީހާ، ފަހެ އޭނާ ފުރިހަމަ ނިޔަތާއެކު ބުނެއެވެ. އަހުރެންނަށް މުދާ ލިބިގެން ވާނަމަ، އޭނާ އެޚަރަދުކުރި ޚަރަދުކުރުން އަހުރެންވެސް ޚަރަދުކުރީމުހެވެ. ފަހެ އެދެމީހުން ފާފައިގެ ގޮތުން ހަމަހަމަވެގެންވެއެވެ.”\nމަސްދަރު: އައްޝެއިޚް މުޙައްމަދު އިބްރާހިމް ފޭސްބުކްޕޭޖް


China vaccine ge 43 million dose ehen gaumu thakah foarukoh dheefi - Dhiyares\nޗައިނާ ވެކްސިންގެ 43 މިލިއަން ޑޯޒް އެހެން ޤައުމުތަކަށް ފޯރުކޮށްދީފި\nޗައިނާގެ ސިނޮފާމްއިން އުފައްދާފައިވާ ކޮވިޑް-19 ވެކްސިންގެ 43 މިލިއަނަށްވުރެ ގިނަ ޑޯޒް މިހާތަނަށް އެހެން ޤައުމުތަކަށް ފޯރުކޮށްދީފައިވާކަމަށް އެ ޤައުމުގެ ދައުލަތުގެ މީޑިއާއިން ހާމަކޮށްފިއެވެ.\nއެ ޤައުމުގެ އެންމެ ބޮޑު ބައޯޓެކް ކުންފުނިކަމަށްވާ ސީއެންބީޖީގެ ދަށުން ހިންގާ ސިނޮފާމްއިން މިހާރު ވަނީ ކޮވިޑް-19 އިން ދިފާޢުވުމަށްޓަކައި ދެ ވެކްސިންއެއް ކާމިޔާބުކަމާއިއެކު އުފައްދާ ބޭނުންކުރަން ފަށާފައެވެ. އެ ވެކްސިންތަކުގެ 34 މިލިއަން ޑޯޒް މިހާތަނަށް ޗައިނާގެ ރައްޔިތުންގެ ގަޔަށް ވަނީ ޖަހާފައެވެ.\nސިނޮފާމްއިން އުފައްދާފައިވާ ވެކްސިންގެ އިތުރުންވެސް އެ ޤައުމުގެ ސިނޮވެކް ބައޯޓެކްގެ ފަރާތުންނާއި ކެންސިނޯ ބައޮލޮޖިކްސްގެ ފަރާތުންވެސް ވަނީ އިތުރު ދެ ވެކްސިނެއް އުފައްދާ މާކެޓަށް ނެރެފައެވެ. މި ވެކްސިންތަކަށްވެސް ބޭރުގެ ގިނަ ޤައުމުތަކުންވަނީ އެމެޖަންސީ ދަށުން ބޭނުންކުރުމުގެ ހުއްދަ ދީފައެވެ.\nފައިޒާއާއި މޮޑާނާއިން އުފައްދާފައިވާ ވެކްސިންތަކާއި ހިލާފަށް ޗައިނާއިން އުފައްދާފައިވާ ވެކްސިންތައް އާދައިގެ ފިނިހޫނުމިހުގައި ރައްކާތެރިކުރެވެއެވެ. އޭގެ ސަބަބުން ތަރައްޤީވަމުން އަންނަ ޤައުމުތަކުގެ މެދުގައި ޗައިނާގެ ވެކްސިންތަކުގެ މަޤްބޫލްކަން ދަނީ ބޮޑުވަމުންނެވެ.\nތަރައްޤީވަމުން އަންނަ 53 ޤައުމަކަށް ހިލޭ ވެކްސިން ފޯރުކޮށްދިނުމަށް ޗައިނާއިން މިހާތަނަށް ނިންމާފައިވާއިރު، އެ ޤައުމުން ވަނީ އިތުރު 22 ޤައުމަކަށް ވިޔަފާރީގެ އުސޫލުން ވެކްސިން ފޯރުކޮށްދޭނެކަމަށް ބުނެފައެވެ.\nއިންޑަނޭޝިއާއިން މިހާތަނަށް ވަނީ ޗައިނާގެ ސިނޮވެކް ވެކްސިންގެ 125 މިލިއަން ޑޯޒް ގަތުމަށް ޗައިނާއާއެކު އެއްބަސްވެފައެވެ. އެހެންކަމުން އިންޑަނޭޝިއާ ވެގެންދާނީ ޗައިނާގެ އިތުރުން އެންމެ ގިނަ ބަޔަކަށް ސިނޮވެކް ވެކްސިން ދޭނެ ޤައުމަށެވެ.\nޗައިނާގެ ވެކްސިން ހިލޭ މިހާތަނަށް ފޯރުކޮށްދިން ޤައުމުތަކުގެ ތެރޭގައި ޕާކިސްތާނާއި، ކޮންގޯއާއި، ގިނީއާއި، ނެމްބިއާ ފަދަ ޤައުމުތައް ހިމެނެއެވެ.\nއަމިއްލަ ވިޔަފާރިތަކުންވެސް މުވައްޒަފުންނަށް ވެކްސިން ދިނުމަށް ރައީސް އެދިވަޑައިގެންފި\nނިއުޔޯކުން ކޮރޯނާ ވައިރަސްގެ އައު ބާވަތެއް ފެނިއްޖެ\nވެކްސިން ޖަހަން ދާ މީހުން މަދުވެ ސެންޓަރުތައް ފަޅަށް


100 million dose ge covid vaccine India ah vikkan Russia in ebbas vejje - vNews.mv\n100 މިލިއަން ޑޯޒްގެ ކޮވިޑް ވެކްސިން އިންޑިއާއަށް ވިއްކަން ރަޝިޔާއިން އެއްބަސްވެއްޖެ\nސައިފް އަޒްހަރު 16 September 2020, 19:27\nރަޝިޔާއިން އުފައްދާ ކޮވިޑް ވެކްސިންގެ 100 މިލިއަން ޑޯޒްގެ ވެކްސިން އިންޑިއާއަށް ވިއްކަން ރަޝިޔާއިން އެއްބަސް ވެއްޖެއެވެ.\nރަޝިޔާގެ ގަމާލިޔާ ރިސާޗް އިންސްޓިޓިއުޓުން ތަރައްގީކޮށް އުފައްދާފައިވާ ވެކްސިނަށް ދީފައިވާ ނަމަކީ "ސްޕުޓްނިކް-5" އެވެ. މިއީ، ސޯވިއެޓް އިއްތިހާދުގެ ދުވަސްވަރު ދުނިޔެއިން އެންމެ ފުރަތަމަ ޖައްވަށް އުދުއްސާލި ސެޓެލައިޓްގެ ނަމެވެ.\nމި ވެކްސިންގެ އެންމެފަހު މަރްހަލާގެ ކްލިނިކަލް ޓްރައިލްސް މިހާރުވަނީ ފެށިފައެވެ.\nރަޝިޔާގެ ކުންފުނިން ވެކްސިން ވިއްކަން އެއްބަސްވެފައިވަނީ އިންޑިއާގެ ޑރ. ރެޑީސް ލެބޯޓަރީސްއަށެވެ. ނަމަވެސް، ވެކްސިން ވިއްކަން އެއްބަސްވި އަގެއް ހާމަކޮށްފައެއް ނުވެއެވެ.\nއިންޑިއާގެ ކުންފުންޏަކަށް 100 މިލިއަން ޑޯޒްގެ ކޮވިޑް ވެކްސިން ވިއްކަން ރަޝިޔާއިން ނިންމިއިރު، ރަޝިޔާއިން ތަރައްގީ ކޮށްފައިވާ ވެކްސިންގެ 300 މިލިއަން ޑޯޒް އިންޑިއާގައި އުފެއްދުމަށްޓަކައި އިންޑިއާގައި ވެކްސިން އުފައްދާ ކުންފުނިތަކާއެކު ރަޝިޔާއިން ކުރިންވަނީ އެއްބަސްވުމެއް ހަދާފައެވެ. މި އެއްބަސްވުން ހަދާފައިވަނީ ރަޝިޔަން ޑައިރެކްޓް އިންވެސްޓްމަންޓް ފަންޑު، އާރްޑީއައިއެފުންނެވެ.\nރަޝިޔާގެ އާންމުންނަށް ވެކްސިން ދިނުމަށް އަންނަ އޮކްޓޫބަރު މަހަށް ޕްލޭންކޮށްފައިވާއިރު، ދުނިޔޭގެ އެކި ގައުމުތަކަށް ވެކްސިން ވިއްކުމުގެ މަސައްކަތްވެސް ރަޝިޔާއިން ގެންދަނީ ފުޅާކުރަމުންނެވެ.\nރަޝިޔާއަކީ ކޮވިޑް-19 އަށް ދުނިޔޭގައި ވެކްސިނެއް އުފައްދައި ރަސްމީކޮށް އެކަން އިޢްލާންކުރި ފުރަތަމަ ގައުމެވެ.\nކޮވިޑަށް ވެކްސިން ތަރައްގީކޮށް ކްލިނިކަލް ޓްރައިލްސް އެކި މަރްހަލާތަކުގައި ވާއިރު، ދުނިޔޭގެ ފުންނާބުއުސް އެތައް ކުންފުންޏަކުވެސް ވަރަށް ބާރަށް އެ މަސައްކަތް ކުރިއަށް އެބަގެންދެއެވެ.\nއޮކްސްފޯރޑު ޔުނިވަރސިޓީއާ ގުޅިގެން އެސްޓްރަޒެނެކާއިން ތަރައްގީކޮށްފައިވާ ވެކްސިންގެ ކްލިނިކަލް ޓްރައިލްސް ވެސް ވަރަށް ބާރަށް ކުރިއަށް އެބަގެންދެއެވެ. މިއީ، ދުނިޔޭގެ އެންމެ އިތުބާރުކުރެވޭ ވެކްސިނަށް ވާނެކަމަށް ވެއެވެ.\nއެސްޓްރަޒެނެކާއިން އިނގިރޭސިވިލާތުގައި ކުރިއަށްދާ ވެކްސިން ޓްރައިލްސްގައި ވެކްސިން ދިން މީހަކު ކުއްލިއަކަށް ވަރަށްބޮޑަށް ބަލިވެގެން ޓްރައިލްސް މެދުކަނޑާލުމަށްފަހު މިހާރުވަނީ އަލުން ފަށާފައެވެ.\nއެސްޓްރަޒެނެކާގެ ވެކްސިންގެ ކްލިނިކަލް ޓްރައިލްސް އިންޑިއާގައި ކުރިއަށް ގެންދިއުމުގެ ހުއްދަ ޑްރަގް ކޮންޓްރޯލަރ އޮފް އިންޑިއާއިން މިހާރުވަނީ ދަ ސިރަމް އިންސްޓިޓިއުޓް އޮފް އިންޑިއާއަށް ދީފައެވެ.\nވަރަށް އުއްމީދީ ވާހަކަތަކެއް އެކުލެވޭ ޚަބަރެއް..


ކޮވިޑް-19: އަލާމާތްތައް ނުހުންނަ މީހުންގައިންވެސް ބަލި ފެތުރޭ – އެޗް.ޕީ.އޭ – DhiDaily\nކޮވިޑް-19: އަލާމާތްތައް ނުހުންނަ މީހުންގައިންވެސް ބަލި ފެތުރޭ – އެޗް.ޕީ.އޭ\nދިވެހިރާއްޖޭގައި ކޮވިޑް19 އަށް ފައްސިވާ %40 މީހުންގެ ފަރާތުން ބަލީގެ އަލާމާތްތައް ނުފެންނާކަމަށް އެޗް.ޕީ.އޭ އިން ހާމަކޮށްފިއެވެ. އެގޮތުން ބަލީގެ އަލާމާތްތައް ހުންނަ މީހުންފެ ފަރާތުން ބަލި ފެތުރުމުގެ ފުރުސަތު ބޮޑު ކަމުގައި ވީނަމަވެސް ބަލީގެ އަސަރު ނުހުންނަ ފަރާތްތަކުން ވެސް ބަލި ފެތުރިދާނެކަމަށް އެޗް.ޕީ.އޭއިން މިވަނީ ހާމަކޮށްފައެވެ.\nރާއްޖޭގައި މިވަނީ ފުރަބަންދަށް ފަހަށް މި ބަލި އިންތިހާއަށް ފެތުރިގެންގޮސްފައެވެ. އަދި މީގެ އިތުރުން ކުޑަކުދިންނަށްވެސް ވަނީ މިބަލީގެ އަސަރުކޮށްފައެވެ. އެހެން ކަމުން މިފަދައިން ހާމަކުރާ މައުލޫމާތްތަކަށް ބައްލަވައި ހުރިހާ ބޭފުޅުންވެސް ރައްކާތެރިކަމުގެ ފިޔަވަޅު އެޅުއްވުމަކީ އެންމެ ރަނގަޅުގޮތެވެ.\nއެގޮތުން މި ބަލި ފެތުރުނަ ނުދޭން ކޮންމެހެން ކުރަންޖެހޭ ކަންތައްތަކެއް އެބަހުއްޓެވެ. ބޭރުގައި އެއްވެ ނޫޅުމާއި ގައިދުރުކަން ބެހެއްޓުމާއި އަދި މާސްއަޅައި މޫނު ނިވާކޮށް ރަނގަޅަށް އަތްދޮވެ ސާފުތާހިރުވާންއެބަޖެހެއެވެ. އަދި ހާއްސަކޮށް ކޮންމެހެން މުހިއްމުވެގެން ނޫނީ ދާންޖެހިއްޖެ ހާލަތެއްގައި ބޭރަށް ނިކުމެ އުޅުން މަދުކުރަންވީއެވެ.\nރާއްޖެއިން މިބަލި ޖެހުނު މީހުންގެ ތެރެއިން ޖުމްލަ 3349 މީހުންވަނީ ރަގަނޅުވެފައެވެ. ރާއްޖޭގައި ކޮވިޑް-19 އަށް ޓެސްޓުކުރުމަށް މިހާތަނަށް 96،175 ސާމްޕަލް ނަގާފައިވާއިރު، އައިސޮލޭޝަން ފެސިލިޓީގައި 1481 ފަރާތެއް ހޮސްޕިޓަލްގައި އެޑްމިޓް ކޮއްފައިވަނީ 146 ފަރާތެކެވެ. މިބަލީގައި ރާއްޖެއިން 22 މީހަކު ވަނީ މަރުވެފައެވެ.


SunOnline: Sihee nizaam ah bali edhakun nuthedhu vevunu!\nސިއްހީ ނިޒާމަށް ބަލި އެނދަކުން ނުތެދުވެވުނު!\nއައިޝަތު ފަރީޙާ 22 May 2019, 10:24\nބަޔަކަށް ސިއްހީ ފަރުވާދެނީ. -- ސަން ފައިލް ފޮޓޯ\nރާއްޖޭގެ ދެވަނައަށް އެންމެ ބޮޑު ސިޓީ އައްޑޫގެ ހިތަދޫ ރީޖަނަލް ހޮސްޕިޓަލްގައި ނިއުބޯން އިންކިޔުބޭޓަރެއް ނެތިގެން ތުއްތު ކުއްޖާ މާލެ ގެންނަން ޖެހުމުގެ ނަތީޖާއަކަށްވީ، އެ ކުއްޖާ ނިޔާވެ އާއިލާ ފުން ހިތާމައަކަށް ވެއްޓުމެވެ. އެއާ އެކު، ރައްޔިތުން ސަލާމް ޖަހަން ނިކުތީ އެ ރަށުގެ ހޮސްޕިޓަލަށް އިންކިއުބޭޓަރެއް ހޯދާށެވެ.\nއިންކިޔުބޭޓަރު ގަންނަން ލިބޭ އަގާއެކު އައްޑޫ ރައްޔިތުން ބާރަށް ދައްކާ ވާހަކައަކީ، އެ ތުއްތު ކުއްޖާ އަށް ދޭންޖެހޭ ފަރުވާ ދިނުން ލަސްނުވި ނަމަ ކުއްޖާގެ ފުރާނަ ސަލާމަތްވުމުގެ ފުރުސަތު އޮންނާނެ ކަމަށެވެ. އެންމެންގެ ޝަކުވާ އަކީ މާލެ ނަގާފައި ދެން އެންމެ ބޮޑު ސިޓީގެ ސިއްހީ ހާލަތު މިވަރުގައި އޮތް އިރު، ދެން އެހެން ސަރަހައްދުތަކުގެ ސިއްހީ ހާލަތަކީ ކޮބައި ހެއްޔެވެ؟ މިއީ ވަކި ސަރުކާރެއް ނެތި އެންމެން ވެސް އުފައްދާ ސުވާލެކެވެ.\nހިތަދޫ ރީޖަނަލްް ހޮސްޕިޓަަލްގެ ޕަބްލިކް ރިލޭޝަންސް ކޯޑިނޭޓަރު އަލީ މޫސާ ވިދާޅުވި ގޮތުގައި، ހޮސްޕިޓަަލުތައް ގިންތިކޮށްފައިވާ ސްޓޭންޑަޑަށް ބަލާއިރު ހިތަދޫ ރީޖަނަލް ހޮސްޕިޓަލުން ލިބެންޖެހޭ ހުރިހާ ހިދުމަތެއް ފޯރުކޮށްދޭ ކަމަށެވެ.\n"ޑޮކްޓަރުންގެ އިތުރުން ޓެސްޓުތައްވެސް ބަރާބަރަށް ހެދޭނެ،" ބޭބީ އިންކިޔުބޭޓަރެއް ނެތިގެން ތުއްތު ކުއްޖަކު މާލެ ފޮނުވައިލަން ޖެހުނު އިރު، އެ ހޮސްޕިޓަލުގެ ހިދުމަތްތައް ފުރިހަމަތޯ ސުވާލު ކުރުމުން އޭނާ ވިދާޅުވި އެވެ. އަލީ މޫސާ ވިދާޅުވީ އެ ހޮސްޕިޓަލުގައި ނެތީ ހަމައެކަނި ބޭބީ އިންކިޔުބޭޓަރެއް ކަމަށެވެ. "އެހެން ހިދުމަތްތައް ފުރިހަމަވެފައި ހުރީ،" އޭނާ ވިދާޅުވި އެވެ.\nހިތަދޫ ރީޖަނަލް ހޮސްޕިޓަލް --- ފައިލް ފޮޓޯ\nމިކަމާ ގުޅިގެން ހިޔާލު ފާޅުކުރި ގިނަ މީހުން ބުނަނީ މުހިއްމީ ކުއްޖާ ނިޔާވި ތަން ނޫން ކަމަށާއި އެ ހާދިސާއިން ދައްކައި ދެނީ އެ ކުއްޖާ މަރުވީ ރާއްޖޭގައި ނޫން ކަމަށެވެ. އަދި އެކަމުން ދޭހަކޮށްދެނީ ސިއްހީ ނިޒާމް އޮތް ދަށުފެންވަރުކަން އެންމެން ވެސް ގަބޫލު ކުރެ އެވެ.\n"ބޮލުގައި ރިއްސިޔަސް މާލެ، (ބޭނުންވަނީ) އިންޖެކްޝަނެއް ޖަހަންވިޔަސް މާލެ ނައިސް ރަށުން/ އަތޮޅުން ފަރުވާ ލިބޭނެ ނިޒާމެއް،" އައްޑޫ ރައްޔިތެއް ކަމަށްވާ، ހަސަން ޖަމީލް އޭނާގެ ހިޔާލު ޓްވިޓާގައި ބަންޑުން ކުރި އެވެ.\nރަށުގައި ޑޮކްޓަރު ހުރިނަމަ ހިދުމަތްދޭނެ ވަސީލަތްތަކާއި ބޭސް އަދި ޓެސްޓުތައް ހެދޭނެ އިންތިޒާމު ނުހުންނަ ވާހަކަ އަކީ އަބަދުވެސް އިވޭ، އެކަމަށް އެކަށީގެންވާ ހައްލު ނުލިބި އޮންނަ ޝަކުވާތަކެކެވެ. ބޭސް ގަންނަން ކައިރީ އޮންނަ ރަށަކަށް ދާންޖެހޭ ޝަކުވާ އާއި ލޭގެ ޓެސްޓެއް ހެދެން ނެތިގެން މާލެ އަންނަން ޖެހޭކަމުގެ ޝަކުވާތައް ބޮޑު ވުމަކީ ސިއްހީ ނިޒާމު ބަލި އެނދުން ނަގަން އެއްވެސް ސަރުކާރަކުން އެދެވޭ މަސައްކަތެއް ނުކުރާ ކަމުގެ ހެއްކެކެވެ.\nހުޅުމާލެ އަކީ ޒަމާނީ ސިޓީއެއްގެ ގޮތުގައި ތަރައްގީ ކުރަމުންދާ އަވަށެކެވެ. ހުޅުމާލޭގައި އަމިއްލަ ފަރާތަކުން ހިންގާ މަތީފަންތީގެ ހޮސްޕިޓަލެއް ހުރިނަމަވެސް، އެ ހޮސްޕިޓަލަކީ އާންމު ރައްޔިތުންނަށް އަތްފޯރާފަށުގައި ހިދުމަތް ލިބިގަނެވޭނެ ތަނަކަށް ނުވެ އެވެ. ހުޅުމާލޭގައި ސަރުކާރުން ހިންގާ ހުޅުމާލޭ ހޮސްޕިޓަލުގެ ހާލަތު ދަށްކަމުގެ ވާހަކައަކީވެސް ދައްކައި ކޮޅުންލާވެ ވާހަކައެއް ނޫނެވެ. އާސަންދައިގެ ބެލުމުގެ ދަށުން ހިންގާ ހުޅުމާލޭ ހޮސްޕިޓަލުގައި އައިސީޔޫ އެއް ނެތެވެ. ސީޓީ ސްކޭނަށް ހާއްސަ ކޮޓަރިއެއް ހުރިނަމަވެސް، އެ ހިދުމަތް ދޭން ފެށޭނީ ކޮންދުވަހަކުން ކަމެއް ނޭނގެ އެވެ. ލޭގެ ޓެސްޓުތަކުގެ ތެރެއިން އާންމުކޮށް ހަދަންޖެހޭ ބައެއް ޓެސްޓުތައް އެ ހޮސްޕިޓަލުން ހެދޭނެ ވަސީލަތް ނުހުންނާތީ ޖެހެނީ މާލެ ދާށެވެ.\nއަތޮޅު ތެރޭގައި ހުރި އަތޮޅު ހޮސްޕިޓަލުތަކާއި ރީޖަނަލް ހޮސްޕިޓަލުތަކުންދޭ ހިދުމަތުގެ ފެންވަރު ރަނގަޅު ނުވުމުގެ ޝަކުވާ އާއި ޑޮކްޓަރުން ނުތިބުމުގެ ޝަކުވާ އަކީ ވެސް ޒަމާންވީ، ނިމުމެއް ނެތް ޝަކުވާއެކެވެ. ކޮންމެ އަތޮޅަކު ހުންނަ އަތޮޅު ހޮސްޕިޓަލު ނުވަތަ ރީޖަނަލް ހޮސްޕިޓަލުން ލިބެންޖެހޭ ފަރުވާ ނުލިބޭތީ އެތައް ހަރަދެއްކޮށްފައި މާލެ އަންނަން ޖެހުމަކީ ރައްޔިތުންނަށް ލިބޭ އިތުރު ނިކަމެތި ކަމަކަށް އޮންނަނީވެފަ އެވެ.\nސިއްހީ ހިދުމަތްފަދަ އަސާދީ ހިދުމަތްތައް ފުރިހަމައަށް ފޯރުކޮށްނުދީ، ރަށުގައި ކުޅިވަރު އެކުވެނިތައް އަޅައި، ފުޓްސެލް ދަނޑުތައް ގާއިމް ކުރުމަކީ ރައްޔިތުންގެ އިހުސާސްތަކާ އެއްގޮތަށް މަސައްކަތް ކުރުން ނޫންކަމަށް ރައްޔިތުން ބުނާ ސުވާލުތައް ވެސް އެނބުރެ އެވެ.\n"އެއް ހަފްތާ އެކްސްރޭ ނެގިއްޖެއްޔާ އަނެއް ހަފްތާ ހިދުމަތެއް ނުލިބޭ. ހަމައެކަނި މެޝިންތަކެއް ގެނެސް ބެހެއްޓުމަކުން ނުވޭ. ހިދުމަތްވެސް ދެމެހެއްޓެނިވި ގޮތެއްގައި ދޭންޖެހޭނެ،" ދެކުނު ރަށެއްގެ މީހަކު ހިޔާލު ފާޅުކުރި އެވެ. ރަށްރަށުގައި ތިބޭ ފެންވަރު ރަނގަޅު ޑޮކްޓަރުން މާލެ ބަދަލު ކުރުމާއި، ގިނަ ދުވަސްތަކެއް ނުވަނީސް އެހެން ހޮސްޕިޓަލުތަކަށް ބަދަލު ކުރާކަމަށްބުނެ ކުރާ ޝަކުވާގެ އަޑުވެސް ދޭތެރެ ދޭތެރެއިން އިވެއެވެ.\nއަތޮޅު ތެރޭގެ ސިއްހީ ހިދުމަތް މިފަދަ ހާލަތެއްގައި އޮތްއިރު، ސަރުކާރުގެ މައި ހޮސްޕިޓަލް، އައިޖީއެމްއެޗުގެ ހިދުމަތުގެ ފެންވަރު ދަށްކަމުގެ އަޑުވެސް އަނެއްކާ މިވަނީ ގަދަވެފަ އެވެ. އެ ހޮސްޕިޓަލުގެ އެމަޖެންސީ ގައި ހުންނަ އެއާކޮންޑިޝަންތައް ހަލާކުވެފައި ހުންނަތާ އެތައް ދުވަހެއް ވެފައިވާއިރު، ބަލި މީހުންނަށް ތިބެން އުނދަގޫވާވަރަށް ހޫނު ގަދަވުމުގެ ޝަކުވާ އާއި ހޮސްޕިޓަލުގެ ސާފުތާހިރުކަން ދަށްކަމުގެ ޝަކުވާ ވެސް ބޮޑެވެ. އެކަމަކު އެތަނުގެ ހިދުމަތް ދަށްވާ ކަމަށް ބުނާ ވާހަކަ އެ ހޮސްޕިޓަލުން ގަބޫލެއް ނުކުރެ އެވެ.\nނޫސްވެރިންގެ ބައްދަލުވުމުގައި ހެލްތް މިނިސްޓަރު އަބްދުﷲ އަމީން ވާހަކަފުޅު ދައްކަވަނީ--- ސަން ފޮޓޯ/ ފަޔާޒު މޫސާ\nސިއްހީ ނިޒާމާމެދު ރައްޔިތުން ކަންބޮޑުވެފައިވަނިކޮށް ސިއްހަތާ ބެހޭ ވަޒީރު އަބްދުﷲ އަމީން ވިދާޅުވީ މި ސަރުކާރުގެ ފާއިތުވި ހަ މަސް ތެރޭގައި ރައްޔިތުން އުއްމީދުކުރާ މިންވަރަށް ކަންތައްތައް ގޮސްފައިނުވާކަމަށް ގަބޫލު ކުރެވޭނަމަ އެއީ ކުއްލި ކުއްލިއަށް ކަންތައް ހައްލު ކުރަން މަސައްކަތް ނުކުރާ ކަމުގެ ހެއްކެއް ކަމަށެވެ. މި ސަރުކާރުން ކަންކަން ކުރާނީ ފަރުވާ ބަހައްޓައިގެން ކަމަށް އޭނާ ވިދާޅުވެ އެވެ.\n"އުދާސްތަަކުގެ ތެރޭގައި ކުއްލިއަކަށް ހައްލު ހޯދަން މަސައްކަތްކޮށްފިނަމަ ދާއިމީކޮށް، ހަރުދަނާ ނިޒާމެއްގެ ގޮތުގައި ސިއްހީ ނިޒާމު ބަދަލުވެގެންނެއް ނުދާނެ،" މިނިސްޓަރު ވިދާޅުވިއެވެ.\nރާއްޖޭގެ ރަށްތައް ބެހިފައި އޮންނަގޮތުން، ކޮންމެ ރަށެއްގައި ފެންވަރު ރަނގަޅު ހޮސްޕިޓަލެއް ހިންގުމަކީ ސަރުކާރަށް ބުރައަކަށް ވެދާނެ އެވެ. އެކަމަށް ހައްލެއްގެ ގޮތުން ރާއްޖެ އެކި ސަރަހައްދުތަކަށް ބަހާލާ ސަރަހައްދީ ހޮސްޕިޓަލުތަކުގެ ފެންވަރު ރަނގަލު ކުރުމަކީ ސިއްހީ ދާއިރާ ބަލިއެނދުން ނެގުމަށް ކޮންމެހެން ކުރަންޖެހިފައިވާ ކަމެކެވެ.\n"އެކަށީގެންވާ ސިއްހީ ފަރުވާ މުޅި ރާއްޖެއަށް ފޯރުކޮށްދިނުމަކީ ހުރިހާ ސަރުކާރަކަށްވެސް ދިމާވާ ޗެލެންޖެއް. 190 ރަށުގައި އެންމެ ފެންވަރު ރަނގަޅު ހިދުމަތް ދެވޭނީ ކިހިނެއް؟ ކުޑަ ރަށްރަށުގައި 200 މީހުން އުޅެގެން ދުވަހަކުވެސް ތަރައްގީއެއް ނުގެނެވޭނެ،" އެއްފަސްކުރުމަކީ ސިއްހީ ނިޒާމު ހަރުދަނާ ކުރުމަށް އަޅަންޖެހޭ ފިޔަވަޅެެއްކަމަށް ސިއްހީ ދާއިރާގެ މަސައްކަތް ކުރައްވާ ބޭފުޅަކު ވިދާޅުވި އެވެ.\nރާއްޖޭގެ ސިއްހީ ނިޒާމުގެ ހާލަތު ރަނގަޅު ކުރުމަށް މަސައްކަތްކުރަމުން ދާކަމަށް ކޮންމެ ސަރުކާރަކުންވެސް ބުނެއެވެ. ނަމަވެސް އެކަމަށް ލިބޭ ހައްލެއް ނުފެނެއެވެ. ދިގު ރާސްތާގެ ޕްލޭނެއް އެކުލަވާލައިގެން މަސައްކަތް ފަށައިގެން، ސިއްހީ ނިޒާމު ބަލި އެނދުން ނަގަން މަސައްކަތް ކުރުން މި ވަނީ މާ ބޮޑަށް ވެސް ލަސްވެފަ އެވެ. ރައްޔިތުންގެ އުދާސްތަކަށް ނިމުމެއް ގެނައުމަށް ސަރުކާރުތަކުން ކުރާ މަސައްކަތުގެ އަމަލީ ނަތީޖާ ފެންނަން ފަށާނެ ދުވަހެއްގެ އިންތިޒާރުގައި ރައްޔިތުން ތިބީ ސިއްހީ ނިޒާމު އޮތް ހާލަތަށްވުރެވެސް ބޮޑެތި އުދާސްތަކެއްގެ މަތީގަ އެވެ.


ﷲ ތަޢާލާ މަތިވެރިކުރުމާއި އެއިލާހަށް ފުރައްސާރަކުރާ މީހާގެ ޙުކުމް (5 ވަނަ ބައި ) – DhiSalafiyyah\nކާފަރުވުމުގެ ޤަސްދަކާއި ނުލާ ފުރައްސާރަކުރި ކަމުގައިވިޔަސް އެއީ ކުފުރެކެވެ.\nﷲ ތަޢާލާއަށް ފުރައްސާރަކުރުމަކީ ކުފުރެއް ކަމާއިމެދު އިޚްތިލާފު ވެވޭކަށްނެތެވެ. އަދި ޢާއްމުންގެ މީހުން ޤަސްދެއް ނެތް ކަމަށްބުނެ ކަންފަސޭހަކޮށްލުމަކީ ބަލައިގަނެވޭނޭ ކަމެއް ނޫނެވެ. އެބައިމީހުން ބުނާ ގޮތުގައި އެބައިމީހުން އެބުނާ ފުރައްސާރައިގެ ބަސްތައް ނިކުމެގެންދަނީ ﷲ ތަޢާލާގެ ޙައްގަށް އުނިކަމެއް ރައްދުކުރަން ޤަސްދުކުރުމަކާ ނުލައެވެ.\nމި ގޮތަށް ދައްކާ ޢުޒުރުދައްކަނީ މިގޮތަށް ބުނާމީހުންގެ ޖާހިލުކަމުގެ ސަބަބުންނެވެ! އެހެނީ އޭނާ އެބުނިފަދައިން ބުނާނީ ޖަހުމް ބުން ޞަފްވާން އާއި مرجئة އިންގެ އެންމެ ނުބައި މީހުންނެވެ. އެބައިމީހުން ބުނާ ގޮތުގައި އީމާން ކަމަކީ ތެދުކުރުމާއި ހިތުގައި އޮންނަ އެނގުމެކެވެ. މިހެން ޤަބޫލުކުރުމުގެ ސަބަބުން އީމާންކަމަކީ ބުނާ ބަހާއި ކުރާ ކަންތައް ހިމެނޭ ކަމެއްކަން އެމީހުންނަކަށް ނޭނގެއެވެ.\nފަހެ مرجئة އިންގެ އެންމެ ނުބައި މީހުން ދެކޭގޮތުގައި ހަށިގަނޑުގެ ގުނަވަންތަކުން ކުރާ ޢަމަލަކުން އީމާންކަން ޘާބިތުކޮށްނުދެއެވެ. އެހެންކަމުން އީމާންކަން ގެއްލޭނީވެސް އެމީހުންހެ ކައިރީގައި އީމާންކަން ގެއްލޭކަމެއް ހިތުން އިޢުތިޤާދު ކުރުމުން އެކަންޏެވެ.\nޙައްޤު ގޮތަކީ އީމާންކަމަކީ ބޭރުފުށާއި އެތެރެފުށުގެ ޢަމަލުތައް ހިމެނޭ ކަމެއް ކަމުގައި ބުނުމެވެ. މީގެ ތެރެއިން ކޮންމެ އެއްޗެއްވެސް އީމާންކަން ޘާބިތުކޮށްދެނީ އަނެކައްޗާ އެކީގައެވެ. މި ދެ ކަމުގެ ތެރެއިން އެއްކަންވެސް ނަފީވެއްޖެކަމުގައި ވަނީނަމަ މުޅި އީމާންކަން ގެއްލިގެންދާނެއެވެ.\nއަދި ކާފަރުމީހާ އޭނާގެ ހިތުން ކުފުރުގެ ޤަބޫލުކުރުމެއް ޤަސްދުކޮށް ނިޔަތްގަނެފިނަމަ އޭނާގެ ދުލުން އެވާހަކަ ނުބުންޔަސް އަދި އޭނާގެ އެހެންގުނަވަންތަކުން އެކަންނުކުރި ކަމުގައިވިޔަސް ކާފަރުވާނެއެވެ. ހަމަ މިގޮތަށް އޭނާގެ ހިތުން ކާފަރުވުމަށް ނިޔަތްނުގަނެ އޭނާގެ ދުލުން ބުނެފިކަމުގައި ވަނީނަމަ އޭނާގެ އެހެންގުނަވަންތަކުން އެކުފުރާއި އެއްގޮތަށް ޢަމަލު ނުކުރިކަމުގައި ވިޔަސް ކާފަރުވާނެއެވެ. އަދި ކުފުރުގެ ޢަމަލެއް ކޮށްފި މީހަކު ހިތުން ކާފަރުވާން ޤަސްދުނުކުރި ކަމުގައިވިޔަސް އަދި އޭނާގެ ދުލުން އެވާހަކަ ބާޔާން ނުކުރި ކަމުގައިވިޔަސް ކާފަރުވާނެއެވެ.\nޙަރާމްކަމެއް ކޮށްފިކަމުގައި ވަނީނަމަ އެކަމުގެ ސަބަބުން އޭނާގެ މައްޗަށް އެ މައްސަލަިގެ ޢުޤޫބާތް އާދެއެވެ. ހިތުގައި ވާ ސިއްރުތައް ދެނެވޮޑިގެންވަނީ ﷲ ތަޢާލާ އެވެ. އަދި އެ މީހެއްގެ ފަރާތުން ކުފުރު ފާޅުވުމުގެ ސަބަބުން އޭނާގެ މައްޗަށް ކުފުރުގެ ޙުކުމް ކުރެވޭ ކޮންމެ މީހަކީ ﷲ ގެ ހަޟުރަތުގައި އޭނާގެ އެތެރެފުށުގެ ގޮތުން ކާފިރަކަށް ނުވެދާނެއެވެ. އެހެންކަމުން އެތެރެފުށުގެ ކަންތައްތައް ވަނީ ﷲ ތަޢާލާ އަށެވެ. އަދި ދުނިޔޭގައި އަޅާގެ މައްޗަށް ޙުކުމް ކުރެވޭނީ އޭނާގެ ބޭރުފުށުގެ ޢަމަލުތަކުންނެވެ.\nއަދި ﷲ ތަޢާލާ އާއި އެއިލާހު ތަޢާލާގެ ފޮތާއި އެއިލާހު ތަޢާލާގެ ރަސޫލާއަށް ފުރައްސާރަކުރި މީހުން، ޤަސްދުގައި ކާފަރުވުމުގެ ނިޔަތުގައި ކުރިކަމެއް ކަމުގައި ނުވިޔަސް ﷲ ތަޢާލާ އެމީހުންނަކީ ކާފަރުން ކަމުގައި ޙުކުމްކުރައްވައި އެމީހުންގެ ޢުޒުރު ޤަބޫލުނުކުރައްވައެވެ. މިކަމާއި ބެހޭގޮތުން ﷲ ތަޢާލާ ވަޙީކުރައްވާފައިވެއެވެ. ( وَلَئِن سَأَلْتَهُمْ لَيَقُولُنَّ إِنَّمَا كُنَّا نَخُوضُ وَنَلْعَبُ ۚ قُلْ أَبِاللَّـهِ وَآيَاتِهِ وَرَسُولِهِ كُنتُمْ تَسْتَهْزِئُونَ ﴿٦٥﴾ لَا تَعْتَذِرُوا قَدْ كَفَرْتُم بَعْدَ إِيمَانِكُمْ ) [التوبة 65-66] މާނައީ: ” ހަމަކަވަރުން، ކަލޭގެފާނު، އެއުރެންނާ سؤال ކުރައްވައިފިނަމަ، އެއުރެން ދަންނަވާނެކަން ކަށަވަރެވެ. ހަމަކަށަވަރުން، ތިމަންމެން ހަމައެކަނި ވާހަކަދައްކާލައި، ކުޅިވަރު ކުޅޭކަމުގައި ވީމުއެވެ. ކަލޭގެފާނު ވިދާޅުވާށެވެ! ތިޔަބައިމީހުން ތިޔަ މަލާމާތްކޮށް އުޅުނީ، اللَّه އާއި، އެކަލާނގެ آية ތަކާއި، އެކަލާނގެ رسول އާއަށް ހެއްޔެވެ؟ (65) ތިޔަބައިމީހުން عذر ނުދައްކާށެވެ! ތިޔަބައިމީހުން إيمان ވުމަށްފަހު، ތިޔަބައިމީހުން ތިޔަތިބީ كافر ވެފައިކަން ކަށަވަރެވެ.”.\nއަދި މީސްތަކުން، އެބައިމީހުންގެ ބޭރުފުށަށް ފާޅުވާ ޢަމަލުތަކަށް އެބައިމީހުންނާއި މެދު ފިޔަވަޅު އެޅުމަކީ ބުއްދީގެ ގޮތުން ވެސް ދަލީލިލިބޭ ކަމެކެވެ. އެހެންކަމުން އެއްބަޔަކު އަނެއްބަޔަކަށް ޒިނޭއަށް ގޮވައި ޤަޒުފު ކޮށްފިކަމުގައި ވަނީނަމަ އޭމީހުންގެ ޢުޒުރު ޤަބޫލުނުކުރެވޭނެއެވެ. އަދި ވެރިމީހާ އަށް ފުރައްސާރަކޮށް ލަޢުނަތް ދީފި މިހެއްގެ ޢުޒުރުވެސް ޤަބޫލުނުކުރެވޭނެއެވެ. މީސްތަކުން ހިތުގައި ޤަސްދުކޮށްފައި ބުނި އެއްޗެއް ނޫންކަމުގައި ބުނިނަމަވެސްމެވެ! އެހެންކަމުން ނިޔަތަކާއި ނުލާ ޤަޒުފުކުރި ކަމުގައި ވިޔަސް އެ ދޮގުގެ ޙައްދު ޤާއިމްކުރުމަށް ﷲ ތަޢާލާ ވަނީ އަމުރު ކުރައްވާފައެވެ: އެއީ އައްޑިހަ އެތިފަހަރުން ޖެހުމެވެ. އަދި ޤަޒުފުކުރާ މީހާގެ ކިބައިން އޭނާ ޤަޒުފުކުރީ މަޖަލަކަށް ކުޅިވަރަކަށް ކަމުގައިވިޔަސް ޤަބޫލު ނުކުރެވޭނެއެވެ.\nއަދި ހަމަ މިގޮތަށް ވެރިމީހާ އާއި ދިމާލަށް މަޖަލަކަށް ހަދައިގެން، ކުޅިވަރަކަށް ހަދައިގެން އޭނާގެ އަބުރާއި ބެހޭތަން ފެނިއްޖެކަމުގައި ވަނީނަމަ އެމީހުން އަދަބުވެރި ކުރުވުމަށްޓަކައި އަދަބުދެވިދާނެއެވެ. އެ މީހުންނާއި އަޅާނުލާ ދޫކޮށްފިކަމުގައި ވަނީނަމަ ވެރިމީހާގެ ހައިބަތު ވެއްޓިގެން ހިނގައިދާނެއެވެ.\nފަހެ ޟަޙީޙުލް ބުޚާރީގައި އަބޫ ހުރައިރާ ރަޟިޔަﷲޢަންހުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޟައްލަﷲޢަލައިހިވަސައްލަމަ ޙަދީޘްކުރެއްވިއެވެ. ((إن العبد ليتكلم بالكلمة من سخط الله لا يلقي لها بالا يهوي بها في جهنم سبعين خريفا)) މާނައީ: ” ހަމަކަށަވަރުން މީހަކު މާބޮޑު ސަމާލުކަމެއްނުދީ ބުނާ، ﷲ ތަޢާލާ ކޯފާވަނިވި ބަހެއްގެ ސަބަބުން އޭނާ ނަރަކަޔަށް 70 އަހަރުވަންދެން ވައްދަވާފާނެއެވެ.”\nފަހެ ހަމަކަށަވަރުން ﷲ ތަޢާލަ އެވަނީ އޭނާގެ މައްޗަށް ޢަޒާބު ވާބިޖުކުރައްވާފައެވެ. އަދި އޭނާ އެބުނި އެއްޗަކާއިމެދު އޭނާ އަޅާނުލިކަމުގައި ވިޔަސް ﷲ ތަޢާލާ އެކަން ޢުޒުރަކަށް ނުބައްލަވައެވެ! އެބަހީ އޭނާ އެބަސް ބުނި އިރު އޭނާގެ ހިތަށް އެ ބުނެވޭ ބަހެއްގެ ބުރަދަނާމެދު ވަޒަންނުކުރެއެވެ. ސަބަބަކީ އޭނަ އެވަނީ އެ ބަސްބުނުމުގައި ފަރުވާކުޑަކޮށްފައެވެ. އޭނާ އެބަހާއިމެދު ކުޑަކޮށް ނަމަވެސް ވިސްނައިފިކަމުގައި ވަނީނަމަ އޭނާއަށް އެ ބުނެވުނު ބަހުގެ ނުބައިކަން ވިސްނުނީހެވެ.\nބިލާލް ބުން ޙާރިޘް ނަބިއްޔާ ޞައްލަﷲ ޢަލައިހިވަސައްލަމަގެ އަރިހުން ރިވާކުރައްވާފައިވާ ހަދީޘްފުޅެއްގައި ވެއެވެ. ((إِنَّ أَحَدَكُمْ لَيَتَكَلَّمُ بِالْكَلِمَةِ مِنْ سَخَطِ اللَّهِ مَا يَظُنُّ أَنْ تَبْلُغَ مَا بَلَغَتْ فَيَكْتُبُ اللَّهُ عَلَيْهِ بِهَا سَخَطَهُ إِلَى يَوْمِ يَلْقَاهُ )) މާނައީ: ” ހަމަކަށަވަރުން ތިޔަބައިމީހުންގެ ތެރެއިން މީހަކު ﷲ ތަޢާލާ ކޯފާވަނިވި ބަހެއް ބުނުމުގެ ސަބަބުން އޭނާ ހީނުކުރާހާ ހިސާބަށް ކަންތައްތައް ފޯރަފާނެއެވެ. ފަހެ ﷲ ތަޢާލާ އޭނާ އެއިލާހާއި ބައްދަލުވަންދެން އޭނާގެ މައްޗަށް އެއިލާހުގެ ކޯފާ ލިޔުއްވާނެއެވެ.”.\nއެހެންކަމުން މީހަކު ތިމަންނަގެ ދޫ މަތިން ﷲ ތަޢާލަ އަށް ފުރައްސަިއގެ ބަސްތައް ނުކުމެ ލަޢްނަތްދެވެނީ އެއިލާހުގެ ޤަދަރަށް އުނިކަން ގެނައުމުގެ ޤަސްދެއް ނެތިއޭ ނުވަތަ އިހާނެތިކަން ނިސްބަތްކުރުމުގެ ޤަސްދެއް ނެތިއޭ ބުނެ ޢުޒުރުދެއްކިޔަސް އެ ޢުޒުރަކީ އެއީ ޝައިޠާނާ އޭނާއަށް ފަސޭހަކޮށްދީ ދައްކައިދޭ ޢުޒުރެކެވެ. އޭގެ ބޭނުމަކީ އޭނާގެ ކުފުރުގެ މަތީގައި އޭނާ ބެހެއްޓުމެވެ. އެއީ އޭނާގެ ރައްބުގެ ޙައްޤުގައި އޭނާގެ އަމިއްލަ ނަފްސަށް އޭނާ ވެފައި އެވާ އަނިޔާގެ މަތީގައި އޭނާ ބެހެއްޓުމަށްޓަކައި ދައްކުވައިދޭ ޢުޒުރެކެވެ. އެހެނީ ޝައިތާނާ އިންސާނާއަށް ކުފުރު ފަސޭހަކޮށްދީ އެޔަށް ހިތް ހަމަޖެއްސުމަށްޓަކައި އޭނާއަށް ދައްކުވައިދެނީ ބަލިކަށިވެގެންވާ ބުއްދީގެ ޝުބުހަތަކާއި ޝަރުޢީ ބަލިކަށި ޝުބުހަތަކެކެވެ. މިފަދަ ޝަރުޢީ ބަލިކަށި ޝުބުހަތަކަކީ ހަވާ ނަފްސުން އެއްކިބަވެފައިވާ ޝަރީޢަތުގެ ޟައްޙަ ފަހުމުގެ ތިލަފަތުގައި އެއްވެސް ބުރަދަނެއް ހުރިއެއްޗެއް ނޫނެވެ.\nއިންސާނާއަށް ޝައިޠާނާ ދައްކުވައިދޭ ޝުބުހަތަކުގެ ތެރޭގައި: އޭނާއަށް އޭނާ ކުރާ އެހެން އަޅުކަންތަކުގެ ކުރިމަތީގައި އޭނަގެ ކުފުރަކީ އަދި ފާފައަކީ ކުޑައެއްޗެއް ކަމުގައި ދައްކުވައިދިނުން ހިމެނެއެވެ. މިގޮތުން ޝައިޠޯނާ އިންސާނާ ކޮށްފައިވާ އަޅުކަންތައް އޭނާގެ ހިތައް ގެނެއެވެ. އަދި މި އަޅުކަންތަކަކީ އޭނާގެ ފާފައިގެ ސަބަބުން ވެރިވެފައިވާ ހިތާމަ އާއި އެނާގެ ހިތުގައިވާ އުރެދުމުގެ ވޭން ނެތިކޮށްލާ ކަންތައްކެއް ކަމުގައި އެ ޝައިޠޯނާ ދައްކައެވެ. މިގޮތުން ﷲ ތަޢާލާ އަށް ފުރައްސާރައިގެ ބަސްތައް ބުނާ މީހާ ގެ ހިތައް އޭނާއަކީ ޝަހާދަތުގެ ދެކަލިމަ ކިޔައިގެންހުރި މީހެއް ކަމާއި އޭނާއަކީ މައިންބަފައިންނަށް ކިޔަމަންތެރިވާ މީހެއްކަން ހަނދާންކޮށްދެއެވެ. އަދި ބައެއް ފަހަރު ނަމާދުކުރާ މީހެއް ނަމަ އޭނާ އަކީ ނަމާދުކުރާ މީހެއްކަންވެސް ހަނދާންކޮށްދެއެވެ.\nމައްކާގެ މުޝްރިކުންވެސް މަގުފުރެދިގެން ދިޔައީ މިފަދައިންނެވެ. އެހެނީ އެބައިމީހުން ދިޔައީ ﷲ ތަޢާލާ އަށް ޝަރީކު ކުރަމުންނެވެ. އަދި ﷲ ފިޔަވައި ބުދުތަކަށް އަޅުކަންކުރަމުންނެވެ. މިޔާއި އެކުވެސް އެބައިމީހުންގެ ހިތްތަކުގައި އެބައިމީހުން ބާއްވަމުން ދިޔައީ އެބައިމީހުންނަކީ ޙައްޖުވެރިންނަށް ބޯފެންދޭ މީހުންކަމުގައެވެ. އަދި މަސްޖިދުލް ޙަރާމް ޢިމާރާތްކުރާ މީހުން ކަމުގައެވެ. އަދި ކަޢުބާގައި އުރަކޮޅުލާ މީހުން ކަމުގައެވެ. އެހެން ނަމަވެސް ﷲ ތަޢާލާގެ ހަޞުރަތުގައި މިކަމަކުން އެބައިމީހުންނަށް ފައިދާއެއް ނުކުރިއެވެ. އެހެނީ އެބައިމީހުން އެއިލާހާއި އެކީ އެހެން ފަރާތްތައް އަޅުކަމުގައި ބައިވެރި ކުރުމުން އެބައިމީހުން އެއިލާހަށް ކުރަންޖެހޭ މަތިވެރިކުރުން ނަފީވެގެން ދިޔައެވެ. އެބަމީހުން ދިޔައީ ﷲ ގެ ގެކޮޅު މަތިވެރިކުރަމުން އެ ގެކޮޅުގެ ވެރިފަރާތައް ކާފަރުވަމުންނެވެ! ހަޤީޤަތުގައި ގެކޮޅު މަތިވެރި ކުރެވެނީ އެ ގެކޮޅުގެ ވެރިފަރާތުގެ މަތިވެރިކަމަށްޓަކައެވެ! އަދި އެ ގެކޮޅުގެ ވެރިފަރާތް މަތިވެރި ކުރެވެނީ އެ ގެކޮޅުގެ މަތިވެރިކަމަށްޓަކައެއް ނޫނެވެ.\nﷲ ތަޢާލާ ވަޙީކުރައްވާފައި ވެއެވެ. (أَجَعَلْتُمْ سِقَايَةَ الْحَاجِّ وَعِمَارَةَ الْمَسْجِدِ الْحَرَامِ كَمَنْ آمَنَ بِاللَّـهِ وَالْيَوْمِ الْآخِرِ وَجَاهَدَ فِي سَبِيلِ اللَّـهِ ۚ لَا يَسْتَوُونَ عِندَ اللَّـهِ ۗ وَاللَّـهُ لَا يَهْدِي الْقَوْمَ الظَّالِمِينَ ) (التوبة 19)\nމާނައީ: ” حج ވެރިންނަށް ބޯފެންދީ، حرمة ތެރިވެގެންވާ މިސްކިތް ފަޅުފިލުވައި، ބަލަހައްޓައިއުޅޭ މީހަކާއި، اللَّه އަށާއި، آخرة ދުވަހަށް إيمان ވެ، اللَّه ގެ މަގުގައި جهاد ކޮށްއުޅޭ މީހަކާ ދެމީހުން، އެއްފަދަކަމަށް ތިޔަބައިމީހުން ހަދަނީހެއްޔެވެ؟ اللَّه ގެ حضرة ގައި އެ ދެބައިމީހުން، ހަމަހަމައެއް ނުވާނެތެވެ. އަނިޔާވެރި ބަޔަކަށް، اللَّه ތެދުމަގެއް ނުދައްކަވާނެތެވެ. “\nވަރަށްގިނަ ފަހަރު އިންސާނާ ﷲ އަށް އީމާންވާ ކަމަށް ކުރާ ދަޢުވާއަކީ ހަމައެކަނި އޭގެ އިދިކޮޅު ނަފީކޮށްލުމަށް ގެންނަ ދަޢުވާއެއް ކަމުގައި މެނުވީ ނުވެއެވެ. ﷲ ތަޢާލާ ވަޙީކުރައްވާފައި ވެއެވެ. ( وَمِنَ النَّاسِ مَن يَقُولُ آمَنَّا بِاللَّـهِ وَبِالْيَوْمِ الْآخِرِ وَمَا هُم بِمُؤْمِنِينَ ) (البقرة 8) މާނައީ: ” އަދި إيمان ވެގެންވާ ބަޔަކު ކަމުގައި ނުވެތިބެ، ތިމަންމެން اللَّه އަށާއި آخرة ދުވަހަށް إيمان ވެއްޖައީމުއޭ ބުނާބަޔަކު، މީސްތަކުންގެ ތެރެއިންވެއެވެ. “\nއެހެންކަމުން ﷲ ތަޢާލާ އަށް މަލާމާތްކޮށް ފުރައްސާރަކުރާ ޙާލު އެ އިލާހު ތަޢާލާ މަތިވެރިކުރާ ކަމަށާއި ޝަހާދަތުގެ ދެކަލިމަ ކިޔާކަމަށް ކުރާ ދަޢުވާއަކީ ތެދުކުރެވޭނެ ދަޢުވާއެއް ނޫނެވެ.


Meehakaa Inaanee Kon Irakun Thah? - Vaguthu\nމީހަކާ އިންނަނީ ކޮން އިރަކުން؟\nމީހަކާއި އިނުމާއި ގުޅޭ ގޮތުން މީހުން ކުރާ ސުވާލުތަކަކީ އާންމު، އަދި ގިނަ މީހުން އެހާ ގަޔާ ނުވާ ވާހަކައަކަށް ވަނީ ވެފައެެވެ. އަދި މި ސުވާލު މީހަކު ގާތު ދުވާލަކު ކިތައް ފަހަރު ކުރެވޭތޯ މީ ކޮންމެ މީހެއްގެ ހިތުގައި ވެސް އުފެދޭނެ ސުވާލެކެވެ.\nދުވާލެއްގެ މައްޗަށް ބައްތިރީހަކަށް ފަހަރު މީހަކާ އިންނަނީ ކޮން އިރަކުން ކަމާއި މެދު ކުރެވޭ ސުވާލުތަކުން ބައެއް މީހުން މީހަކާއި އިނުމަށް ފޫހިވެއެވެ. އަނެއްބައި މީހުން އިތުރަށް މީހަކާއި އިނުމަށް ގަޔާވެއެވެ. ބާކީ ތިބި މީހުން އެސުވާލު ކުރާ މީހުންދެކެ ފޫހިވެއެވެ. އަދި ދުވާލަކު ކިތަންމެ ފަރަކު އެހި ނަމަވެސް، ސުވާޅު ކުރާ މީހާ ބޭނުންހާ އިރަކު މީހަކާއި ނީނދެވޭނެ ކަމަށާއި، މީހަކާއި ނީންދެ ހުއްޓަސް އެހެން މީހަކަށް މައްސަލައަކަށް ވާން ނުޖެހޭނެ ކަމަށް ބުނެ އުޅެއެވެ.\nއެހެން މީހުންގެ ދިރިއުޅުމުގެ ކަންކަން ދާ ގޮތަށް އަބަދުވެސް ސުވާލުކޮށް އުޅުމުގެ އާދަ ދިވެހިންގެ ކިބައިގައި ހުންނަ ވާހަކަ ދައްކަނީ ވެސް ހުދު ދިވެހިންނެވެ. އެކަކު އަނެކަކުގެ ޒާތީ ކަންކަމާއި ބެހި އޭގެ ވާހަކަ ދައްކާ އަދި ޒާތީ ދިރިއުޅުމާއި ބެހޭ އެތައް ސުވާލުތަކެއް އަމާޒުވާތީ އޭގެ ޝަކުވާވެސް ކުރަނީ އަހަރެމެން ދިވެހިންނެވެ.\nއެގޮތުން އެންމެ ގިނަ މީހުންގެ ސިކުނޑިތަކަށް އުނދަގޫވާ ސުވާލަކީ ޒަވާޖީ ހަޔާތެއް ފެށުމާއި ގުޅޭ ގޮތުން އަމާޒުވާ ސުވާލުތަކެވެ.\nލޯތްބަކީ އަޅުގަނޑުމެންގެ ތެރޭގައި ވަރަށްވެސް އާންމު ލަފްޒެކެވެ. އެކި މީހުން ލޯބި ސިފަކުރާ ގޮތް ތަފާތެވެ. އަދި ހަމަ އެގޮތައް އެކި މީހުން ލޯބިދޭ ގޮތްވެސް ތަފާތެވެ. ނަމަވެސް މިއަދު ލޯބީގެ މާނަ އަސްލު ތަސައްވަރު ކުރެވެނީ ކިތައް ބޭފުޅުންނަށް ތޯ، މީވެސް ކުރެވޭ އާންމު ސުވާލެކެވެ.\nލޯތްބަކީ އަޅުގަނޑުމެންގެ ތެރޭގައި އާންމު ލަފްޒެއް ކަމަށް ވާއިރު އެކި މީހުން އެ ލަފްޒު ސިފަކުރާ ގޮތް ތަފާތެވެ. އަދި ހަމަ އެގޮތައް އެކި މީހުން ލޯބިދޭ ގޮތްވެސް ތަފާތެވެ. ނަމަވެސް މިއަދު ލޯބީގެ މާނަ އަސްލު ތަސައްވަރު ކުރެވެނީ ކިތައް ބޭފުޅުންނަށް ތޯ މީވެސް ކުރެވޭ އާންމު ސުވާލެކެވެ.\nމީހަކާއި އިނދެވެން އަންނަނީ ލޯބި ވެވިގެންނެވެ. އަދި ދިރުއުޅުމުގެ މަގު ޗާޓެއް ކުރަހައިގެންނެވެ. ފުރާފުރިހަމަ ވުމުން ކޮންމެސް ޒަމާނަކުން މީހަކާ އިންނާނެތާއެވެ. ވީމާ މީީހަކާއި އިންނާނީ ކޮން އިރަކުންތޯ އަބަދު ސުވާލު ކުރުމަކީ ބޭއަދަބީ ސިފައެއް ކަމަށް ގިނަ ބަޔަކު ދެކެއެވެ.\nޖެނުއަރީ 1, 2021 18:25\nމިހާރު އުޅޭ ކުދިން ރައްޓެހިވެގެން ވަކި ފާލެއް ހަމަވަންދެން އުޅެ ވަކި ރާތަކައް ހަނދު އޮއްސުނީމަ ނޫނީ ކައިވެންޏެއް ނުކުރާނެ 😤\nމިކަމާހުރެ އަހަރުމެންކަހަލަ މީހުން މިތިބެންޖެހެނީ ހުއްސަރިބަޔައް 😒\nއަޅޭ ދީނުގަ އޮއެއް ގޮތައް ދެއާއިލާ ވާހަކަ ދައްކާފަ އަވަހައް އިނިއްޔާ ވަނީ ކީއްތަ؟\nގުލުޝަނާ އުލުފަތާ ހަލާލު ގޮތުގަ ފޮޅުވީމަ ފޮނިރަހަ މާގަދަވާނެ ދޯ، އަދ ގުޅުން ބަދަހި ކުރުމުންވެސް ނޯ ހެޑޭކްސް ✌😎\nޖެނުއަރީ 1, 2021 19:37\nއަދި މީހަކާ އިންނަ ވަރެއް ނުވޭ\nޖެނުއަރީ 1, 2021 19:54\nތަންދޮރު ނޭނގޭ ރޯނުއެދުރުން އާނމުކޮށް އެހެންމީހުންގެ ޒާތީ ކަނތަކާއި ބެހި އުޅެނީ.\nޖެނުއަރީ 1, 2021 21:04\nމީހަކާ އިނަސް މި ދިވެހިންގެ އަނގައިގައި ޓޭޕެއް ނޭޅޭނެ..އޭރައް ބުނާނެ ކުއްޖަކު ީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީހޯދަނީ ކޮންއިރަކުންތަ..އެހެޔޮ ސިއްހީ މައްސަލަތަކެއް ގެ ސަބަބުން ކުދިން ނުލިބުނަސް..ނުބެހޭ ކަމެއް ނޯންނާނެ.. ބޮޑު ކަމެއް\nޖެނުއަރީ 1, 2021 21:55\nމިއީ ކައިވެންޏަކި ކޯއްޗެއްކަން ނޭގޭ ކައިވެންޔަކީ ދީނުގައި ކިހާ މަތިވެރި ކަމެއްކަން ވެސް ނޭގޭ މޫވީ ލައިފް ދިރިއުޅެން ބޭނުންވާ ކުދިން ދައްކާފާދާ ވާހަކަ ދެއްތޮ.\nލޯބީގެ ކުޅިކުޅި ކުޅެ މީހާ ބާވާއިރުވެސް ތިޔަ ކައިވެންޏެއް އޮންނަނީ ނުވެފަ ތޯއްޗެއް.\nދެން ދެމީހުން ދަސްވެ ނިންމައި ޚަޔާތެއް ފެއްޓީމާ އޮންނަނީ ލޯބީގެ 'ސްޕާކް' ހުސްވެ އައު އުނގެއްގައި ބޯއަޅާލަން ބޭނުންވެފައި.\nމީހާ ޢުމުރުން 15 އަހަރުން ފެށިގެން 'ބިޓުން' ޖެހުން އޯކޭ. އެކަމަކު ރަނގަޅު ނިޔަތެއްގައި ސުވަރުގެ ވަންތަ ވެރިއަކަށް ވުމަށްޓަކައި ހެޔޮ ކައިވެންޔަކުން ކައިވެނި ކުރުމަށް ނޯ ތެންކްޔޫ.\nއަޅެ ފަހެ ދީނުގައި ވާގޮތަށް ޒަވާޖީ ޙަޔާތެއް ފެށީމަ ކާކަށްތޯ ސަހަރޯވެރިވަނީ؟\nދިވެހިންގެ ސުވާލު ކުރުންތަކަށް ބަދަލެއް ނަޔަސްވެސް ތިމާގެ ދޯދިޔާ ވިސްނުމަށް ކަމެއް ކުރެވިދާނެ ކަންނޭގޭ.\nޖެނުއަރީ 2, 2021 01:03\nވެލް ސެއިޑް 💋\nޖެނުއަރީ 2, 2021 09:42\nކައިވެނިނޫނަސް ރިލޭޝަންޝިޕަކަށް ވެސް ދާން ބޭނުން ނުވާ ކުދިން އުޅޭ.\nޖެނުއަރީ 2, 2021 22:33\nމަށަށް އިނގޭ ކަލޭ ރެޑީ ކަން މަށާ އިންނަން\nއެކަމު ގާނޫނު ފާސް ވީމައެންނު ވާނީ..\nލަވް ޔޫ އަރޫ 👨❤👨👨❤👨👨❤👨


Inthihaab Ge Natheejaa Ah Badhaleh Naanaane - Ibu - Vaguthu\nއިންތިހާބުގެ ނަތީޖާއަށް ބަދަލެއް ނާންނާނެ - އިބޫ\nރިޔާސީ އިންތިހާބުގެ ނަތީޖާއަށް ބަދަލެއް ނާންނާނެ ކަމަށާއި، ރައްޔިތުން ސާބިތުވެ ތިބުމަށް އިންތިހާބީ ރައީސް އިބްރާހިމް މުހައްމަދު ސޯލިހް (އިބޫ) ގޮވާލައްވައިފިއެވެ.\nކުރީގެ ރައީސް މައުމޫނު އަބްދުލް ގައްޔޫމާއި ބައްދަލުކުރެއްވުމަށްފަހު ނޫސްވެރިންނާއި ބައްދަލުކުރައްވައި އިންތިހާބީ ރައީސް އިބޫ ވިދާޅުވީ ރައްޔިތުންގެ ނިންމުން ބަދަލުވެދާނެ ފަދަ އެއްވެސް ހާލަތެއް ފެންނަން ނެތް ކަމަށެވެ.\n"ރައްޔިތުންގެ ނިންމުން އެއޮތީ ވަރަށް ސާފުކޮށް. އަޅުގަނޑަކަށް (ނިންމުން ބަދަލު ވެދާނެ ފަދަ ކަމެއް) ނުފެނޭ. ރައްޔިތުންގެ ނިންމުން ދެމެހެއްޓުމުގައި އެންމެ މުހިއްމު ރޯލެއް އަދާކުރަން ޖެހެނީ ސަލާމަތީ ހިދުމަތްތަކުން. ގާނޫނު އަސާސީގައި ވަރަށް ސާފުކޮށް އެބައޮތް ސަލާމަތީ ހިދުމަތްތަކުގެ ދައުރު. ރައްޔިތުން ރައްކާތެރިކޮށް، ރައްޔިތުންގެ ހައްގުތައް ރައްކާތެރިކުރަން. އެއީ އެންމެ މުހިއްމު އެއް ވާޖިބު" އިބޫ ވިދާޅުވިއެވެ.\nއިބޫ ވިދާޅުވީ ރައްޔިތުން، ރައްޔިތުންގެ ނިންމުން ދެމެހެއްޓުމަށް ސާބިތުވެ ތިއްބަވަން ޖެހޭ ކަމަށާއި ކޯޓުތަކުންވެސް މި ނިންމުން ބާތިލް ކޮށްފާނެ ކަމަށް ގަބޫލުނުކުރައްވާ ކަމަށެވެ.\nއިންތިހާބީ ރައީސް އިބޫ މިގޮތަށް ވިދާޅުވީ އިންތިހާބުގެ ނަތީޖާ އޮޅުވާލި ކަމަށް ބުނެ ރާއްޖޭގެ ހުރިހާ ކަންކޮޅެއްގައި މުޒާހަރާ ކުރުމަށް ރައީސް އަބްދުﷲ ޔާމީން އަބްދުލް ގައްޔޫމް ގޮވާލައްވާފައިވާ ދަނޑިވަޅެއްގައެވެ.\nއޮކްޓޯބަރ 2, 2018 13:51\nގައުމު ހަލަބޮލި ކޮށްނުލާން ތަމެން ބޭނުންވާނަމަ ތަމެން ވޯޓް ކަރުދާހުގައި އަނގޮޓިން މާކް ކުރި އަދަދާއި އަދި ތަމެން އައިޑީ ކާރޑު ގަނެގެން ވޯޓް ލުމުން 30 ހާސް މީހުން މަހްރޫމް ކުރި ކަން ތަމެން ބުނެދެގަ ރައްޔިތުންނަށް އަދި އަލުން ވޯޓް ލުމަކަށް ދާން ތަމެން އެއްބަސްވެގަ އެއިރުން ދެން މިކަން ނިމޭނީ އެނޫން އިތުރު އެއްވެސް ޗޮއިސް އެއް އަދި އިތުރު އެއްވެސް އެކްސްކިއުޒެއް ވެސް އޮވެގެން ނުވާނެއޭ މިމަގުން މިކަން ހިނގަން ޖެހޭނެއޭ އެނިމުނީއޭ ޗެޕްޓަރ ކްލޯސްޑް. މިކަން ނުވާހާ ހިނދަކު މަމެން މިކަން ގަބޫލުނުކުރާނަމޭ ތަމެން މިހާރު ސްޕްރީމް ކޯޓަށް ސުޕާރީ ދީގެން ފްލޯރ ކްރޮސް ކޮށްގެން ގޮނޑި ގެއްލިފައިވާ މީހުންގެ ގޮނޑި ތައް ނުގެއްލޭ ކަމަށް ހެދުން އެއީ ނޫންތޭ މިއަދު އަންނާނެ ހުކުމް އަކީ ދޯ ދީސް އާރ ދަ ތިންގްސް އައި ކާންޓް އިގްނޯރ އިޓްސް ގޮނާ ސަކް ދޯ. ބޮޑު ހުކުމޭ މެން ކޮންމެ މީހަކަށް6މިލިއަން މާރކްސް ދޯ ހަދިޔާ އެއްގެ ގޮތުން ތަމެން ދެނީ މެމްބަރުންނަށް އަލުން މެމްބަރު ކަން ދިނުމުން މީ މަމެން ދެނެހުރި ކަމެކޭ އިބޫ..\nއޮކްޓޯބަރ 2, 2018 13:57\nالحمد لله ، އުފާވެރި ޚަބަރެއް\nއިންތިހާބުގެ ނަތީޖާ ބަދަލުކުރަން، ވޯޓު އަލުންގުނަން، ނޫނީ އިންތިހާބެއް އަޅުންބާއްވާކައް އެއްވެސް މީހަކު ނުބުނެ. ހަމައެކަނި ގޮވަނީ ސައްކުތަކައް ޖަވާބުދާރީ ވާށޭ، ސަރީފް ސަރ ކިޔައިގެން އެގުޅީ ކާކުހޭ؟ ކޮންކަމަކާހޭ ހާސްނުވާންވީ؟ ކޮންކަމެއްހޭ މޑޕ އައް އޮޅުންވިލުވާން ދޭން ޖެހެނީ؟ އެމެރިކާގެ މިހާރުގެ ރައިސް އިންތިހާބު ކާމިޔާބު ކޮއްފައެހެރީ ރަސިޔާމީހުން އިންތިހާބައް ޓްރަންޕައް ކާމިޔާބު ކޮއްދިނުމައްޓަކާ ނުފޫޒު ފޯރުވައިގެންކަން އެމެރިކާ ގަބޫލުކުރެ، އެކަމަކު އިންތިހާބު ބާތިލެއްނުކުރެ. ރަސިޔާ އާދެކޮ ޅައް ފިޔަވަޅުއެޅީ. އެހެންވީމަ މިތާވެސް އިންތިހާބު ބާތިލް ނުކުރިޔަސް މިކުރާ ތުހުމަތުތަކާ ފޯނުކޯލުގަ އެދެއްކީ ކޮންވާހަކަޔެއްތޯ ބަލާދޭށޭ، އެވާހަކަ މިގޮވަނީ. ލިބުނުކާމިޔާބުގަ ބަގުޑިބައްދައިގެން ތިބުމަކީ އެއީ ހުދުމުހުތާރު ތާހިރު ދިރިއުޅުމެއް ނޫނޭ އަހަރުމެން ނުކިޔަމޭ.\nއިންތިހާބުގެ ނަތީޖާ އޯކޭ ! އެކަމް ވޯޓްވަނީ އޮޅުވާފަ. ވީމާ އިންތިހާބު ބޭގަރާރު. އިންތިހާބު ބާތިލްވީ.\nއޮކްޓޯބަރ 3, 2018 00:24\nކޮަބާތަ ރ.ޔާމީން އަށް ވޯޓް ދިން ރައްޔިތުންގެ ހައްގު، އެވެސް ހަމަ ރައްޔިތުން ނޭ\nއޮކްޓޯބަރ 3, 2018 00:59\nއެހާ ވަރަށް ވައްކަން ކޮށްފީމު ދޯ؟ އެހާ ވަރަށް ރިޝްވަތު ބަހައިފީމު ދޯ؟ ވަގުންތައް ތިބި ވައްތަރު ދެކިބަލަ.\nއޮކްޓޯބަރ 3, 2018 07:13\nވޯޓްނަގަނީ އެންމެންގެ ކުރިމަތީގައި އެންމެންގެ ޙާޒިރުގައެވެ. ވޯޓްގުނަނީ އެންމެންގެ ކުރިމަތީގައި އެންމެންގެ ޙާޒިރުގައެވެ. އަދި ވޯޓްގުނައި ނިމިގެން ވޯޓުގެ ނަތީޖާ އިޢުލާނު ކުރައްވަނީވެސް އެންމެންގެ ކުރިމަތީގައި އެންމެންގެ ޙާޒިރުގައެވެ. މިގޮތުން، ވޯޓްގުނުމުގެ ތެރޭގައި ކޮންމެ ވޯޓްގަނޑެއް ވަކިވަކިން އެހުރިހާ އެންމެން ބަލާނެ ވަރަކަށް ބަލަން އެހުރިހާ އެންމެންނަށް ދައްކައެވެ. އެވަގުތު އުފެދޭ ސުވާލުތަކަށް ވަގުތުން ޖަވާބުދީ ޞުލްޙަކުރެއެވެ. އެންމެންގެ ކުރިމަތީގައި އެންމެންގެ ޙާޒިރުގައި ނަތީޖާ އިޢުލާނުކުރެއެވެ. އެތަނުގައި ތިއްބަވަނީ އީސީގެ މެންބަަރުން ފިޔަވައި އެހެންބައެކެވެ. އެތަނުގައި ޢަމަލުކުރަނީ އެތަނުގައި ތިބޭ ވެރިންގެ ބަހަށެވެ. މިކަންކަމަކީ، މިއިންތިޚާބުގައި ސީދާ ރައީސް ޔާމީނުގެ ޒަޢާމަތުގައި ރައީސް ޔާމީނުގެ އެގުމާއި ފެނުމުގެ މަތިން ހިނގައި ނިމި، ރައީސް ޔާމީން ޤަބޫލުކޮށް ބަލައިގެންފައިވާ ކަންކަމަށްވާއިރު، ދެންކާކަށް ކޮންމަކަރެއްތޯ ހެދޭނީ، ؟


STEM festival raees ge anbikanbalun Fazna Ahmed ifthithaahu kohdhevvaifi - vNews.mv\nސްޓެމް ފެސްޓިވަލް ރައީސްގެ އަނބިކަނބަލުން ފަޒްނާ އަހުމަދު އިފްތިތާހު ކޮށްދެއްވައިފި\nޠާހިރާ އަޒްހާރު Hulhumale | 08 November 2019, 21:37\nވިމެން އިން ޓެކް މޯލްޑިވްސްއިން އިންތިޒާމުކޮށްގެން ރާއްޖޭގައި ފުރަތަމަ ފަހަަރަށް ބާއްވާ "ސްޓެމް ފެސްޓިވަލް" ހުކުރު ދުވަހު ހަވީރު ހުޅުމާލޭ ސެންޓްރަލް ޕާކުގައި ފަށައިފިއެވެ.\nސްޓެމް ފެސްޓިވަލް އަކީ ސައިންސް، ޓެކްނޮލޮޖީ، އިންޖިނިއަރިން އަދި މެތަމެޓިކްސްގެ ދާއިރާއަށް އަމާޒުކޮށްގެން "ވިމެން އިން ޓެކް" އިން އިންތިޒާމުކޮށްގެން ކުރިއަށްގެންދާ ފެސްޓިވަލެކެވެ. މި ފެސްޓިވަލްގައި އެ ހަތަރު ދައިރާއަށް ނިސްބަތްވާ 20 ކުންފުންޏަކުން ވަނީ ބައިވެރިވެފައެވެ.\nމި ފެސްޓިވަލް އިފްތިތާހުކޮށްދެއްވާފައިވަނީ ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަހުމަދެވެ. މި ފެސްޓިވަލް އިފްތިތާހުކޮށްދެއްވުމަށްފަހު ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަހުމަދު ވަނީ މި 20 ކުންފުނީގެ ސްޓޯލްތަކަށްވެސް ޒިޔާރަތްކޮށް އެ ސްޓޯލްތަކުން ދެވޭ ހިދުމަތްތަކުގެ މައުލޫމާތު އޮޅުންފިލުއްވާފައެވެ.\nފެސްޓިވަލްއާއި ގުޅޭގޮތުން މައުުލޫމާތުދެއްވަމުން "ވިމެން އިން ޓެކް"ގެ ނައިބު ރައީސް ނިއުމާ ފާއިޒް ވިދާޅުވީ މި ފެސްޓިވަލް އަކީ ސައިންސް، ޓެކްނޮލޮޖީ، އިންޖިނިއަރިން އަދި މެތަމެޓިކްސްގެ ދާއިރާގައި ރާއްޖޭގައި ދެމުންގެންދާ ހިދުމަތްތަކާއި، މި ދާއިރާއިން ކުރިއަށްދާން ބެނުންވާ ފަރާތްތަކަށްވެސް މައުލޫމާތު އެއް ޕްލެޓްފޯމަކުން ފޯރުކޮށްދިނުމަށް ކުރިއަށްގެންދާ ފެސްޓިވަލްއެއް ކަމުގައެވެ. އެގޮތުން މި ހަތަރު ދައިރާއަށް ނިސްބަތްވާ ސަރުކާރުގެ ކުންފުނިތަކާއި، އަމިއްލަ ކުންފުނިތައް ހިމެނޭގޮތުން މުޅިއެކު 20 ކުންފުންޏަކުން ބައިވެރިވެފައިވާ ކަމަށް ނިއުމާ ވިދާޅުވިއެވެ.\nދެ ދުވަހުގެ މުއްދަތަކަށް ކުރިއަށްގެންދާ މި ފެސްޓިވަލްގެ މައުލޫމާތު ދެއްވަމުން ނިއުމާ އިތުރަށް ވިދާޅުވީ މި ފެސްޓިވަލްގެ ހޯސްޓް ޕާޓްނާ ކަމަށްވާ އެޗްޑީސީއިން ހުކުރު ދުވަހުގެރޭ މަންސާގެ ނަމުގައި ޓޯކްޝޯއެއް ވެސް ކުރިއަށްށްގެންދާނެ ކަމަށެވެ. އެގޮތުން މި ޓޯކްޝޯގައި މައިގަނޑު ގޮތެއްގައި ބަލާލާނީ ސްޓެމް އިންޑަސްޓްރީގެ ކުރިމަގާއި ޑިމާންޑް އޮތް ގޮތަށް ކަމަށް ވެސް ވިދާޅުވިއެވެ.\nމި ޓޯކްޝޯގެ ތެރެއިން ދާއިރަގައި ފުންނާބު އުސް ފަރާތްތަކަކުން ޕެނަލް ޑިސްކަޝަންއެއްވެސް ކުރިއަށްގެންދާނެ ކަމަށެވެ. އަދި ހޮނިހިރު ދުވަހުގެ ހަވީރު ކުޑަކުދިންނަށް ހާއްސަ ހަރަކާތެއްވެސް ކުރިއަށްގެންދަން ނިންމާފއިވާކަމަށް ވިދާޅުވިއެވެ.\n"ސްޓެމް ފެސްޓިވަލް" މުޅިން އަލަށް ރާއްޖޭގައި ފަށާފައިވާއިރު، މި ފެސްޓިވަލް ކުރިއަށްއޮތް އަހަރުތަކުގައި ކުރިއަށްގެންދިއުމަކީ ވިމެން އިން ޓެކްގެ އަމާޒެއް ކަމަށް އެ ޖަމިއްޔާއިން ބުނެއެވެ.


އޮސްޓްރޭލިއާއަށް ކްރިސް ހެމްސްވޯތްގެ ފަރާތުން 1 މިލިއަން ޑޮލަރުގެ އެހީއެއް! – Haftha\nSun, 29 March, 2020, 1:49 pm\nއޮސްޓްރޭލިއާއަށް ކްރިސް ހެމްސްވޯތްގެ ފަރާތުން 1 މިލިއަން ޑޮލަރުގެ އެހީއެއް!\nއޮސްޓްރޭލިއާގެ ޖަންގަލިތަކުގައި ރޯވެ އަނދަމުންދާ އަލިފާންގަނޑުގެ ސަބަބުން ލިބެމުންދާ ގެއްލުންތަކުން އަރައިގަތުމަށް އެއް މިލިއަން ޑޮލަރުގެ އެހީއެއް ދޭން އެގައުމުގެ މަޝްހޫރު ފިލްމީ ތަރި، ކްރިސް ހެމްސްވޯތު ނިންމައިފިއެވެ.\nހަނަފަސްކަމާއި ހޫނުމޫސުމުގައި އޮސްޓްރޭލިއާގައި އަބަދުވެސް ޖަންގަލިތަކުގައި ރޯވެއެވެ. އެކަމަކު މި އަހަރު އެ އެނދުން އާދަޔާ ހިލާފަށް ވަނީ ބޮޑުވެފައެވެ. އެގޮތުން މިދިޔަ ސެޕްޓެމްބަރު މަހުން ފެށިގެން ހުއްޓުމެއް ނެތި އަނދަމުންދާ އަލިފާންގަނޑުގައި އެތައް ބަޔަކު ވަނީ ގެދޮރު ދޫކޮށް ދާން މަޖުބޫރުވެފައެވެ.\nއޮސްޓްރޭލިއަން ވައިލްޑްފަޔާ ރިލީފް އެފާޓްސް އަށް އެއް މިލިއަން ޑޮލަރުގެ އެހީއެއް ދޭނެކަން އިއުލާންކޮށް ހެމްސްވޯތު ކުރި އިންސްޓަގުރަމް ޕޯސްޓެއްގައި ބުނީ، އޮސްޓްރޭލިއާގައި ރޯވެފައިވާ އަލިފާންގަނޑުގެ ސަބަބުން ބޮޑެތި ގެއްލުންތަކެއް ލިބެމުންދާއިރު އަލިފާންގަނޑު އަދިވެސް ރޯވެ ފެތުރެމުންދާ ކަމަށެވެ.\nއެހެންކަމުން ކުރިއަށް އޮތީ ވެސް ގޮންޖެހުންބޮޑު ދުވަސްތަކެއް ކަމުން ހެމްސްވޯތު ވަނީ އަލިފާންގަނޑު ކޮންޓްރޯލް ކުރުމުގައި ފޭނުންނަށް ވެދެވެން އޮތް އެހީއެއް ވެދިނުމަށް ގޮވާލައިފައެވެ.\nސީބީއެސް ނޫހުގައި ބުނެފައިވާ ގޮތުން، އޮސްޓްރޭލިއާގައި އަނދަމުންދާ އަލިފާންގަނޑުގެ ސަބަބުން އެގައުމުގެ 12.35 މިލިއަން އޭކަރުގެ ސަރަހައްދެއް ވަނީ އަނދައި ހުލިވެފައެވެ. އަދި އަލިފާނުގައި 1400 އަށްވުރެ ގިނަ އަދާފައިވާއިރު 23 މީހުން ވަނީ މަރުވެފައެވެ. އަދި ބައި މިލިއަނަށްވުރެ ގިނަ ޖަންގަލި ޖަނަވާރު މަރުވެފައިވާ ކަމަށް ވަނީ ބެލެވިފައެވެ.\nކްރިސް ހެމްސްވޯތުގެ އިތުރުން ވެސް ގިނަ އަދަދެއްގެ ސެލެބުރިޓީސް ގެންދަނީ އެމީހުންގެ ޕްލެޓްފޯމްތައް ބޭނުން ކޮށްގެން އޮސްޓްރޭލިއާ އަލިފާންގަނޑުގެ ސަބަބުން ލިބިފައިވާ ގެއްލުންތަކަށް އެހީތެރިކަން ފޯރުކޮށްދެމުންނެވެ.


އައްޑޫގައި ސިޓީ ހޮޓަލާއި ގެސްޓް ހައުސް ހިންގަން ޝައުގުވެރިވާ ފަރާތްތަކަށް ދޫކުރަން ހުޅުވައިލި ބިންތަކަށް ކުރިމަތިލާން ދިން މުއްދަތު ހަމަވި އިރު 63 ބިމަކަށް ހުށަހަޅާފައިވާ ކަމަށް އައްޑޫ ސިޓީ ކައުންސިލުން މިއަދު ބުނެފި އެވެ.\nތިމާވެއްޓާ ރައްޓެހި ގެސްޓްހައުސްއަކަށް ވޭވް ސައުންޑް\nމަޓާޓޯ އިން އިންތިޒާމުކޮށްގެން ބާއްވާ މި އަހަރުގެ މޯލްޑިވްސް ޓްރެވެލް އެވޯޑްސްގެ ލީޑިން އިކޯ ފްރެންޑްލީ ގެސްޓްހައުސްގެ އެވޯޑް އައްޑޫގެ ގެސްޓްހައުސްއަކަށް ލިބިއްޖެ އެވެ.\nNovember 30, 2019 7\nއައްޑޫގައި ސިޓީ ހޮޓަލާއި ގެސްޓް ހައުސް ހިންގަން ޝައުގުވެރިވާ ފަރާތްތަކަށް ދޫކުރަން ހުޅުވައިލި ބިންތަކަށް ކުރިމަތިލާން ދިން މުއްދަތު އައްޑޫ ސިޓީ ކައުންސިލުން އިތުރުކޮށްފި އެވެ.\nNovember 09, 2019 18\nއައްޑޫގެ އާ ރިސޯޓަށް މުވައްޒަފުން ހޯދަނީ\nއައްޑޫގައި އަންނަ މަހު ހުޅުވަން ތައްޔާރުވަމުން އަންނަ އާ ރިސޯޓް ސައުތު ޕާމް މޯލްޑިވްސް އަށް މުވައްޒަފުން ހޯދަން އިއުލާންކޮށްފި އެވެ.\nNovember 03, 2019 15\nއައްޑޫގައި ގެސްޓް ހައުސް އާއި ސިޓީ ހޮޓާ ތަރައްގީކުރަން ބިން ހޯދަން ޝައުގުވެރިވާ ފަރާތްތަކުން ކުރިމަތިލުމުގެ ފުރުސަތު އައްޑޫ ސިޓީ ކައުންސިލުން އަންނަ ބުރާސްފަތި ދުވަހު ހުޅުވައިލާ ގޮތަށް ނިންމައިފަ އެވެ.\nOctober 05, 2019 1\nޖަގަލް ކުރަމުން ދުވުމުގެ ދުނިޔޭގެ ރެކޯޑު މުގުރާލައިފި\nރާއްޖެ އިޝްތިހާރު ކުރުމުގެ ގޮތުން، އައްޑޫގައި ޖަގަލް ކުރަމުން ދުވުމުގެ ދުނިޔޭގެ ރެކޯޑެއް މިއަދު މުގުރާލައިފި އެވެ.\nOctober 04, 2019 6\nއައްޑޫގައި ގެސްޓްހައުސް އަޅަން ބިން ހޯދަން ހުޅުވާލައިފި\nއައްޑޫގައި ގެސްޓްހައުސް އާއި ސިޓީ ހޮޓާ ތަރައްގީކުރާނެ ބިން ހޯދަން ސިޓީ ކައުންސިލުން ހުޅުވާލައިފި އެވެ.\nOctober 01, 2019 40\nރިސޯޓް ހަދަން އައްޑޫން ބިން ހިއްކަނީ\nއައްޑޫގައި ރިސޯޓް ތަރައްގީކުރަން 25 ހެކްޓަރުގެ ބިން ހިއްކަން ހަމަޖެހިފައިވާ ކަމަށް އައްޑޫ ސިޓީ ކައުންސިލުން މިއަދު ބުނެފި އެވެ.\nއައްޑޫގެ ޓޫރިޒަމާ ގުޅޭ ގޮތުން ހިޔާލު ހޯދަނީ\nއައްޑޫގެ ޓޫރިޒަމް ދާއިރާ ތަރައްގީކުރުމާ ގުޅޭ ގޮތުން އެ ދާއިރާގައި މަސައްކަތްކުރާ މީހުންނާއި އައްްޑޫގެ ވިޔަފާވެރިންނާ އެކު ބައްދަލުވުންތަކެއް ބާއްވަން އައްޑޫ ސިޓީ ކައުންސިލުން ނިންމައިފި އެވެ.\nAugust 01, 2019 26\nއައްޑޫގައި އަހަރަކު 600 އެނދު އިތުރުވާނެ: ފައްޔާޒް\nސަރުކާރުގެ ޓޫރިޒަމް މާސްޓަ ޕްލޭނާ އެއްގޮތަށް އައްޑޫގެ ޓޫރިޒަމް ތަރައްގީ ކުރުމުގެ މަސައްކަތް ކުރިއަށް ގެންދެވިއްޖެ ނަމަ އައްޑޫގައި އަހަރަކު 600 އެނދު އިތުރުވެގެން ދާނެ ކަމަށް އިކޮނޮމިކް މިނިސްޓަރު ފައްޔާޒު އިސްމާއީލް މިއަދު ވިދާޅުވެއްޖެ އެވެ.\nއައްޑޫގައި 4،000 އެނދު ތަރައްގީ ކުރަނީ\nޓޫރިޒަމްގެ ބޭނުމަށް އައްޑޫގެ ހަ ރަށަކުން ދޫކުރާ ބިންތަކުގައި 4،000 އެނދު ތަރައްގީ ކުރެވޭނެ ކަމަށް ޓޫރިޒަމް މިނިސްޓަރު އަލީ ވަހީދު މިރޭ ވިދާޅުވެއްޖެ އެވެ.\nސަދަން އެކްސްޕޯ ހުޅުއްވައި ދެއްވާނީ ނަޝީދު\nއައްޑޫގައި އަންނަ މަހު ބާއްވާ "ސަދަން މޯލްޑިވްސް ބިޒްނެސް އެކްސްޕޯ" ކުރީގެ ރައީސް އަދި މިހާރުގެ ރައްޔިތުންގެ މަޖިލީހުގެ ރައީސް މުހައްމަދު ނަޝީދު ހުޅުއްވައި ދެއްވާ ގޮތަށް ހަމަޖެހިއްޖެ އެވެ.\nސަދަން މޯލްޑިވްސް އެކްސްޕޯ އަންނަ މަހު އައްޑޫގައި\nދެކުނުގެ އަތޮޅުތަކުގައި ހުރި ވިޔަފާރި ފުރުސަތުތަކަށް ހާއްސަކޮށްގެން ބާއްވާ "ސަދަން މޯލްޑިވްސް ބިޒްނެސް އެކްސްޕޯ" އަންނަ މަހު އައްޑޫގައި ބާއްވަން ނިންމައިފި އެވެ.\nJune 12, 2019 5\nޝަންގްރިއްލާގައި ޓޫރިސްޓަކު ގެނބިގެން މަރުވެއްޖެ\nއައްޑޫގައި ހިންގާ ޝަންގްރިއްލާ ވިލިނގިލި ރިސޯޓް އެންޑް ސްޕާގައި މިއަދު ޓޫރިސްޓަކު ގެނބިގެން މަރުވެއްޖެ އެވެ.\nއައްޑޫގެ ތިން ވަނަ ރިސޯޓަށް މުވައްޒަފުން ހޯދަނީ\nއައްޑޫގައި ތަރައްގީކުރަމުން އަންނަ ތިން ވަނަ ރިސޯޓް އިސްމެހެލާހެރަ އަށް މުވައްޒަފުން ހޯދުމުގެ މަސައްކަތް ފަށައިފި އެވެ.\nMarch 02, 2019 6\nޕެރަމޯޓާގައި އެންމެ އުތުރުން ދެކުނަށް ދަތުރު ފަށައިފި\nހަންކެޑެ ތަރައްގީ ކުރުމުގެ އެއްބަސްވުން އުވާލައިފި\nއައްޑޫ ސިޓީގެ ހަންކެޑެ ތަރައްގީ ކުރަން ހަދާފައިވާ އެގްރީމެންޓް 13 އަހަރު ފަހުން ބާތިލްކޮށްފި އެވެ.


ޓްރެސް ލެޗެސް ކޭކު (މިލްކް ކޭކު) | Lonumedhu\nޓްރެސް ލެޗެސް ކޭކު (މިލްކް ކޭކު)\nމިއީ ތިން ބާވަތުގެ ކިރުން ފޯކޮށްފައިވާ އާދައިގެ ސްޕޮންޖް ކޭކެކެވެ.\nއިވެޕޮރޭޓަޑް ކިރު ނުލިބޭ ނަމަ އޭގެ ބަދަލުގައި ފުލް ކްރީމް ކިރުކޮޅެއް ބޭނުން ކުރާށެވެ.\nއަދި ވިޕްޑް ކްރީމް ހަދަން ބޭނުން ކުރާނެ އަތުން ހިފާ ކަރަންޓު މިކްސަރެއް ނޫނީ ސްޓޭންޑް މިކްސަރެއް ނެތްނަމަ ފުޅީގައި ބަންދުކޮށްފައި ހުންނަ ކޭކުގެ މައްޗަށް ސްޕްރޭ ކުރާ ވައްތަރުގެ ރެޑީ މޭޑް ވިޕްޑް ކްރީމް ބޭނުން ކުރެވިދާނެއެވެ.\nއަހަރުމެންގެ ކޭކުގެ މަތި ރީތި ކުރަން ބޭނުން ކުރީ ޕިސްޓާޗިއޯއާއި އަންނާރު އޮށެވެ. އޭގެ ބަދަލުގައި އަތުގައި ހުރި މޭވާއެއް ނޫނީ ބަދަނެއްވެސް ބޭނުން ކޮށްލެވިދާނެއެވެ.\nކޭކަށް ބޭނުންވާ ތަކެތި:\n2 ½ ސައިސަމުސާ ބޭކިންގް ޕައުޑަރ\n1/3 ޖޯޑު ފުލް ކްރީމް ކިރު\nކޭކު ފޯކުރަން ބޭނުންވާ ތަކެތި:\n1 ޖޯޑު ފުލް ކްރީމް މިލްކް\n½ ޖޯޑު އިވެޕޮރޭޓަޑް ކިރު\nޓޮޕިންގްއަށް ބޭނުންވާ ތަކެތި:\n1 ޖޯޑު ވިޕިންގް ކްރީމް\n½ މޭޒުމަތީ ސަމުސާ ހަކުރު\n1.7އިންޗި ޑަޔަމީޓަރުގައި ހުރި ވަށް ކޭކު ފިހާ ތަބަކެއްގެ ފުލުގައާއި އަރިމަތި ތަކުގައި2ސައިސަމުސަލެއްހާ ތެޔޮ އުނގުޅާލާށެވެ. ދެން އުނގުޅާފައި ހުރި ތެޔޮތަކުގެ މައްޗަށް މޭޒުމަތީ ސަމުސަލެއްހާ ފުށް ބުރުއްސާލާށެވެ. ތަބަކަށް ފުށްކޮޅު އަޅާލާފައި ތަބަކުގައި ކުޑަކޮށް ތަޅާލާ ތަޅުވާލީމާ ރީތިކޮށް ފަށަލައެއްހެން ފުށްތައް ބުރުއްސިގެން ދާނެއެވެ. ތަބައް އަރި ކޮށްލާފައި އަރިމައްޗަށް ވެސް މިގޮތަށް ބުރުއްސާލެވޭނެއެވެ. ތަބަކުގެ ތެރޭގައި ފުށް ގިނަ ވެފައި ހުރިނަމަ އެކޮޅު ކޮޅުން ބާއްވާފައި ދެތިން ފަހަރަކު ފުލުގައި ޖަހާލީމާ ގިނަވާ ފުށްތައް ދާނެއެވެ.\n2. ފުށާއި، ބޭކިންގް ޕައުޑަރާއި ލޮނު ބޯތަށްޓެއްގެ ތެރެއަށް ފުރާނާލާފައި އެހަށް ބަހައްޓާށެވެ.\n3. 180 ޑިގްރީސް ސެލްސިއަސްއަށް އަވަން ހޫނު ކުރަން ޖައްސާށެވެ. އެއްމެ މަދުވެގެން، ކޭކު ފިހަން އަވަނަށް ލުމުގެ 10 މިނެޓު ކުރިން ހޫނު ކުރަން ޖައްސަން ވާނެއެވެ.\n4. ދެން ބިހާއި ހަކުރާއި ތެޔޮ އެއްކުރާށެވެ. މިކަމަށް އަތުން ހިފާ ކަރަންޓު މިކްސަރު، ސްޓޭންޑް މިކްސަރު، ނޫނީ ޖޫސް ގިރަން ބޭނުން ކުރާ މިކްސަރުވެސް ބޭނުން ކުރެވިދާނެއެވެ. އެއްކުރާނީ ރަނގަޅަށް އެއްވެ، ކުލަ ކޮންމެވެސް ވަރަކަށް އަލިވެ، އޮލަކަމެއް އެއަށް އަންނަން ދެނެވެ. ޖޫސް ގިރާ މިކްސަރު ބޭނުން ކުރާ ނަމަ މަޑު ދުވެލީގައި2މިނެޓު އެއްކޮށްލީމާ ރަނގަޅުވާނެއެވެ. އުލެއް ބޭނުން ކޮށްގެން އަތުން ވެސް މިކަން ކުރެވިދާނެއެވެ. މިހެން އެއްކުރާނަމަ 10 ވަރަކަށް މިނެޓު އެއްކުރަން ވާނެއެވެ.\n7. ދެން ކޭކަށް އަޅަން ހުރި ފުލްކްރީމް ކިރުން2މޭޒުމަތީ ސަމުސާ ވަރުގެ އެތިކޮޅެއް ބިސްތަކުގެ ތެރެއަށް އަޅާލާފައި އަނެއްކާވެސް މަޑުމަޑުން އެއްކޮށްލާށެވެ.\n9. ކުރިން ތައްޔާރު ކުރި ތަބަކުގެ ތެރެއަށް އެއްކުރި ސާމާނު އޮއްސާލާށެވެ.\n10. ހޫނު ކުރަން ޖެއްސި އަވަނުގެ މެދު ރެކުގައި ތަބައް ބައިންދައިގެން ފިހާށެވެ. ފިހާނީ މައްޗަށް ރަން މުށި ކުލަ އަރައި މެދަށް ދަތްކޮށްޓިއެއް ހަރާލާފައި ނަގާއިރު އޭގައި އެއްވެސް އެއްޗެއް ހަރުނުލާ ހުންނާނެ ވަރަށެވެ. އަހަރުމެންގެ ކޭކު ފިހެވުނީ 30 މިނެޓުންނެވެ. އެކަމަކު އެކި އަވަނުން ފިހެވޭ އިރު ތަފާތު ވެދާނެތީ މިކަމަށް ސަމާލު ވެލަން ވާނެއެވެ.\n11. ކޭކު ފިހެވުމުން އަވަނުން ނަގާށެވެ. އަދި ކޭކު ފިހާ ތަބަކުން ނުނަގައި އެއްކޮށް ހިހޫވަންދެން ބަހައްޓާށެވެ.\n12. ކޭކު ފިހެވެމުންދާއިރު ކޭކު ފޯކުރަން ބޭނުން ކުރަން ހުރި ހުރިހާ އެއްޗެއް ބޯތަށްޓެއްގައި ރަނގަޅަށް އެއްކޮށްލާށެވެ.\n13. ކޭކު އެއްކޮށް ހިހޫވީމައި އުލެއް ބޭނުން ކޮށްގެން ކޭކުގެ މަތީގައި ލޯވަޅުތަކެއް އަޅާށެވެ. ލޯވަޅުތަކުގެ ފުންމިން އަހަރުމެން ބެހެއްޓީ ކޭކުގެ ދެބައިކުޅައެއްބައިހާ ވަރުގައެވެ. އަހަރުމެން ލޯވަޅު އެޅީ ޒިގްޒެގް ބައްޓަމަކަށެވެ. ކޮންމެ ދެ ސަފެއްގެ ދެމެދުގައި ½ ސެންޓިމީޓަރެއްހާވަރު ދޫކުރީމެވެ.\n14. ކޭކު ފޯކުރަން ތައްޔާރު ކުރި އެތި ލޯވަޅު އެޅި ކޭކުގެ މައްޗަށް އަޅާށެވެ. މިކަމަށް ބޭނުން ކުރާނީ މޭޒުމަތީ ސަމުސަލެކެވެ. އެތިކޮޅެއް އަޅާފައި ކޭކުގެ ތެރެއަށް ރަނގަޅަށް އެވަނުމުން އަނެއްކާވެސް އެތިކޮޅެއް އަޅާނީއެވެ. މިގޮތަށް ގޮސް ހުސް ކޮށްލާށެވެ. ނޫނީ އަހަރުމެން ހެދިގޮތަށް އޭގެ ¼ ކޭކު ކާން ނެރޭއިރު ތަށިކައިރިއަށް އަޅާލާ ހަދާލަން ބަހައްޓާށެވެ.\n15. ކޮންމެސް އެއްޗެއް ބޭނުން ކޮށްގެން ކޭކުގެ މަތި ޖަހާށެވެ. ދެން ފްރިޖްގައި މަދުވެގެން ދޮޅު ގަޑިއިރެއް ހާއިރު ބަހައްޓާށެވެ.\n16. ކޭކު އައިސް އަލަމާރިން ނަގަން ކައިރިވީމައި، ވިޕްޑް ކްރީމް ޓޮޕިންގް ތައްޔާރު ކުރާށެވެ. ވިޕްޑް ކްރީމް ޓޮޕިންގް ތައްޔާރު ކުރަން އަތުން ހިފާ ކަހަލަ ކަރަންޓު މިކްސަރެއް ބޭނުންވާނެއެވެ. ބޯތަށްޓަކަށް ހަކުރާއި ވިޕިންގް ކްރީމް އަޅާފައި ހައި ސްޕީޑްގައި މެދުމިންވަރެއްގެ ޕީކްތަކެއް ހެދެންދެން ގިރާށެވެ. އެވަރަށް ގިރުނީމައި މިކްސަރުގެ ގިރާއެތީގައި ހަރުލާފައި ހުންނަ ކްރީމްތައް ހުންނާނީ ދޯރި ބައްޓަމަށެވެ. އަދި އެއްކޮށް ހަރު ނުވިނަމަވެސް އޭގެ ބައްޓަން ހުންނާނީ ފުދޭވަރަކަށް ހިފެހެއްޓިފައެވެ. ދެ މިނެޓެއް ހާއިރު ތެރޭގައި އަހަރުމެންނަށް މިވަރަށް ގިރިއްޖެއެވެ. މާބޮޑަށް ގިރިއްޖެ ނަމަ ކްރީމްތައް ގުޅަވެ އެއްވާން ފަށާނެއެވެ. މިހެން ވެއްޖެނަމަ އަދި އިތުރު ވިޕިންގް ކްރީމް ކޮޅެއް އަޅާލާފައި އަނެއްކާވެސް ގިރާލައިގެން ހައްލު ކުރެވިދާނެއެވެ.\n17. ކޭކުގެ މަތީގައި ވިޕްޑް ކްރީމް ފަތުރާލާށެވެ. އަހަރުމެން ވިޕްޑް ކްރީމް ފެތުރުމުގެ ކުރިން ކޭކު ތަބަކުން ނަގައި ތަށްޓަކަށް ބަދަލު ކުރީމެވެ. މިކަން ކުރަންވާނީ ނިކަން މަޑުމަޑުން ކޭކު ފުނޑުވިގެން ދިޔަނުދިނުމަށް ފަރުވާ ބަހައްޓައިގެންނެވެ.\n18. ބޭނުން ވައްތަރެއްގެ މޭވާ އަކުން ނޫނީ ބަދަނަކުން ބޭނުން ގޮތަކަށް ކޭކުގެ މަތި ރީތިކޮށްލާށެވެ. އަހަރުމެން ބޭނުން ކުރީ އަންނާރު އޮށާއި ޕިސްޓާޗިއޯއެވެ.\n19. ކާން ވަންދެން ކޭކު ފްރިޖަށްލާ މަތި ބަންދުކޮށްފައި ބަހައްޓާށެވެ.


Dhiveheenge Naseebu gadhakan haama vejje\nދިވެހީންގެ ނަސީބު ގަދަކަން ހާމަވެއްޖެ\n9 މަސް,6ދުވަސް,9ގަޑި, 20 މިނެޓް, 16 ސިކުންތު ކުރިން 2140އަހުމަދު ތޯޢިލް\nރާއްޖޭގެ ކޯޗު ޕީޓާރ ސެގާޓް --\nބަންގްލަދޭޝްގައި ކުރިއަށް ދާ ސާފް ސުޒުކީ ކަޕްގައި އާދީއްތަ ދުވަހުގެ ރޭ އިންޑިއާގެ 23 އަހަރުން ދަށުގެ ޓީމް އަތުން 2-0 ގެ ނަތީޖާއަކުން ބަލިވެ ސްރީ ލަންކާ އާ ޕޮއިންޓްގެ ގޮތުންނާއި ލަނޑުގެ ތަފާތުން އެއްވަރުވުމުން ސެމީ ފައިނަލަށް ދަތުރުކުރާ ޓީމް ކަނޑައެޅުމަށް ނެގި ގުރުއަތުލުން ކާމިޔާބުކޮށް ސެމީ ފައިނަލުން ޖާގައެއް ކަށަވަރުވުމަކީ ދިވެހީންގެ ނަސީބު ގަދަކަމުގެ ހެއްކެއް ކަމަށް ގައުމީ ޓީމްގެ ކޯޗު ޕީޓާ ސެގާޓް ބުނެފި އެވެ.\nގްރޫޕް ބީގައި ރާއްޖެއަށް ލިބުނީ އެންމެ ޕޮއިންޓެކެވެ. އެ މެޗަށް ފަހު ނޫސްވެރިންނާ ބައްދަލުކޮށް ވާހަކަ ދައްކަމުން ސެގާޓް ބުނީ ރާއްޖެއަށް މިހާ ނަސީބު ގަދަކޮށް ކަންތައް ދިމާވީ ހިތްވަރުކޮށްގެން ތިބުމުން ކަމަށެވެ.\n"ފާއިތުވި ހަ ހަފްތާއެއްހާ ދުވަސް ތެރޭ އަހަރެމެން ވަރަށް ބުރަކޮށް މަސައްކަތް ކޮށްފިން. އަހަރެން މަރުހަބާ ކިޔަން ހުރިހާ ކުޅުންތެރިންނާއި ދިވެހީންނަށް،" ސެގާޓް ބުންޏެވެ. "ސެމީ ފައިނަލުގައި އޮންނަން ނަސީބު ވެސް ބޭނުންވާނެ، އެކަން މިއަދު އަހަރެމެންނަށް ވެއްޖެ. ލަންކާއަށް އެކަހަލަ ގޮތެއް މެދުވެރިވީމާ ދެރަވޭ ނަމަވެސް އަހަންނަށް ބުނެވޭނީ ރާއްޖެ އަށް ލިބުނު މަގާމު ރާއްޖެއަށް ހައްގު ކަމަށް."\n"ދިވެހީންނަކީ އަބަދުވެސް ނަސީބު ގަދަ ބަޔެއް. އެހާ ވަރަށް ކަންތައްތަކާ ފިކުރުކޮށް ހަދާ ބައެއް ނޫން، އެހެންވެ ނަސީބުވެސް އެހީވަނީ. އުނދަގޫ ހާލަތްތަކުގައި އަހަރެމެން އެންމެ ވަރުގަދަ ނުވެދާނެ އެކަމަކު ދިވެހީން އެކުވެރިވުމުން ނަސީބުވެސް ލައްވާލަނީ،" ސެގާޓް ބުންޏެވެ.\nސެގާޓް ބުނީ އިންޑިއާ އަތުން 3-0 އަށްވުރެ ބޮޑު ނަތީޖާއަކުން ބަލި ނުވުމަށް ވަރަށް މަސައްކަތް ކުރަން ޖެހުނު ކަމަށާއި މެޗުގައި ރާއްޖެއަށް ނުވެ އޮތް ކަމަކީ ދެވަނަ ހާފުގައި ބޭނުންވި ގޯލުތައް ކާމިޔާބު ނުކުރެވުން ކަމަށެވެ.\nމުބާރާތުގެ ސެމީ ފައިނަލުގައި ބުދަ ދުވަހު ރާއްޖެ ނުކުންނާނީ ގްރޫޕް އޭގެ އެއްވަނަ ޓީމް ނޭޕާލާ ދެކޮޅަށެވެ.\nގައުމީ ކޯޗު ގައުމީ ޓީމް ފުޓްބޯލް ސާފް ސުޒުކީ ކަޕް ސާފް ޗެމްޕިއަންޝިޕް ސާފް ސުޒުކީ ޗެމްޕިއަންޝިޕް


Portugal hivvaru hoadhee Ronaldo ge Half Time Speech in\nރޮނާލްޑޯ (މ) އަމިއްލަ ގައުމަށް ދިއުމަށްފަހު ތަށި ދައްކާލަނީ\nޔޫރޯ ފުޓްބޯޅަ މުބާރާތުގެ ފައިނަލުގައި އެންމެ ގިނަ ބަޔަކު ހައިރާންވީ ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯ އަށް އަނިޔާގެ ބަދަލު ކުރަން ޖެހުމުންނެވެ. މެޗުގެ ވަރަށް ކުރީކޮޅު އޭނާ ބަދަލު ކުރަން ޖެހުމުން ގިނަ ބަޔަކަށް މެޗު ފޫހިވި އެވެ. ފުރަތަމަ ހާފު ނިމެން ދަނިކޮށް ޕޯޗުގަލްގެ ކުރީގެ ކެޕްޓަން ލުއިސްފީގޯ ޓީވީން ފެނުނު ވަގުތު ކޮމެންޓޭޓަރު ވެސް ބުނީ ފީގޯ އިނީ ނިދިޖެހިފައި ކަމަށެވެ. ފަހަރުގައި އެއީ ރޭގެ މެޗަށް އައުމަށް ކުރީރޭ ނުނިދާ ހުރުމުން ވެފައިވާ ގޮތަކަށްވެދާނެ ކަމަށެވެ.\nމިއީ ރޮނާލްޑޯ ނެތި ގިނަ ބަޔަކަށް މެޗު ސިފަކުރެވުންދިޔަ އެއް ގޮތެވެ. އަދި އޭނާ ނެތި ޕޯޗުގަލް "ބަލިވީ" ކަމަށް އެހާމެ ގިނަ ބަޔަކު ނިންމި އެވެ.\nނަމަވެސް 1-0 އިން ޕޯޗުގަލް މޮޅުވެ ތަށި އުފުލާލުމަށް ފަހު ކުޅުންތެރިން ބުނީ އެމީހުންނަށް އެންމެ ބޮޑަށް ހިތްވަރު ލިބިގެން ދިޔައީ އިންޓަވަލް ގަޑީގައި ރޮނާލްޑޯ ދެެއްކި ވާހަކަތަކުން ކަމަށެވެ.\n"އޭނާ ބުނީ ތިމަންނަ އަށް ޔަގީނޭ އެންމެން ގުޅިގެން ކުޅެފިނަމަ އަަހަރުމެން މޮޅުވާނެއޭ. ކޮންމެ ކުޅުންތެރިއަކަށް ވަކިވަކިން އޭނާ ހިތްވަރުދިން. މުޅި ޓީމަށް ވެސް އޭނާ ހިތްވަރުދިން ހާފް ޓައިމްގައި. އަހަރުމެންނަށް ލިބުނީ ވަރަށް ބޮޑު ހިތްވަރެއް އޭގެ ސަބަބުން،" ޓީމުގެ މުހިންމު ކުޅުންތެރިއެއް ކަމަށް ސޯރެސް ބުންޏެވެ.\nއޭނާ އަދި ބުނީ ޓީމުގެ ކޮންމެ ކުޅުންތެރިއަކަށް ރޮނާލްޑޯ އަބަދުވެސް ހިތްވަރުދޭ ކަމަށާއި އެހާމެ ބޮޑަށް ކުޅުންތެރިންނަށް އެހީތެރިވެސް ވެެދޭ ކަމަށެވެ.\nއިތުރުވަގުތުގެ ފަހު ހާފުގައި ވަރަށް ކާމިޔާބު އެސިސްޓެންޓް ކޯޗެއްގެ ގޮތުގައި ފެނިގެންދިޔަ ރޮނާލްޑޯގެ އަށިގަނޑުގައި ދަނޑުން ބޭލި ފަހުން އޭނާ ބެންޗަށް އައީ 90 މިނިޓް ނިމި އިތުރު ވަގުތު ކުޅެން ޖެހުމުންނެވެ. ދަނޑަށް އައުމާއެކު ކޮންމެ ކުޅުންތެރިއަކަސް ވަކިވަކިން ހިތްވަރުދީ ހެދި މަންޒަރު ޓީވީން ވެސް ދުރަށް ދެއްކި އެވެ.\nމެޗުގެ ހަމައެކަނި ލަނޑު ޖެހި އެޑާ ވެސް ބުނީ އޭނާ ކުޅެން ނުކުތުމުގެ ކުރިން ލަނޑު ޖެހޭނެ ކަމަށް ރޮނާލްޑޯ އޭނާ ގާތު ބުނި ކަމަށާއި ހާއްސަކޮށް މޮޅުވާ ލަނޑު ޖަހަންވާނީ އޭނާ ކަމަށް ވެސް ބުނި ކަމަށެވެ.


Dhuvas vee meehunaa Raees badhalukurehvun fasskoffi | Mihaaru\n07 އޮކްޓޯބަރ 2017 - 19:27\nރަސްފަންނުގައި މިރޭ 8:30ގައި ބާއްވާގޮތަށް އޮތް ބައްދަލުވުން ފަސްކުރީ މޫސުން ތަންނުދޭތީ ކަމަށް ރައީސް އޮފީހުން ބުނެއެވެ. މިއަދު ދޭތެރެ ދޭތެރެއިން މާލެއަށް އަންނަނީ ވާރޭ ވެހެމުންނެވެ. ރައީސް އޮފީހުން ބުނީ ދެން އެ ބައްދަލުވުން އޮންނާނީ ހޯމަ ދުވަހު ކަމަށެވެ.\nމި ހަރަކާތާ ގުޅޭގޮތުން މައުލޫމާތު ދިނުމަށް މިއަދު މުލީއާގޭގައި ބޭއްވި ނޫސްވެރިންގެ ބައްދަލުވުމެއްގައި ރައީސް އޮފީހުގެ ތަރުޖަމާނު އިބްރާހިމް މުއާޒު ވިދާޅުވީ މި ބައްދަލުވުން ރާއްވަވައި އިންތިޒާމު ކުރައްވަނީ ވެސް ރައީސްގެ ދެކަނބަލުން ކަމަށާއި އެ މަނިކުފާނުގެ މަގްސަދަކީ ވީހާ ވެސް ގިނަ، އުމުރުން ދުވަސްވީ މީހުންނާ ބައްދަލު ކުރައްވައި، އެ މީހުންގެ ހާލު ބައްލަވައި ކަންބޮޑުވުންތައް އޮޅުންފިލުވުން ކަމަށެވެ. އަދި މިއީ ހަމައެކަނި ވަކި ޕާޓީއަކަށް ހާއްސަކޮށްގެން ބާއްވާ ސިޔާސީ ހަރަކާތެއް ނޫން ކަމަށާއި އެހެންވެ، މިއީ ގައުމީ ކަމެއްގެ ގޮތުގައި ދެކިގެން ވީހާ ވެސް ގިނަ ބަޔަކު މި ބައްދަލުވުމުގައި ބައިވެރިވުމަށް އޭނާ އެދިވަޑައިގެންނެވި އެވެ.\nއުމުރުން ދުވަސްވީ މީހުން ރައީސް އޮފީސް ރައީސް އަބްދުﷲ ޔާމީން އިބްރާހިމް މުއާޒް އަލީ (މުއާ) ކުރީގެ ފަސްޓް ލޭޑީ ފާތުމަތު އިބްރާހީމް\nދުވަސްވީ މީހުންނާއި ބައްދަލު ނުކުރައްވާ ފުރަތަމަ މަނިކުފާނުގެ ކެބިނެޓުގެމިނިސްޓަރުންނަށް އަންގަވަ ބައްލަވާ އެމީހުން މަސައްކަތްކުރާ މިނިސްޓްރީތަކުގެ ފޯނުތަކަށް ޖަވާބްލިބޭނެގޮތް ހައްދަވާށޭ، އަދި ލަންޗު ބުރޭކް ހަމަޖެހިފައި އޮންނަ ގަޑީގައި ނަގައި ރައްޔިތުންނަށް ހިދުމަތް ދިނުމުގައި އަވަސްވެގަތުމަށް، މަނިކުފާނުގެ ސަރުކާރުގެ އެޑްމިނިސްޓްރޭޝަންވެސްވަނީ ފެއިލްވެފައި، ދެން ކޮން ކެމްޕޭނެއް\nރިހާސަލް ނުނިމޭ! ދަސްކުރަނީ އަދިވެސް އެކި އެކި ޕޯސްތައް.\nދާނެމީހަކުނުވީ މިހެންބުނީމަ އެއްބަޔަކު ވަރަށް ގައި ހިރުވާނެ. އެކަމަކު ހަގީގަތްވާނީ ހަގީގަތަށް.\nބައްދަލުވުން ބޭއްވިނަމަ ދޯ ތިކަން އެނގޭނީ އަސްލު..\nމޫސުން ތަންދިނަސް ނުދިނަސް ތިޔަ ބައްދަލުވުން ނުބޭއްވޭނެ ކަމަށް އުއްމީދުކުރަން، ވަރަށް ސަލާމް.\nއިރުވަރު ގޯސަވީތާ!!! ބޮޑަށް ލަފާކުރެވެނީ ދާނެ މީހަކު ނެތީހެން\nދައުލަތުގެ މާލިއްޔާ ތަޅާބުރުވުންނޫންކަމެއް ނޯވޭ މައުމޫނަކީ އެއްބަފާ ބޭބެ މުސްކުޅި ހާލުގަ އެހުރީ ޕީއޭގެ ބައެއް އެބޭބެގެ ޕާޓީޖަހައިގަތީ ނުވިތާކައް ދަރިންވެސް ދުނިޔެއައްގިނަކޮއް އަބުރުކަތިލާ ޖަލައްލީ ދެންކާކައް އިހުތިރާމެއް ކުރާނީ\nދޯ ތިކަމެއް ނެއް ވާކަށް\nމިހާރު ރައީސް ޔާމީނުގެ ކެމްޕޭން ހިންގަނީ ރައީސް އޮފީހުންނާއި މުލިއާގެއިންތޯ؟ އަދި ޓެކުސްގެ ފައިސާދީގެން ސަރުކާރުގައި ރައްޔިތުންނަށް ހިދުމަތް ދިނުމަށް ތިބި މީހުން ރައީސް ޔާމީނުގެ 2018 ގެ ކެމްޕޭނަށް މަސައްކަތްކުރަނީ ހަމަ އެކަމަކީ ޤާނޫނާއި ހިލާފްކަމެއްކަން އެނގިތިބެތޯ؟\nދުވަސްވީ މީހުންނާ ރައީސް ބައްދަލުކުރެއްވުން ފަސްކޮށްފި ނަމަ އެއީ ވަރަށް ރަނގަޅަށް ކުރެއްވި ކަމެކެވެ. މިރާއްޖޭގެ ތާރީޚް ގައި ވެސް ދުވަސްވީ މީހުންނާއި އަޅާލާ ހަމަ އެކަނި ސަރުކާރަކީ އެއީ މަމެން ޕިންކީންގެ ބިއުޓިފުލް އެން އޯސަމް އެން ފްލޯލެސް ސަރުކާރު ކަން އެއީ ހުރިހާ ދިވެހި ރައްޔިތުންނަށް ވެސް އިނގޭ ކަމެކެވެ. ރާއްޖޭގެ ދުވަސްވީ ރައްޔިުންނަށް ލިބޭ އާމްދަނީގެ %95 މާލެ ސަރަހައްދުގައި އެމެން އުޅޭ އިރު ކުއްޔަށް ދުއްވާލަން ޖެހޭތީވެ ހަގީގަތުގައި އުމުރުން ދުވަސް ވީ މީހުންނަށް ކޮންމެ މަހަކު ދޭ5ހާސް ރުފިޔާ އިން ކުރާ އެއްވެސް ފައިދާ އެއް ނެތް އެމެންނަށް. ސަބަބަކީ މާލޭ ސަރަހައްދުގެ މީހުން ވަގުތުން ކުލި ބޮޑު ކޮށްލާތީއެވެ. ކަން މިހެން ހުރުމުން މި ފަހަރު ދުވަސް ވީ މީހުންނާއި މަމެންގެ ރައީސް ބައްދަލު ކުރައްވާ އިރު ދަފްތަރު ގައި ރަޖިސްޓަރޑް ކޮންމެ މީހަކަށް މާލޭން 1000 އަކަފޫޓްގެ ބިމެއް ނެތް ކޮންމެ މީހަކަށް ފްލެޓްސް ހައްގު ކަމަށް އިއުލާން ކުރަންވީއޭ. ހޯލްޑް މައިހޭންޑް. ދީސް މިޒަރަބުލް ޑޭޒް އާރ ގޯން.\nދިސްލައިފޫ، ރައްޔިތުންގެ ތިޖޫރި ފެންފޮދަކާ ނުލާ ދިރުވާލީވެސް ތިޔަބުނާ ބިއުޓިފުލް އެން ފޮލޯލެސް ސަރުކާރުގެ ތެރެއިންކަން ހުރިހާ ދިވެހި ރައްޔިތުންނަށްވެސް އިނގޭ ނޫންބާ! ހަމަ އަހާލީ.\nލަދުގަތީ ދޯ. މީހުން ހަމައެއް ނުވާނެ . ނުވެސް ދާނެ. ަމނިކުފާނު ގަދަ ބާރު ދައްކާތަން އެބޭފުޅުން ނުބަލާނެ. އެބޭ ފުޅުން ވޯޓް ދެއްވީ މައުނޫނަށް ކުރި އިހްތިރާމް.